ރާ ޙަރާމް ކުރެއްވުނީ ކީއްވެ؟ – Sheikh Fikree Sheikh Fikree\nޖުލައި 04، 2015\nރާ ޙަރާމް ކުރެއްވުނީ ކީއްވެ؟\nﷲ ސުބުޙާނަހޫ ވަތަޢާލާ ރާ ޙަރާމް ކުރެއްވި ކަމަށް އަންގަވައި ވަޙީކުރެއްވި އާޔަތާއި އެއާޔަތާ ވިއްދައިގެން ދެން އޮތް ދެއާޔަތާއިމެދު ވިސްނައިލުމުން، ބުއްދީގެ އަހުލުވެރިންނަށް ހުރި ބޮޑުވެގެންވާ ފިލާވަޅުތަކެއް ވެއެވެ. އެކަލާނގެ ވަޙީކުރައްވާފައިވެއެވެ.\n“يَا أَيُّهَا الَّذِينَ آمَنُوا إِنَّمَا الْخَمْرُ وَالْمَيْسِرُ وَالأنْصَابُ وَالأزْلامُ رِجْسٌ مِنْ عَمَلِ الشَّيْطَانِ فَاجْتَنِبُوهُ لَعَلَّكُمْ تُفْلِحُونَ (٩٠) إِنَّمَا يُرِيدُ الشَّيْطَانُ أَنْ يُوقِعَ بَيْنَكُمُ الْعَدَاوَةَ وَالْبَغْضَاءَ فِي الْخَمْرِ وَالْمَيْسِرِ وَيَصُدَّكُمْ عَنْ ذِكْرِ اللَّهِ وَعَنِ الصَّلاةِ فَهَلْ أَنْتُمْ مُنْتَهُونَ (٩١)وَأَطِيعُوا اللَّهَ وَأَطِيعُوا الرَّسُولَ وَاحْذَرُوا فَإِنْ تَوَلَّيْتُمْ فَاعْلَمُوا أَنَّمَا عَلَى رَسُولِنَا الْبَلاغُ الْمُبِينُ (٩٢)” (المائدة: 90-92)\nމާނައީ: “އޭ إيمان ވެއްޖެ މީސްތަކުންނޭވެ! ހަމަކަށަވަރުން، ރާލާއި، ޖުވާކުޅުމާއި، އަޅުކަންކުރަން ހަދާފައި ހުންނަ ބުދުތަކާއި نصيب ހުރިގޮތް ބަލަން ގެންގުޅޭ ދުނިދަނޑިތަކަކީ، شيطان އާގެ عمل ތަކުގެ ތެރެއިންވާ މުޑުދާރު ތަކެއްޗެވެ. ފަހެ، ތިޔަބައިމީހުން އެކަންތަކާ ދުރުވެގަންނާށެވެ! އެއީ ތިޔަބައިމީހުން ދިންނަވައި نصيب ލިބުމަށްޓަކައެވެ. (90) شيطان އާ އެދޭކަން ކަށަވަރީ، ރާލާއި، ޖުވާގެ ސަބަބުން، ތިޔަބައިމީހުންގެ މެދުގައި عداوة ތެރިކަމާއި، ރުޅިވެރިކަން އުފެއްދުމަށެވެ. އަދި اللَّه ހަނދުމަކުރުމާއި، ނަމާދުކުރުމަށް ތިޔަބައިމީހުންނަށް ހުރަސްއެޅުމަށެވެ. ފަހެ، ތިޔަބައިމީހުން ތިޔަތިބީ އެކަންތައްތައް ހުއްޓާލަންހެއްޔެވެ؟ (އެބަހީ: ހުއްޓާލާށެވެ!)(91) އަދި ތިޔަބައިމީހުން اللَّه އަށް ކިޔަމަންވާށެވެ! އަދި ތިޔަބައިމީހުން رسول އާއަށް ކިޔަމަންވާށެވެ! އަދި ތިޔަބައިމީހުން ރައްކާތެރިވާށެވެ! ފަހެ، ތިޔަބައިމީހުން ފުރަގަސްދިން ނަމަވެސް، ހަމަކަށަވަރުން، ތިމަންރަސްކަލާނގެ رسول އާއަށް އޮތީ، بيان ވެގެންވާ އިއްވެވުންކަން ތިޔަބައިމީހުން ދަންނާށެވެ!(92)”\nރާ ޙަރާމް ކުރެއްވުމުގައި ﷲ ސުބުޙާނަހޫ ވަތަޢާލާ ވަނީ އެތައް ސަބަބުތަކެއް ކީރިތި ޤުރްއާނުގައި ބަޔާންކުރައްވާފައެވެ. އޭގެ ތެރެއިން އެއް ކަމަކީ އިސްވެދިޔަ އާޔަތުގައި ވާފަދައިން “فَاجْتَنِبُوهُ” މާނައީ “ފަހެ، ތިޔަބައިމީހުން އެކަންތަކާ ދުރުވެގަންނާށެވެ!” މިއީ ޞަރީޙަ ޢިބާރާތުން ރަލާއި ޖުވާކުޅުމާއި ދުރުހެލިވުމަށް ﷲ ސުބުޙާނަހޫ ވަތަޢާލާ އަންގަވާ ކުރައްވާފައިވާ އަމުފުރުފުޅެކެވެ. ﷲ އާއި އެކަލާނގެ ރަސޫލާ ޞައްލައް ﷲ ޢަލައިހި ވަސައްލަމަ ކަމަކަށް ނިޔާ ކަނޑައެޅުއްވުމަށްފަހުގައި އެކަންކަން “ރެގިއުލޭޓް” ކުރުމުގެ އިޚްތިޔާރެއް އެއްވެސް މީހަކަށް ލިބިގެނެއް ނުވެއެވެ.\nރާ ޙަރާމްކުރެއްވުމުގެ ދެވަނަ ސަބަބަކީ، އެއީ “رِجْسٌ” އެބަހީ “މުޑުދާރު ތަކެއްޗައް” ވާތީއެވެ. ﷲ ސުބުޙާނަހޫ ވަތަޢާލާ އިންސާނުންނަށް ހުއްދަކުރެއްވީ ހެޔޮވެގެންވާ، ރަނގަޅު ތަކެއްޗެވެ. އެކަލާނގެ ވަޙީކުރައްވާފައިވެއެވެ. “يَا أَيُّهَا الَّذِينَ آمَنُواْ كُلُواْ مِن طَيِّبَاتِ مَا رَزَقْنَاكُمْ وَاشْكُرُواْ لِلّهِ إِن كُنتُمْ إِيَّاهُ تَعْبُدُونَ” (البقرة: 172) މާނައީ: “އޭ إيمان ވެއްޖެ މީސްތަކުންނޭވެ! ތިމަންރަސްކަލާނގެ ތިޔަބައިމީހުންނަށް ދެއްވި ރަނގަޅު ތަކެތިން ތިޔަބައިމީހުން ކައިއުޅޭށެވެ! އަދި ތިޔަބައިމީހުން ހަމައެކަނި اللَّه އަށް އަޅުކަންކުރާ ކަމުގައިވާނަމަ، އެކަލާނގެއަށް ޝުކުރުވެރިވާށެވެ.”\nމިއާޔަތުގައި އާއި އަދި މިނޫންވެސް އެތައް އާޔަތެއްގައި “طَيِّبَاتِ” “ހެޔޮވެގެންވާ ރަގަނޅު” އެއްޗެއްތި އިންސާނުންނަށްޓަކައި ﷲ ސުބުޙާނަހޫ ވަތަޢާލާ ޙަލާލު ކޮށްދެއްވިކަންވަނީ އަންގަވާފައެވެ.\nރާ ޙަރާމް ކުރެއްވުމުގެ އަނެއް ސަބަބަކީ އެއީ “مِنْ عَمَلِ الشَّيْطَانِ” މާނައީ: “شيطان އާގެ عمل ތަކުގެ ތެރެއިންވާ” ކަމަކަށް ވީތީއެވެ. އެކަލާނގެ ވަޙީކުރައްވާފައިވެއެވެ. “يَا أَيُّهَا النَّاسُ كُلُواْ مِمَّا فِي الأَرْضِ حَلاَلاً طَيِّباً وَلاَ تَتَّبِعُواْ خُطُوَاتِ الشَّيْطَانِ إِنَّهُ لَكُمْ عَدُوٌّ مُّبِينٌ” (البقرة: 168) މާނައީ: “އޭ މީސްތަކުންނޭވެ! ބިމުގައިވާ ތަކެތީގެ ތެރެއިން حلال ރަނގަޅު ތަކެތި ތިޔަބައިމީހުން ކައިއުޅޭށެވެ! އަދި شيطان އާގެ ފިޔަވަޅުތަކަށް ތިޔަބައިމީހުން تبع ނުވާށެވެ! (އެހެނީ) ހަމަކަށަވަރުން އެ شيطان އާއީ، ތިޔަބައިމީހުންނަށްހުރި ކަނޑައެޅި ބަޔާންވެގެންވާ عداوة ތެރިޔެކެވެ.”\nމިއާޔަތުގައި އެވަނީ ޙަލާލުތަކެތި ކެއުމަށް ކުރެއްވި އަމުރުފުޅާއި ވިދިގެން ޝައިޠާނާގެ ފިޔަވަޅުތަކަށް ތަބާނުވުމަށް އަމުރު ކުރައްވާފައިވުމުން އެކަމާމެދު ފުންކޮށް ވިސްނައިލުން މުހިމެވެ.\nއަދިވެސް އެކަލާނގެ ވަޙީކުރައްވާފައި ވެއެވެ.”يَا أَيُّهَا الَّذِينَ آمَنُواْ ادْخُلُواْ فِي السِّلْمِ كَآفَّةً وَلاَ تَتَّبِعُواْ خُطُوَاتِ الشَّيْطَانِ إِنَّهُ لَكُمْ عَدُوٌّ مُّبِينٌ” (البقرة: 208)\nމާނައީ: “އޭ إيمان ވެއްޖެ މީސްތަކުންނޭވެ! ތިޔަބައިމީހުން އެންމެން إسلام دينއަށް ފުރިހަމައަށް ވަންނާށެވެ! އަދި شيطان އާގެ ފިޔަވަޅުތަކަށް ތިޔަބައިމީހުން تبع ނުވާށެވެ! އެހެނީ، ހަމަކަށަވަރުން އެ شيطان އާ އަކީ ތިޔަ ބައިމީހުންނަށް ހުރި بيان ވެގެންވާ عدوّ އެކެވެ.”\nއަދިވެސް އެކަލާނގެ ވަޙީކުރައްވާފައެވެ. “يَا أَيُّهَا الَّذِينَ آمَنُوا لَا تَتَّبِعُوا خُطُوَاتِ الشَّيْطَانِ وَمَن يَتَّبِعْ خُطُوَاتِ الشَّيْطَانِ فَإِنَّهُ يَأْمُرُ بِالْفَحْشَاء وَالْمُنكَرِ وَلَوْلَا فَضْلُ اللَّهِ عَلَيْكُمْ وَرَحْمَتُهُ مَا زَكَا مِنكُم مِّنْ أَحَدٍ أَبَداً وَلَكِنَّ اللَّهَ يُزَكِّي مَن يَشَاءُ وَاللَّهُ سَمِيعٌ عَلِيمٌ” (النور: 21) މާނައީ: “އޭ إيمان ވެއްޖެ މީސްތަކުންނޭވެ! ތިޔަބައިމީހުން شيطان އާގެ ފިޔަވަޅުތަކަށް تبع ނުވާށެވެ! އަދި شيطان އާގެ ފިޔަވަޅުތަކަށް تبع ވާމީހާ (ދަންނާށެވެ!) ފަހެ، ހަމަކަށަވަރުން، އެ شيطان އާ ހުތުރުކަންބޮޑު ފާފައާއި، ނުބައިކަންތަކަށް އަމުރުކުރެތެވެ. އަދި اللّه ގެ فضلވަންތަކަމާއި، އެކަލާނގެ رحمة ވަންތަކަން ތިޔަބައިމީހުންގެ މައްޗަށް ނުވާނަމަ، ތިޔަބައިމީހުންގެ ތެރެއިން އެކަކުވެސް، ދުވަހަކުވެސް ފާފަތަކުން طاهرވެ ސާފެއްނުވީހެވެ. އެހެނެއްކަމަކު، اللَّه، އެކަލާނގެ އިރާދަކުރައްވާ މީހަކު طاهرކުރައްވައި، ސާފުކުރައްވަތެވެ. اللّه އީ، މޮޅަށް އައްސަވާވޮޑިގެންވާ، މޮޅަށް ދެނެވޮޑިގެންވާ ރަސްކަލާނގެއެވެ.”\nމިފަދަ އެތައް އާޔަތެއްގައި ޝައިޠާނާއަށް ތަބާ ނުވުމަށް ﷲ ސުބުޙާނަހޫ ވަތަޢާލާވަނީ އަމުރު ކުރައްވާފައެވެ. އަދި އޭނާ އެދެނީ މީސްތަކުންގެ މެދުގައި ބައިބައިވުމާއި ޢަދާވަތްތެރިކަން އުފެއްދުން ކަންވެސް ވަނީ އަންގަވާފައެވެ. މިއަދު އަޅުގަނޑުމެންގެ މުޖްތަމަޢުން މިފެންނަ މާރާމާރީ އާއި ޤަތުލު ޢަމްދުތަކާއި، ޒިނޭކުރުމާއި ފަހިޝް ޢަމަލުތައް ގިނަވުމާއި ޢަދާވަތްތެރިކަމަކީ ޝައިޠާނާ އޭނާގެ ފިޔަވަޅުތައް ނޫނީ “ޕްލޭން” ތައް ފުރިހަމައަށް ތަންފީޒުކުރާކަމުގެ ހެއްކެވެ. އަދި މިހުރިހާ ނުބައި ޢަމަލުތަކެއްވެސް ގުޅިފައިވަނީ ރަލާއި މަސްތުވާތަކެއްޗާކަން، އެއީ ކުޑަބޮޑު އެންމެންނަށް އެނގޭ ޙަޤީޤާތެކެވެ.\nރާ ޙަރާމް ކުރެއްވުނު ތިންވަނަ ސަބަބަކީ އޭގައި އެކުލެވިގެންވާ ފާގައިގެ ސަބަބުންނެވެ. ﷲ ސުބުޙާނަހޫ ވަތަޢާލާ ވަޙީކުރައްވާފައިވެއެވެ. “يَسْأَلُونَكَ عَنِ الْخَمْرِ وَالْمَيْسِرِ قُلْ فِيهِمَا إِثْمٌ كَبِيرٌ” (البقرة: 219) މާނައީ: “ރާއާއި ޖުވާކުޅުމާމެދު އެއުރެން ކަލޭގެފާނާ سؤال ކުރެތެވެ. ކަލޭގެފާނު ވިދާޅުވާށެވެ! އެ ދެކަމުގައި ބޮޑުވެގެންވާ ފާފަވެރިކަމެއް ވެއެވެ.”\nފާޅުގައި ކުރެވޭ ފާޙިޝް ޢަމަލުތަކާއި، ސިއްރުން ކުރެވޭ ފާޙިޝް ޢަމަލުތައްވެސް މޮޅަށް ދެނެވޮޑިގެންވަނީ ﷲ ސުބުޙާނަހޫ ވަތަޢާލާއެވެ. އެކަލާނގެވަނީ އެންމެހައި ފާފަތަކަށް އަރައިގަތުން ނަހީކުރައްވާފައެވެ. “قُلْ إِنَّمَا حَرَّمَ رَبِّيَ الْفَوَاحِشَ مَا ظَهَرَ مِنْهَا وَمَا بَطَنَ وَالإِثْمَ وَالْبَغْيَ بِغَيْرِ الْحَقِّ وَأَن تُشْرِكُواْ بِاللّهِ مَا لَمْ يُنَزِّلْ بِهِ سُلْطَاناً وَأَن تَقُولُواْ عَلَى اللّهِ مَا لاَ تَعْلَمُونَ” (الأعراف: 33) މާނައީ “ކަލޭގެފާނު ވިދާޅުވާށެވެ! ތިމަންކަލޭގެފާނުގެ ވެރިރަސްކަލާނގެ حرام ކުރެއްވިކަން ކަށަވަރީ، فاحش ކަންތައްތަކެވެ. އޭގެތެރެއިން ފާޅުވެގެންވާ ކަންތަކާއި ވަންހަނާ ވެގެންވާ ކަންތަކެވެ. އަދި ފާފަކުރުމާއި، حق އަކާ ނުލައި (މީސްތަކުންނަށް) އަނިޔާވެރިވުމެވެ. އަދި އެ އެއްޗަކަށް އެއްވެސް حجّة އެއް ދެއްވާފައި ނުވާ އެއްޗެއް، ތިޔަބައިމީހުން، اللَّه އަށް شريك ކުރުމެވެ. އަދި ތިޔަބައިމީހުންނަށް އެނގިގެންނުވާ އެއްޗެއް، اللَّه އާމެދު ތިޔަބައިމީހުން ބުނުމެވެ.”\nމިވަރުން ފުދުނީ އެއް ނޫނެވެ. ރާ ބުއިން މަނާކުރެއްވުމާއެކުގައި، ރަލުގައި ދިހަ ފަރާތަކަށް ރަސޫލުއް ﷲ ޞައްލައް ﷲ ޢަލައިހި ވަސައްލަމް ވަނީ ލަޢްނަތް ލެއްވާފައެވެ.\nعن أَنَسٍ بْنِ مَالِكٍ قَالَ لَعَنَ رَسُولُ اللَّهِ صَلَّى اللَّهُ عَلَيْهِ وَسَلَّمَ فِي الْخَمْرِ عَشْرَةً عَاصِرَهَا وَمُعْتَصِرَهَا وَشَارِبَهَا وَسَاقِيَهَا وَحَامِلَهَا وَالْمَحْمُولَةُ إِلَيْهِ وَبَائِعَهَا ، وَمُبْتَاعِهَا ، وَوَاهِبَها وَآكِلَ ثَمَنِهَا މާނައީ: މާތް ﷲ ރުއްސުންލެއްވި އަނަސް ބުން މާލިކުގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. “ސަލާމާއި ޞަލަވާތްލެއްވި ރަސޫލުއް ﷲ ގެފާނު ރަލުގައި ދިހަ ފަރާތަކަށް ލަޢްނަތް ލެއްވިއެވެ. އެ ހަދާ މީހާއާއި، އެ މީހަކަށްޓަކައި އެ ހަދާދެވޭ މީހާއާއި، އަދި އެބޯ މީހާއާއި، އެ ބޯންދެވޭ މީހާއާއި، އެ އުފުލާ މީހާ އާއި، އެ އުފުލެވޭ މީހާއާއި، އެ ވިއްކާ މީހާއާއި، ގަންނަ މީހާއަށާއި، އެ ހިބަކޮށްދޭ މީހާއާއި އޭގެ އަގުން (ލިބޭ ފައިސާއިން) ބޭނުން ކުރާ މީހާއަށެވެ.”\nއޭ ލޮބުވެތި ރައްޔިތުންނޭވެ! މިކަމަކީ މިހާ ޚުޠޫރަތްތެރި ކަމަކަށްވީހިނދު ﷲ ގެ ބަހަށް އަޅުގަނޑުމެން އެންމެ ފުރިހަމަ އަށް ކިޔަމަންތެރިވަމާ ހިނގާށެވެ. “فَهَلْ أَنْتُمْ مُنْتَهُونَ” “ފަހެ، ތިޔަބައިމީހުން ތިޔަތިބީ އެކަންތައްތައް ހުއްޓާލަންހެއްޔެވެ؟ (އެބަހީ: ހުއްޓާލާށެވެ!)”\nމިއާޔަތާއި ގުޅިގެން އެކަލާނގެ ވަޙީކުރައްވާފައި އެވަނީ ﷲ އާއި އެކަލާނގެ ރަސޫލާ ޞައްލައް ﷲ ޢަލައިހި ވަސައްލަމް އަށް ކިޔަމަންތެރިވުމަށެވެ. އެ އެންގެވުމަށް ބީރު ކަންފަތެއްދީ ފުރަގަސް ދީފި މީހާ، އޭނާގެ ނަފްސުގެ މައްޗަށް ރައްކާތެރިވުމަށް އެވަނީ އަންގަވާފައެވެ. އެހެނީ، އެކަލާނގެއީ ޢަޛާބު ދެއްވުމުގައި ޤަދަފަދަވެގެންވާ، ޢަދުލުވެރި އޯގަންވަންތަ އިލާހެވެ.


ބެސްޓް ފްރެންޑު | Vaahaka ބެސްޓް ފްރެންޑު – Vaahaka\n8k 10 1\tMay 30, 2017\n“ހަހަހަ..ހަހަ.. ސާ އާދޭ އަތްލާން.. ހަހަހަހަ..” ބާރަ އަހަރުގެ މީޝާ ދުވަމުން ދިޔައީ ސާރާއަށް އަތުނުވާށެވެ. ދުވަމުން ދިޔައިރު މުޅި ފަޒާގައި ގުގުމާލާފައިވަނީ ދެއެކުވެރިންގެ ހުނުމުގެ އަޑެވެ. ދުވަމުން ދަނިކޮށް މީޝާ ވެއްޓުނީ ގާގަނޑަކު ފެއްސިފައެވެ. “އާހް…” ސާރާ ދުވެފައި ދިޔައީ މީޝާގެ ހަޅޭކުގެ އަޑަށެވެ. “އަޅޭ މީޝް.. ތަދުވިތަ؟ ސާ ބުނަމެއްނު ބަލައިގެން އުޅެއްޗޭ!” މީޝާ ވެއްޓުމުން ސާރާ ހުރީ ވަރަށް ކަންބޮޑުވެފައެވެ. “ދެންވެސް އަތް ދައްކަބަލަ ތެދުވާން.. ހަމަ ބަލަން އެބަހުރޭ..” ސާރާއާއި ދިމާލަށް އަތް ދިއްކުރަމުން މީޝާ ބުނެލިއެވެ. މީޝާ ސާރާގެ އެހީގައި ތެދުވުމަށްފަހު ވެލި ފޮޅާލިއެވެ. “ސާ ހުންނައްޗޭ އަބަދުވެސް މީޝްއަށް ހެލްޕްވާން.. މީޝްވެސް ސާއަށް ދެރަގޮތެއް ނަހަދާނަން.. އަބަދުވެސް ހެލްޕްވާނަން..” ދެކުދިން އެކީ ހިނގައިގަންނަމުން މީޝާ ބުނެލިއެވެ. “ޔަގީނެއްނު.. ބެސްޓް ފުރެންޑްސް ފޯ އެވާ..” މީޝާގެ އަތުގައި ހިފާލަމުން ސާރާ ބުނެލިއެވެ.\n“ސާރާ..” ހިޔާލަކަށް ގެއްލިފައި އިން ސާރާ ސިއްސައިގެން ދިޔައީ ފަހަތުން މީހަކު ގޮވާލިހެން ހީވުމުންނެވެ. “ކިހާއިރެއް ގޮވާތާ.. ކޮން ހިޔާލަކަށް ގެއްލިފަ؟..” ސާރާ ކައިރީ އައިސް އިށީންނަމުން ސާރާގެ ބޮޑުދައިތަގެ އަންހެން ދަރިފުޅު ބުނެލިއެވެ. “ސާ.. ކާން ހިނގާ.. ފޮތް އަތަށްލައިގެން އިނދެގެން ކިޔަނީއެއްވެސް ނޫން ވިއްޔަ..” ސާރާ ކިޔަންގެންގުޅުން ފޮތް ދަމައިގަންނަމުން ސަހާ ބުނެލިއެވެ. އެވަގުތު ފޮތުތެރެއިން އެއްޗެއް ވެއްޓުނުހެން ހީވެގެން ތިރި ބަލައިލިއެވެ. ފޮތުތެރެއިން ވެއްޓުނީ ފޮޓޯގަނޑެކެވެ. ސަހާ އެ ފޮޓޯގަނޑަށް ބަލާލުމަށްފަހު ހީލިއެވެ. “އަހަރެން އަދިވެސް ހަނދާންހުރޭ ކުޑަކުޑަ ސާރާއާއި ކުޑަކުޑަ މީޝާ މަތިން… ތި ދެމީހުން ހާދަ މަޖަލޭ އޭރުގަ.. އަބަދު އެކީ އުޅޭނީވެސް… އަހަރެން ވަރަށް ޖޭ ވެސް ވޭ އަހަރެންގެ އެހާ ކްލޯސް ބެސްޓް ފްރެންޑެއް ނުހުންނާތީ.. މީޝް މަތިން މިސްވެސް ނުވޭތަ؟” ސާރާއާއި މީޝާގެ ކުޑައިރުގެ ފޮޓޯއަށް ބަލަން އިނދެގެން ސަހާ ވާހަކަ ދެއްކިއެވެ. އޭރުވެސް އެއްޗެއް ނުބުނެ ދުރުބަލަން ސާރާއިނެވެ. “ސާރާ.. އަހަރެންނަކަށް ނޭންގުން ސާރާ ކުއްލިޔަކަށް މިރަށަށް އަންނަންޖެހުން ސަބަބެއް.. ބޯވެސް ތިހުރީ ކޮށާފަ.. އެކަމަކު އެއީ ސާރާ އެންމެ ލޯބިން ގެންގުޅޭ އެކަތި.. ކައިވެނީގެ ވާހަކަ ދައްކާފަ ކީއްވެ މިރަށަށް ތިއައީ؟.. މިހާރު މަސްދުވަސްވީ މިރަށުގަ އުޅޭތާ ވެސް.. މަންމަ ބުނީ އެންމެ ފަހަރަކުވެސް ސާރާއެއް މީޝާ އަކަށް ގުޅައެއްވެސް ނުލައޭ.. އަނެއްކޮޅުން އަހަރެން އައީމަ އަހަރެންނާ ރީތިކޮށް ވާހަކަ ވެސް ނުދައްކަ ހަމަ ހިޔާލަކަށް ގެއްލިފަ އަބަދު ތި އިންނަނީ.. ކީއްވެ ކައިވެނި ނުކުރީ؟ ކީއްވެ މިރަށަށް އައިސް ނުދާން ތި ހުރީ؟ ސާރާ އަހަރެން ކައިރީ ބުނެބަލަ.. އަހަރެންމީ ސާރާގެ ފޭވަރިޓް ކަޒިން އެއްނު.. ކިހިނެއްތަވީ؟” ސަހާގެ ހިތުގައި އުފެދިފައިވާ ހުރިހާ ސުވާލެއް އެއްފަހަރާ އަމުނާލިއެވެ. އޭރު ސާރާގެ ލޮލުން ވެއްޓެންއައި ކަރުނަ ތިކި އަތުގެ ނުފުށުން ފުހެލަމުން ދިޔަ މަންޒަރު ސަހާއަށް ވަރަށް ރީއްޗަށް ފެނުނެވެ. “ޔޫ ކްރަޔިންގ؟ އަނެއްކާ އަހަރެންނަށް ސާ ދެރަވާ ކަހަލަ އެއްޗެއް ބުނެވުނީތަ؟ ސޯ ސޮރީ ބޭބީ..” ސާރާގެ އަތުގައި ހިފާލަމުން ސަހާ ބުނެލިއެވެ.\n“ސާ ބޭނުމީ ދުވަސްކޮޅަކު މިރަށުގަ މަޑުކޮށްލަން.. ސަހާއަށް ނޭންގުނަސް ސާގެ ލައިފްގަ ވަރަށް ގަބޫލު ކުރަން ދަތި ކަންތައްތަކެއް ހިނގައިފި.. އަދިވެސް ގަބޫލެއް ނުކުރެވޭ އެއީ އަސްލަށް ވީ ކަންތައްތަކެއްބާއޭ ވެސް.. ބައެއްފަހަރު ހިތަށްއަރާ އެއީ ބިރުވެރި ހުވަފެނަކަށް ވާނެ ނަމައޭ ވެސް…” މިހެން ބުނުމަށް ފަހު ސާރާ އިސްޖަހައިލިއެވެ.\n“ސާ… ކިޔާދީބަލަ. ޓްރަސްޓް މީ..” ސަހާ އަނެއްކާވެސް އާދޭސް ކުރާ ރާގަކަށް ބުނެލިއެވެ. “ޓްރަސްޓް ކުރިން އޭނައަށްވެސް… އެހެން އެކަކަށްވުރެ ބޮޑަށް.. އެކަމަކު…” ސާރާއަށް ހަމަ ރަގަޅަށްވެސް ރޮވެއްޖެއެވެ. ވީ ދެރައިން ސަހާގެ ކޮނޑުގައި ބޯ އަޅައިންގެން ހިތް ފުރެންދެން ރޯލިއެވެ. އިރުކޮޅަކު މިހެން އިނުމަށްފަހު ތެދުވެގެން ކޮޓަރިއާއި ދިމާލަށް ހިގައިގަތެވެ. ސަހާވެސް ސާރާގެ ފަހަތުން ސާރާގެ ކޮޓަރިއަށްވަނެވެ. ސާރާ އަލަމާރި ހުޅުވުމަށްފަހު ނޯޓް ފޮތެއް ނެގިއެވެ. “މީ ސާ މިރަށަށް އައިސް ލިޔާންފެށި ސާގެ ލައިފްގެ ޑައިރީ… މި ކީމަ ސަހާޔަށް ތި ކުރާ ހުރިހާ ސުވާލެއްގެ ޖަވާބު ލިބޭނެ…” އަލަމާރި ތެރެއިން ނެގި ފޮތް ސަހާއަށް ދިއްކޮށްލަމުން ސާރާ ބުނެލިއެވެ.\nފޮތް ހިފައިގެން ސަހާ ގޮސް ހަމަޖެހިލީ އޭނާގެ ކޮޓަރީގެ އެނދުމަތީއެވެ. ފޮތް ހުޅުވާލިއިރު ފުރަތަމަ ގަނޑުގައި ބޮޑު އަކުރުން “ބެސްޓް ފުރެންޑު” މިހެން ޖަހާފައި އިނެވެ. އަދި ސާރާއާއި މީޝާގެ ފޮޓޯއެއް ތަތް ކޮށްފައި އިނެވެ. ސަހާ ގަނޑު އެއްލައި ކިޔަންފެށިއެވެ…….\nސާރާއާއި މީޝާގެ އެކުވެރިކަމަކީ މުޅި ރަށް ދަންނަ ނަމޫނާ އެކުވެރިކަމެކެވެ. ރައްޓެހިކަމުގެ މިސާލު ނަގަންޏާ ރަށުގެ ބޮޑު ބޮޑެތިންވެސް ނަގާނީ މި ދެ އެކުވެރިންގެ މިސާލެވެ. އެހާވެސް ވަރުގަދަ ގުޅުމެކެވެ. ޚުދު މި ދެ ރަޙްމަތްތެރިންވެސް މިކަމާ ފަޚުރުވެރިވެޔެވެ. ނަމަވެސް މިއަދު ކޮންމެ މީހަކުވެސް މިކަހަލަ އެކުވެރިކަމެއް ނުދެއްވުމަށް އެދި ދުޢާ ކުރާނެކަން ކަށަވަރެވެ. ކުއްލިޔަކަށް މިވީ ކިހިނެއް ހެއްޔެވެ؟ ނަމޫނާ އެކުވެރިކަމަށް މިއައީ ކޮންފަދަ އިންގިލާބެއް ހެއްޔެވެ؟\nސާރާގެ ބައްޕަވަނީ ސާރާއަށް ދެއަހަރުގައި ހިނގި ނުރައްކާތެރި އެކްސިޑެންޓެއްގައި މިދުނިޔެ ދޫކޮށްފައެވެ. އޭގެފަހުން މަންމަ ނިޔާވީ ސާރާއަށް 10 އަހަރުގައެވެ. އޭރުވެސް ސާރާއާއި މީޝާ އަކީ އެކަކު އަނެކަކުގެ ހިޔަނި ފަދައިން އެކީ އުޅޭ ދެމީހުންނެވެ. ސާރާގެ ބައްޕަ ފަރާތު އެއްވެސް އާއިލާގެ މީހަކު މިރަށަކު ނޫޅެއެވެ. އެންމެންވެސް އުޅެނީ މާލޭގައެވެ. ސާރާގެ މަންމަގެ މަރަށްފަހު ސާރާގެ ބޮޑުދައިތަ ކައިރިޔަށް ސާރާ ގެންދެވޭތޯ ކުރި ހުރިހާ މަސައްކަތެއްވީ ބޭކާރެވެ. އުމުރުން 10 އަހަރުގެ ކުޑަކުޑަ ސާރާ އޭރުވެސް ބޮޑާހޭކީ މީޝާއާއި ދުރަށް ނުދާށެވެ. މީޝާގެ މައިންބަފައިން ސާރާގެ ބޮޑުދައިތަޔަށް ސާރާ ފުރިހަމަ ގޮތުގައި ބަލައިދޭނެ ކަމުގެ ޔަގީންކަން ދިނެވެ. އޭރުންސުރެ ސާރާ ދިރިއުޅެމުން ދިޔައީ މީޝާއާއި އެކީގައި އެގޭގައެވެ. ސާރާ އަކަށް އެގޭގައި އެއްވެސް ކަމެއް މަދެއް ނޫނެވެ. އާއިލާ މީހެއް ފަދައިން އުޅެމުން ދިޔައީ ވަރަށް އުފަލުގައެވެ. ސުކޫލު ނިމުންއިރު ސާރާ ރާއްޖެ ފަޚުރުވެރިވާ ވަރުގެ ނަތީޖާއެއް ހޯދިއިރު، މީޝާގެ ނަތީޖާ އެހާ ރަގަޅެއްނޫނެވެ. ނަމަވެސް ސާރާ މީޝާއަށް ވަރަށް ހިތްވަރު ދިނެވެ. ޙަޔާތުގައި ކުރިޔަށްދާނީ އެކީގައި ކަމަށް ބުންޏެވެ. ސާރާ ކިތަންމެ މޮޅުކަމުގައިވިޔަސް ދިރިއުޅުމުގައި މީޝާއާއި ނުލައި އެއްވެސް ފިޔަވަޅެއް ނާޅާނެކަމަށް ސާރާ އަބަދުވެސް ބުނެއެވެ. އިތުރަށް ކިޔަވަން ސާރާ ކިތަންމެ ބޭނުން ނަމަވެސް، މީޝާ އަދިވެސް ކިޔަވާތީ ސާރާ މަޑުކޮށްގެން ހުރީ މީޝާ ނިމެންދެންނެވެ. އުމުރުން 18 އަހަރު ވެގެން ދިޔައިރު ސާރާގެ ދިރިއުޅުމުގައި ވަނީ އިތުރު ބޮތްކެއް ދިއްލިފައެވެ. އިޒާންއާއި ސާރާ ގުޅުނީ ފަސް އަހަރުގެ ރަޙްމަތްތެރިކަމަށް ފަހުގައެވެ. އިޒާން އަކީ މީޝާގެވެސް ވަރަށް ގާތް ރަޙްމަތްތެރިއެކެވެ. ސާރާގެ ދިރިއުޅުމުގައި އެތައް ކަމެއް ބިނާކުރަމުން ދިޔައިރު މީޝާއަކަށް ހަމަ އެއްގޮތަކަށްވެސް ކުރިއެރޭ ގޮތެއް ނުވެއެވެ. ކިޔެވުމުގައާއި ލޯބީގެ މައިދާނުގައިވެސް ސާރާ އުޅުނީ މީޝާއަށްވުރެ އެތައް ހަރުފަތެއް ކުރީގައެވެ. ސާރާ އަބަދުވެސް މީޝާއަށް ހިތްވަރުދެއެވެ. ރަގަޅު ކަންތައްތަކަށް ވަގުތު ނަގާނެ ކަމަށް ބުނެ އަބަދުވެސް ވިސްނައިދެއެވެ.\nދުވަސްތައް ފާއިތުވެގެންގޮސް ދެރަޙްމަތްތެރިންނަށް ވިހި އަހަރުވެގެން ދިޔައިރުވެސް ސާރާއަށް އިތުރަށް ކިޔެވުމުގެ ފުރުސަތެއް ނުލިބުނެވެ. ފުރުސަތު ނުލިބުނީ އެއް ނޫނެވެ. ފުރުސަތުގެ ބޭނުން ނުހިފީއެވެ.\nމީޝާއަށް ބަލަން ހަދައިގެން ތިން އަހަރު ބޭކާރުވެގެން ދިޔައިރު، ޝަކުވާއެއްވެސް ނުކޮށް ހުރީ މީޝާދެކެ ވާ ލޯތްބެއްގެ ބޮޑުކަމުންނެވެ. އެހާ ހިސާބުން ސާރާ ދެން ނިންމީ އިޒާންގެ އެދުމުގެ މަތިން ދެމީހުން ކައިވެނި ކުރާށެވެ.\n“ސާ ބުނީމެއްނު ހުރިހާ ކަމެއްވެސް ކުރާނީ މީޝްއާ އެކީގައޭ.. އަދި މީޝްގެ ލައިފްގަ ނެތޭ ޕާޓްނާ އެއްވެސް.. ވެއިޓް ފޯ މީ..” ސާރާ ކައިވެނީގެ ވާހަކަ ދެއްކުމުން މީޝާ ބުނީ މިހެންނެވެ. ސާރާ ކިތަންމެ ބޭނުންވިޔަސް މީޝާ ދެރަކޮށްލާކަށް އެއްގޮތަކަށްވެސް ބޭނުމެއްނޫނެވެ. މިއަދު މިހާ ހިސާބަށް އައި އިރު އެންމެ ކައިރީގައި ހުރީ މީޝާއެވެ. މިވީހާ ދުވަހަކު އުޅުނީ މީޝާގެ އާއިލާގެ ބެލުމުގެ ދަށުގައެވެ. އެއްގޮތަކަށްވެސް މީޝާ ދެރަކޮށްލާކަށް ސާރާ އަކަށް ލާހިކެއްނޫނެވެ.\n“ދެން އެ މީޝާއަށް ބަލަން ހަދައިގެން މުޅި އުމުރު ހުސްކޮށްލާނީތަ؟ ކިޔެވުނީއެއްނޫން.. އެޓްލީސްޓް އަހަރެންނަށް ވިސްނާލަބަލަ ސާ…” ސާރާ ކައިވެނި ފަސް ކުރަން ބުނުމުން އިޒާން ހިތްހަމަ ނުޖެހިފައި ސާރާއާއި ދިމާލަށް ވަރަށް އެއްޗެހި ކިޔެވެ. އިޒާން ހުރީ ވީހާވެސް އަވަހަކަށް ކައިވެނި ކުރަން ބޭނުންވެފައެވެ. އެއްކޮޅުގައި ސާރާގެ އެންމެ ގާތް އެކުވެރިޔާއެވެ. އަނެއްކޮޅުގައި ސާރާ ފުރާނަ ފަދައިން ލޯބިވާ އިޒާންއެވެ. ހަމަ ރަގަޅަށްވެސް ސާރާގެ ބޯ ގޮވާވަރުވިއެވެ. ކައިވެންޏަކަށް ދާން ބޭނުންވާ ވާހަކަ ސާރާ ދިޔައީ ކޮންމެވެސް ވަރަކަށް އާއިލާގެ މީހުން ކައިރީ ދައްކަމުންނެވެ. ކިތަންމެ ބޭނުންވިޔަސް މީޝާ ބޭނުން ނުވަންޏާ ކުރާނީވެސް ކިހިނެއް ހެއްޔެވެ.\n“ސާރާ ކިހިނެއްވެގެން ތި އުޅެނީ؟ ގޮސް މަންމަމެން ކައިރީ ކައިވެނީގެ ވާހަކަ ތި ދައްކަނީ ކީއްވެގެންތަ؟” ސާރާ ކައިވެނި ކުރަން ބޭނުންވާ ވާހަކަ މީޝާގެ އާއިލާގެ މީހުން ކައިރީ ބުނުމުން މީޝާ ރުޅިއައިސްގެން ސާރާއަށް ވަރަށް އެއްޗެހި ގޮވާލިއެވެ. ސާރާ ހުރީ ހަމަ ބުނާނެ އެއްޗެއް ވެސް ނޭންގިފައެވެ. ކުއްލިއަކަށް މީޝާއަށް މިވަނީ ކިހިނެއް ހެއްޔެވެ. މީޝާގެ މިޒާޖު ވެސް ބަދަލުވާކަން ސާރާއަށް ފާހަގަ ކުރެވެއެވެ. ތަންތަނަށް ދާއިރު އަބަދުވެސް ސާރާ ގޮވައިގެންދާ މީހާ މިހާރު ދަނީ އެކަންޏެވެ. ދާނަންތޯވެސް އަހާނުލައެވެ. ރީތިކޮށް ވާހަކަވެސް ދައްކާ ނުލައެވެ. ކޮންމެއަކަސް ސާރާ މުޅިންހެން ގޭތެރޭ ބާކީ ވާން ފެށިއެވެ. އިޒާންއާއި ވާހަކަ ދައްކާލާ ވަގުތުތަކުގައި ނޫނީ ސާރާ ވަރަށް އެކަނިވެއެވެ. މީޝާގެ މަންމައަކީ ވަޒީފާގައި އުޅޭ މީހެއްކަމުން ގޭތެރެ ވަރަށް ފަޅެވެ. މިގޮތަށް ކަންތައްތައް ހިނގާތާ ހަފްތާއެއް ފަހުން ސާރާ މީޝާ ކައިރީ ޝަކުވާ ކުރިއެވެ. “ފޫހިވަންޏާ އިޒާން ކައިރިޔަށް ދޭބަލަ.. އަހަރެން ނޫޅެމޭ ކޮންމެހެން ސާރާގެ ހެޕީ ލައިފްއަށް ވަންނާކަށް.. އަހަރެން އެއްޗެއް ބުންޏަސް ގޯސްވޭ.. އަވަހަށް އިނދެގެން ދޭ މިގެއިން..” އެދުވަހުވެސް ވަރަށް ރުޅި އައިސްފައި ސާރާއާއި ދިމާލަށް މީޝާ އެއްޗެހި ކިޔެވެ. ނަމަވެސް ކެތްކޮށްލައިގެން ހުރީ ރައްދު ދިނުމަކީ ސާރާ ކުރާކަމެއް ނޫން ވީމައެވެ.\nހަމަ މިކަހަލަ އާދައިގެ ދުވަހެކެވެ. ސާރާ ގޭތެރޭގައި ފޫހިވެގެން ގޭގެ ފުރަގަހުގައި މީޝާގެ މަންމަ ހައްދާފައި ހުރި ގަސްތަކަށް ފެންދޭންވެގެން ދިޔައެވެ. އެތާ އޮންނަނީ ހުސް މީޝާގެ މަންމަ އިންދާފައި ހުންނަ ތަފާތު ވައްތަރުގެ ގަސްގަހެވެ. އެތާންގައި ބޮޑު ބަނބުކެޔޮ ގަހަކާއި ކުންނާރު ގަހެއްވެސް ހުރެއެވެ. ސާރާ ދިޔައީ ކުންނާރުކޮޅެއްވެސް ބިނދެލާށާއެކީގައެވެ. އެހިސާބަށް ދެވުމާއިއެކީ ސާރާއަށް ދުވަންފެށީ އެއްޗެއް އަނދާވަހެވެ. ކޮންމެވެސް ވަރަކަށް ދުމުގެ އަސަރުވެސް މުޅި ހިސާބުގައި ހިފާލާފައި ހުއްޓެވެ. ސާރާ ވަސް އަންނަ ދިމާލަށް ހިނގައިގަތެވެ. ދުންގަނޑު އޮލަވެފައި ހުރީ ބަނބުކެޔޮގަސް ފުރަގަހުންނެވެ. ސާރާ ދިޔައިރު އަނދަމުން ދިޔަ އެއްޗެއް އަނދާ ހުލިވެއްޖެއެވެ. އެކަމަކު މިތާ މީހަކު އެއްޗެއް އަންދާނީ ކީއްވެބާއޭ ސާރާގެ ހިތަށްއެރިއެވެ. ބަނބުކެޔޮގަސް ކައިރީ އިން ކުޑަކުޑަ ކުރުދާސް ކޮޅެއް ސާރާ ލޮލުގައި އަޅައިގަތެވެ. އެއީ ސާރާގެ އަތްތިލަ ވަރުގެ ކަރުދާސް ކޮޅެކެވެ. ސާރާ އެކަރުދާސްކޮޅު ނެގުމަށްފަހު ބަލައިލިއެވެ. އެޔަށްފަހު އަނދާހުލިވެފައިވާ އަޅިތަކަށް ބަލައިލުމަށްފަހު އަނގަމަތީ އަތްއެޅިއެވެ. އިރުކޮޅަކުން ފައިގައި ހުރިބާލެއްލާފައި ގެޔާއި ދިމަޔަށް ދުއްވައިގަތެވެ. އެދިޔަގޮތަށްގޮސް ކޮޓަރިތެރެޔަށް ވަދެ އަލަމާރިތެރެ ހާވަންފެށިއެވެ. އޭރުވެސް އެކުޑަ ކަރުދާސްކޮޅު ސާރާގެ އަތުގައި އޮތެވެ. މުޅި ކޮޓަރިތެރެ ހޭވިއިރުވެސް ސާރާގެ ތަޢުލީމީ ސެޓްފިކެޓްތަކެއް ނުފެނުނެވެ. އެލިޔުންތަކަކީ ސާރާގެ އުމުރުދުވަހުގެ މަސައްކަތެވެ. ސާރާގެ އަތުގައިވެސް އެއޮތީ އޭގެއިން ސެޓްފިކެޓެއްގެ އެތިކޮޅެކެވެ. އެއީ އޯލެވެލް ނަތީޖާ ގެ އެތިކޮޅެކެވެ. ސާރާގެ ހުރިހާ މަސައްކަތެއް އަނދާ ހުލިވެގެން ދިޔައީއެވެ. ސާރާ ވީދެރައިން ބާރަށް ރޮއެގަނެފައި ތަޅަންމައްޗައް ތިރިވިއެވެ. މުޅިމީހާގައިން ވާގި ދިޔަކަލައެވެ. މިވަރު ބޮޑު ކެއްސެއް އޭނާއަށް ދޭނީ ކާކު ހެއްޔެވެ. “މީޝާ” ކުއްލިއަކަށް މީޝާ މަތިން ހަނދާންވެގެން ސާރާ ކޮޓަރިން ބޭރަށް ނިކުތެވެ. އެއިރު މީޝާ ގެޔަށް އައިސް ވަންނަނީއެވެ. “މީޝް އަހަރެންގެ ސެޓްފިކެޓްތަށް..” ސާރާއަށް ބުނެވުނީ މިހިސާބަށެވެ. އަނެއްކާވެސް ސާރާ ދިޔައީ ބަޑި ފަޅައިގެންނެވެ. މީޝާގެ މޫނުމަތިން އަރައި ފޭބި ކުލަވަރު ފެނުންނަމަ ސާރާއަށް އެއީ މީޝާ ކުރިކަމެއްކަން ޔަގީންވާނެއެވެ. ނަމަވެސް ސާރާހުރީ އެޔަށްވުރެ ބޮޑަށް ހިތުގައި ޖެހިފައެވެ.\n“ކިހިނެއްވެގެންތަ ތި އުޅެނީ؟” މީޝާ ހަޖެހޭގޮތް ދައްކާލަމުން މިހެން ބުނުމަށްފަހު ވަނީ ގޭތެރެޔަށެވެ.\nއެދުވަހު ސާރާ ރުއިވަރެއްވެސް ނޭންގޭނެއެވެ. ގޭތެރޭގައި ދައްތަމެންވެސް އުޅުނީ އެކަން ކުރިމީހެއް ނޭންގިގެންނެވެ. ނަމަވެސް އެންމެން އެކަމާ ހިތާމަކުރިއިރު މީޝާހުރީ ވަރަށް ހަމަޖެހިލާފައެވެ. އެންމެ ގާތް އެކުވެރިޔާގެ ހިތާމައިގައި އޭނާ ބައިވެރިވާން ބޭނުންނުވާ ކަހަލައެވެ. ނޫނީ އެއީ އެނާ ބޭނުންވާގޮތެވެ. މީޝާގެ ހިތުގައި ހިނގަމުންދިޔަ ޝުޢޫރުތަކެއް ހަމަ އެކަކަށްވެސް ނޭންގެއެވެ.\nއޭގެ ދެދުވަސްފަހެވެ. ސާރާ ހެނދުނު ނިދާހޭލިއިރު ކަރުދޮށް ކޮންމެވެސް ވަރަކަށް ކަހައެވެ. އެއްފަހަރު ކަހާލުމަށްފަހު އަތް ބަލައިލިއިރު އަތުގައި ހުރީ ހުސް އިސްތައްޓެވެ. ސާރާ ކުޑަކޮށް ތެދުވުމަށްފަހު ބޮލުގައި އަތްހާކާލިއެވެ. އިސްތަށިގަނޑުން އެއްބައި މަދުހެން ހީވެގެން ދުވެލާފައިގޮސް ލޯގަނޑު ކުރިމަތީ މަޑުކޮށްލިއެވެ. އާނ އެކެވެ. އިސްތަށިގަނޑު މިހުރީ ކޮންމެވެސް މީހަކު އެކިގޮތްގޮތަށް ކޮށާފައެވެ. ސާރާއަށް ބާރުބާރަށް ހަޅޭތްލާވާގަނެވުނެވެ. އޭނާގެ އިސްތަށިގަނޑު ކޮށާލާނީ ކާކުހެއްޔެވެ. އެހުރިގޮތަށް އަމިއްލަ ސޫރަޔަށް ބަލަން ހުރެގެން ސާރާ ވަރަށް ރުޔެވެ. އޭނާއާއި ހެދި މިހާ އުނދަގޫވެގެން މިއުޅެނީ ކާކު ހެއްޔެވެ. ސާރާ އެންމެ ލޯބިވާ އެކައްޗަކީ އިސްތަށިގަނޑެވެ. ނަމަވެސް ކޮންމެވެސް މީހަކު ހަސަދަވެރިކަމުން އޭނާގެ އިސްތަށިގަނޑުވެސް ކޮށާލީއެވެ. ނުވިތާކަށް ސެޓްފިކެޓްތަށްވެސް އަންދާލީއެވެ.\nއެދުވަހު ސާރާ އިޒާންއަށް ގުޅައިގެންވެސް ވަރަށް ރުޔެވެ. އިޒާން ތަކުރާރުކޮށް ބުނަމުން ދިޔައީ އެއީ މީޝާގެ ކަމެއްކަމުގައެވެ. ނަމަވެސް އެއީ ސާރާގެ “ބެސްޓް ފޮރެންޑު”އެވެ. އެވަރުގެކަމެއް މީޝާ ނުކުރާނެކަމަށް ސާރާ ދިޔައީ ބުނަމުންނެވެ. އެންމެފަހުން އެދުވަހު ސާރާ ފޯނު ބޭއްވީ އިޒާންއާއި ދެބަސްވެގެންނެވެ. އެދުވަހު ސާރާ ކޮނޑާއިހަމަޔަށް އިސްތަށިގަނޑު ކޮށާ އެއްވަރުކުރިއެވެ. މިމަންޒަރު ބަލަން އަބަދުވެސް ހުންނަފަދައިން އެންމެ ކައިރީގައި ހުރީ މީޝާއެވެ. މީޝާ ބުނަމުން ދިޔައީ މިހާރު މާރީތި ކަމުގައެވެ. ނަމަވެސް އެހިތުގައި އޮތް އެއްޗެއް އިގޭނީ ކާކަށް ހެއްޔެވެ.\nހަމަ އެދުވަހު ސާރާ އިޒާންއާއި ބައްދަލު ކުރަންދިޔައެވެ. ސާރާގެ ކޮށާލެވިފައިވާ އިސްތަށިގަނޑު ފެނިފައި އިޒާން ބަލަން ހުރީ ފާޑަކަށެވެ. މިހެން ހުރުމަށްފަހު ސާރާއާއި އެދުވަހު ވަކިވެގެންދިޔައީ ތިޔައީ އަހަރެން އެއްއިރެއްގައި ލޯބިވި ސާރާ ނޫންކަމުގައި ބުނަމުންނެވެ. ސާރާގެ ބޮލުގައިވާ ރީތި އިސްތަށިގަނޑު ނެތުމުން އިޒާން ސާރާ ދެކެ ފޫހިވީއެވެ. ނަމަވެސް އެއީ ކޮންކަހަލަ ލޯތްބެއް ހެއްޔެވެ. އިޒާން ލޯބިވީ އޭނަގެ ރީތި އިސްތަށިގަނޑުދެކެ ހެއްޔެވެ. ސާރާ ހަމަ އެކަށްވެސް ކުދިކުދިވެގެން ދިޔައެވެ. ސާރާ ލޯބިވާ ހުރިހާ އެއްޗެއް ސާރާއަށް ގެއްލިއްޖެއެވެ. މިއިން އެއްވެސް ކަމެއްގައި މީޝާ ބައިވެރިއެއްނުވެއެވެ. ސާރާއަށް ހިތްވަރުގެ ގޮތުންވެސް ބަހެއްނުބުނެއެވެ. އެހެންކަމުން މީޝާއާއި ދޭތެރޭ ސާރާ ކުޑަކޮށް ވިސްނައިލިއެވެ. މިހުރިހާ ކަމެއްގެ ފަހަތުގައި ވަނީ މީޝާއޭ ފުރަތަމަ ފަހަރަށް ސާރާގެ ހިތް ބުނެލިއެވެ. އެހާ ހިސާބުން ސާރާ މީޝާއަށް ފާރަލާންފެށިއެވެ.\nއޭގެ އަނެއްދުވަހު ހަވީރު ގޭ ދޮރުމަތި ކުނި ކަހާލުމަށްފަހު ސާރާ ކޮޓަރިޔަށް ދިޔައީ ފެންވަރާލާށެވެ. ނަމަވެސް ކޮޓަރި ދޮރުމައްޗައް އަރާފައި ހުއްޓުނީ މީޝާގެ އަޑު ކަންފަތުގައި ޖެހުމުންނެވެ.\n“އަހަރެން ދެން އުކާލާނީ އޭނަ ލާންގެންގުޅޭ ހެދުންތަށް..” ފޯނުން ވާހަކަ ދައްކަމުން މީޝާ ބުނެލިއަޑު ސާރާއަށް ކިތަންމެ ރީއްޗަކަށްވެސް އިވުނެވެ. “ނޫން.. ދެން މިގޭގަ އުޅެންޏާ އަހަރެންނާ ދެކޮޅަށް އެއްޗެއް ބުނާކަށްވެސް ނުކެރޭނެތާ! އެހެންނޫނަސް އޭނަ އަހަރެންދެކެ އެޔަށްވުރެ މާ ލޯބިވާނެ..” އަނެއްކާވެސް މީޝާ ބުނެލި އަޑުއިވުނެވެ. “ހާދަ ހިތްހަމަ ޖެހިއްޖެއޭ އިޒާންވެސް ރުޅިވީމަ.. އަޅޭ ޖަހާ ވައްތަރު.. އާޔާ ދެކުނިންތަ އޭނަ؟” ހިނިގަނޑެއް ޖަހާލަމުން މީޝާ ބުނެލިއެވެ. މީޝާ މި ވާހަކަ ދައްކާ މީހެއްވެސް ސާރާއަށް އިނގެއްޖެއެވެ. އާޔާއަކީ ސުކޫލުގައި އުޅުންއިރު ސާރާއާއި އެންމެ ބޮޑަށް ކިޔެވުމުގައި ވާދަކުރި އެކަކުއެވެ. އަބަދުވެސް އާޔާ އުޅެނީ ދެވަނައިގައެވެ. އެހެންކަމުން އާޔާ އަބަދުވެސް ސާރާއަށް ހަސަދަވެރިވެއެވެ. ސާރާއަށް ރޮވޭގޮތްވިއެވެ. ސާރާ ހަޔާތުގައި އެންމެ އިތުބާރުކުރީ މީޝާއަށެވެ. މީޝާ މިވަރު ބޮޑު ލަނޑެއް އޭނަޔަށް ދޭނެކަމަކަށް ދުވަހަކުވެސް ހިތަކަށް ނާރުވައެވެ. މީހަކަށް މިކަހަލަ ކަމެއް ހުވަފެނުގައިވެސް ނުދެއްކުމަށް ސާރާ ދުޢާކުރިއެވެ. ކެތް ނުވެގެން ސާރާ އެދުވަހު ގެއިން ނިކުމެގެން ދިޔައީ ބޭރަށެވެ…….\nމިހާހިސާބަށް ކިޔައި ނިމުންއިރު ސަހާއަށްވެސް ހަމަ ރަގަޅަށް ރޮވެއްޖެއެވެ. އޭނާގެ ކޮއްކޮއަށް މިވަރުގެ ބޮޑު ދެރަޔެއް މީޝާ ދޭންވީ ކީއްވެގެން ހެއްޔެވެ. އެކަމަކު އެއީ އެކަކު އަނެކަކުގެ ހިޔަނިފަދައިން އުޅުން ދެމީހުންނެވެ. ސަހާ އަނެއްގަނޑަށް އެއްލިއިރު ދެން ފެނުނީ ހުސްގަނޑުތަކެކެވެ. އިތުރަށް ލިޔެފައި ނެތުމުން ދެންވީގޮތް ސާރާ ކައިރިން އަހަހަން އޭނާ ދިޔައީ ސާރާގެ ކޮޓަރިއަށެވެ. އޭރު ސާރާ އެނދުމަތީ އޮށޯވެލައިގެން ފަންކާއަށް ބަލަން އޮތެވެ.\n“ސާ” ސާރާ ކައިރީ އިށީންނަމުން ސަހާ ގޮވާލިއެވެ. “ދެންވީ ކިހިނެއް؟” ސަހާ ވެސް ސާރާ ކައިރީ އެނދުމަތީ އޮށޯވެލަމުން އަހާލިއެވެ.\n“ސާ ގެއިން ނިކުމެގެން ދިޔަގޮތަށް އިނީ ގޮނޑުދޮށުގަ.. އިރު އޮއްސުނީމަ ގެޔަށް ގޮއްސަ ފުރަތަމަވެސް ގުޅީ މިގޭ ދައްތައަށް.. ބުނިން ސާ މާދަން ފެރީއިން ތި ރަށަށް ދާނަމޭ.. ދެން އެރޭ ނިދަން އޮވެފަ މީޝާއަށް ގޮވާލާފަ އެހީ ކީއްވެގެންހޭ ސާ ދެކެ އެހާ ރުޅި އަންނަނީ.. އަނގަޔަކުން ނުބުނި. ސާ ނިދީ ދެން..” މިހެން ބުނުމަށްފަހު ސާރާ ބަލައިލީ ސަހާއަށެވެ. “ގަބޫލު ކުރެވޭތަ؟” ސާރާ މިހެން ބުނުމުން ސަހާ ބޯހޫރާލިއެވެ.\n“ސާ އަކީ ޒުވާބު ކުރާހިތްވާ މީހެއްނޫން.. އެހުރިހާ ކަމެއް އެނގިހުރެވެސް މީޝްދެކެ ވަރަށް ލޯބިވޭ.. މީޝް އެގޮތަށް ކަންތައްކުރީ ކޯސް ޝީ ވޯސް ޖެލަސް. އިނގޭ.. މޭ ބީ އައިމް ބެޓާ ދެން ހާ..” މިހެން ބުނެ ނިމުންއިރު ސާރާއަށް ރޮވިއްޖެއެވެ. “ޔެސް ޔޫ އާރ ބެޓާ ދެން ހާ” ސަހާ ބުނެލިއެވެ. “ދެން އަނެއްދުވަހު އައީމި މިރަށަށް.. އެގޭ ދައްތަ ކައިރީ ބުނެފަ އައީ.. ބުނިންދެން އެހާ އަވަހަކަށް ނާންނާނަމޭ ވެސް.. ސާ ފުރަން އައިއިރު އެގޭ އެންމެންވެސް އައި ފުރުވަން.. މީޝާވެސް އައި.. ލޯންޗަށް އަރަން ދަމުން މީޝާ ކައިރިޔަށް ޖެހިލާފައި ބުނިން ސާއަށް ހުރިހާ ކަމެއްވެސް އިނގެޔޭ.. ޔޫ އާރ ދި ވޯސް އޭ! އަދި ބުނިން އެހެން މީހެއް ނަމަ މިހާރު ގަޔަށް ބޮލަށްވެސް އެރީހޭ.. ޔޫ ހެވް ނޯ މޯ ބެސްޓް ފޮރެންޑޭ… އެންޑް ޔޫ ޑޯންޓް ޑިޒާވް އެނީ ފްރެނޑްޝިޕްއޭ!” ސާރާ ކިޔައިދިނެވެ.\nސަހާ ސާރާއަށް ވަރަށް ހިތްވަރުދިނެވެ. ކިޔެވުމުގެ ފުރުސަތު އަދިވެސް ލިބޭނެކަމަށްބުނެ ވަރަށް ވިސްނައިދިނެވެ. ނަމަވެސް ވިސްނޭނީ ކިހިނެއް ހެއްޔެވެ. އެންމެ ލޯބިވާ އެކަކު މިއަދު އޭނަޔަށް ހަދާލިގޮތުން އެހެން ކަމަކާ ވިސްނާނީ ކިހިނެއް ހެއްޔެވެ. މީހެއްގެ މޮޅުކަމާއި ކުރިއެރުމުގެ ސަބަބުން އަނެއްމީހާ ހަސަދަވެރިވުން އެއީ އެކަށީގެންވާ ކަމެކެވެ. ނަމަވެސް އޭގެ ސަބަބުން އެމީހަކަށް ގެއްލުންވާފަދަ އަމަލުތަށް ކުރުމަކީ ބަލައިގަނެވޭނެ ކަމެއްނޫނެވެ. ސާރާ މީޝާ ދެކެ ލޯބިވީ އެއްބަނޑު އެއްބަފާ ކޮއްކޮއެއް ފަދައިންނެވެ. ކިޔެވުމުގެ ފުރުސަތުތަށް ހަތަރުފަރާތުން ލިބެމުންދިޔައިރު މީޝާއަށްޓަކައި އެކަންވެސް މަޑުޖައްސާލީ ހަމަ ވީ މަތިވެރި ލޯތްބެއްގެ ބޮޑުކަމުންނެވެ. ލޯބިވެރިޔާވެސް ގެއްލުނީއެވެ. ކުރި ހުރިހާ މަސައްކަތެއްވެސް ބީވެގެން ދިޔައީއެވެ. މަންމައާއި ބައްޕަނެތް ދުނިޔޭގައި އެންމެ ލޯބިވި މީޝާއެހުރިހާ ކަމެއް ކުރިއިރުވެސް ބަހެއް ނުބުނެ ފުރައިގެން އައީ މީހުންގެ ކުރިމަތީ މީޝާގެ އަގު ވެއްޓިދާނެތީއެވެ. އަސްލު އެއީ މީހުންނަށް އިނގެންވެސް ޖެހޭނެ ކަމެކެވެ. ނަމަވެސް ސާރާއަކީ ވަރަށް މާތް ކުއްޖެކެވެ.\nމިއީ އެންމެ ކައިރީގައި އުޅޭ މީހުންނަށްވެސް އިތުބާރު ކުރެވޭނެ ޒަމާނެއްނޫނެވެ. މީހުންގެ ވިސްނުން މިހާރު މާ ނުރައްކަލެވެ. ސާރާ އެދެމުންދިޔައީ އޭނަޔަށް ޖެހުނު ކަހަލަ މުސީބާތެއް އެކަކަށްވެސް ނުޖެހުމަށެވެ. މީޝާކަހަލަ އަމިއްލަ އެދުމުން ފޯވެފައިވާ އެކުވެރިޔެއް އެކަކަށްވެސް ނުލިބުމެވެ. ކިތަންމެ ގިނަދުވަހު އެކުގައި އުޅުނަސް މީހެއްގެ ހިތެއް ނޭންގޭނެއެވެ. (ނިމުނީ)\nމީ ވަރަށްވަރަށް ރީތި ވާހަކައެއް..\nސަވާ October 15, 2018\nLolly pop March 30, 2019\nYea.. I have experienced it\nއެކުވެރިޔާ May 11, 2019\nއަސްލު ވެސް ވ ރީތިކޮށް.އަހަންނަށްވެސް ދިމާވި ތިކަހަލަ ކަމެއް.އެދުވަހު ވ ދެރަވި. މިހާރު ބޭނުމެއްނޫން އެއްވެސް ފްރެންޑެއް\nDhua April 10, 2020\nVv reethi ❤❤\nBTS July 29, 2020\nYeah me too I mean I also experienced it and we are not even friends now we are Enemies I wish that I could reunite with her again\nAnd vaahaka varah reethi\nކިޔުންތެރިއެއް❤ January 31, 2021\nނައު އަ ޑޭސް ޕީޕަލް ތިންކް ފުރެޑްޝިޕް އިސް ޖަސްޓް އަ ނޭމް........ ވ ރީތި ހާރޓް ޓަޗިޖް ސްޓޯރީއެއް❤❤😢😢\nLai June 2, 2021\nMrs jimin June 29, 2021


vnews - Islam dheeney kiyaigen sarukaarun dhakkaa vaahaka aai amalu dhimaanuvey: Dr. Baaree\nއިސްލާމްދީނޭ ކިޔައިގެން ސަރުކާރުން ދައްކާ ވާހަކައާއި އަމަލު ދިމާނުވޭ: ޑރ. އަބްދުލްމަޖީދު އަބްދުލް ބާރީ\nއަދާލަތު ޕާޓީގެ އިލްމުވެރިންގެ މަޖިލީހުގެ މެމްބަރ ޑރ. އަބްދުލްމަޖީދު އަބްދުލް ބާރީ މިރޭގެ ޖަލްސާގައި ވާހަކަފުޅު ދައްކަވަނީ - ވީފޮޓޯ: ޔޫސުފް ސޮފްވާން (ސޮއްޕެ)\nއިސްލާމްދީން ނޫން އެހެންދީނަކަށް މިރާއްޖެއިން ޖާގަދޭން ބޭނުން ނުވާކަމަށް މިސަރުކާރުން ބުނިނަމަވެސް، ސަރުކާރުގެ އަމަލުތައް ހުންނަ ގޮތާމެދު ވަރަށް ކަންބޮޑުވެވަޑައި ގަންނަވާ ކަމަށް އަދާލަތު ޕާޓީގެ އިލްމުވެރިންގެ މަޖިލީހުގެ މެމްބަރ ޑރ. އަބްދުލްމަޖީދު އަބްދުލް ބާރީ ވިދާޅުވެއްޖެއެވެ.\nގުޅިފައިވާ ޕާޓީތަކުން މާމިގިލީގައި މިހާރު ބާއްވަމުންދާ ޚާއްސަ ޖަލްސާގައި ވާހަކަފުޅު ދައްކަވަމުން ޑރ. އަބްދުލްމަޖީދު އަބްދުލް ބާރީ ވިދާޅުވީ، ސަރުކާރުގެ އަމަލުތައް ހުރިގޮތުން އެބޭފުޅުން ވިދާޅުވަނީ ކޮން އިސްލާމްދީނެއްގެ ވާހަކަކަމެއް އެނގިވަޑައި ނުގަންނަވާ ކަމަށެވެ.\n"އިސްލާމްދީނޭ ކިޔާފަ ފަހަތުން ފެންނަނީ ވައްކަމާއި ޚިލާޔާނާތާއި މަކާރާއި ހީލަތުގެ އަމަލުތައް ހިންގަމުންދާތަން. އަދުލުއިންސާފުން އެއްކިބާވެފައިވާތަން" ޑރ. އަބްދުލްމަޖީދު އަބްދުލް ބާރީ ވިދާޅުވިއެވެ.\nއެގޮތުން، ޝަރީއަތަކާ ނުލައި ފާރިޝް މައުމޫން ޖަލުގައި ބަންދުކޮށްގެން ގެންގުޅުމާއި، ގާސިމް ކޯޓަށް ވަޑައިގެންވަނިކޮށް އާލާސްކަންފުޅެއް ޖެހިވަޑައިގެން ހޮސްޕިޓަލަށް ގެންދެވި ހޮސްޕިޓަލުގައި އޮންނަވަނިކޮށް ޣައިރުހާޟިރުގައި ހުކުމްކުރުމާއި، ޝައިޚް އިމްރާން ޖަލްސާއެއްގަ ދެއްކެވި ވާހަކަފުޅެއްގެ ސަބަބުން އެމަނިކުފާނުގެ މައްޗަށް ޓެރަރިޒަމްގެ ދައުވާ އަޅުވައި ހުކުމްކުރުން ޑރ. މަޖީދު ފާހަގަ ކުރެއްވިއެވެ.\nރިޔާސީ އިންތިޚާބު ބޯމަތިވެފައި ވާއިރު، އިންތިޚާބާބެހޭ ގާނޫނަށް ބަދަލުގެންނަން މަސައްކަތް ކުރައްވަމުން ގެންދަވާކަން ބަންޑާރަ ނާއިބް މިއަދު ވިދާޅުވިކަން ފާހަގަކުރައްވައި ޑރ. މަޖީދު ވިދާޅުވީ، މިއީ ސިޔާސީ މީހުންނާމެދު ފިޔަވަޅު އަޅަންވެގެން ކުރަންއުޅޭ ކަމެއް ކަމަށެވެ.\nޑރ. އަބްދުލްމަޖީދު އަބްދުލް ބާރީ މިވެރިކަން ބަދަލުކުރަން ސިޔާސީ ޕާޓީތައް ގުޅިގެން މަސައްކަތް ކުރަމުން ގެންދަނީ އެފަދަ ކަންތައްތަކާހެދި ކަމަށެވެ.\n"ސިޔާސީ ޕާޓީތައް ގުޅިގެން މިއުޅެނީ، މިވެރިކަން ބަދަލުކުރަން. ސިޔާސީ މަސައްކަތްތައް ޕާޓީތަކުން ފެށީ އެހެންވެ. މަޖިލީހުގެ ރައީސް ބަދަލުކުރުން އެއީ އަޅުގަނޑުމެން އެގޮތުން ފެށި ފުރަތަމަ މަސައްކަތް" ޑަރ. މަޖީދު ވިދާޅުވިއެވެ.\nޑރ. މަޖީދު ވިދާޅުވީ، ގުޅިފައިވާ ޕާޓީތަކުގެ މިހާރުގެ އަމާޒަކީ ރިޔާސީ އިންތިޚާބު ކަމަށެވެ. ރިޔާސީ އިންތިޚާބަށް ގުޅިފައިވާ ޕާޓީތަކުން އެއް ކެނޑިޑޭޓަކު ނެރުމުގެ މަޝްވަރާތައް މިހާރު ކުރިއަށްދާ ކަމަށެވެ. އަދި އެކަމަށް އަދާލަތު ޕާޓީން ފުރިހަމަ އެއްބާރުލުން ދޭނޭ ކަމަށާއި، ޕާޓީން ވެވެންއޮތް ގުރުބާނީއެއް ވާނެ ކަމަށެވެ.\nގުޅިފައިވާ ހަތަރު ޕާޓީން ނެރޭ ކޮންމެ ކެންޑިޑޭޓެއް، ވެރިކަމުގައި ހުންނެވި ބޭފުޅާއަށްވުރެ ގާބިލްވާނެ ކަމަށްވެސް ޑރ. އަބްދުލްމަޖީދު އަބްދުލް ބާރީ ވިދާޅުވިއެވެ.\nގުޅިފައިވާ ޕާޓީތަކުން މިހާރު ކުރަމުންދާ މަސައްކަތްތަތަކީ ހަމައެކަނި ރިޔާސީ އިންތިޚާ ގުޅިފައިވާ މަސައްކަތެއް ނޫން ކަމަށާއި، 2019 ގައި ބާއްވާ އާންމު އިންތިޚާބުގެ މަސައްކަތްވެސް ޕާޓީތަކުން ކުރިއަށް ގެންދާނެ ކަމަށް ޑރ. މަޖީދު ވިދާޅުވިއެވެ.\nއަދާލަތު ޕާޓީގެ ފޮރިން ރިލޭޝަން ކޮމިޓީގެ ޗެއަރ ޝިދާތާ ޝަރީފް މިރޭގެ ޖަލްސާގައި ވާހަކަފުޅު ދައްކަވަނީ - ވީފޮޓޯ: ޔޫސުފް ސޮފްވާން (ސޮއްޕެ)\nމިރޭގެ ޖަލްސާގައި ވާހަކަފުޅު ދައްކަވަމުން އަދާލަތު ޕާޓީގެ ފޮރިން ރިލޭޝަން ކޮމިޓީގެ ޗެއަރ ޝިދާތާ ޝަރީފް ވަނީ، މާމިގިލީގައި ބާއްވާ ޖަލްސާއިން ފެންނަމުންދަނީ ބޮޑުމަންޒަރުކަން ފާހަގަ ކުރައްވާފައެވެ. އަދި ޖަލްސާގެ ފޮޓޯއެއް ނަގައި ރައީސް އޮފީހަށް ފޮނުވުމަށްވެސް ގޮވާލެއްވިއެވެ.\nގުޅިފައިވާ ޕާޓީތަކުން ރިޔާސީ އިންތިޚާބުގެ ކެމްޕެއިންގެ ފުރަތަމަ ޖަލްސާ، ގުޅިފައިވާ ޕާޓީތަކުގައި ހިމެނޭ އެއް ޕާޓީގެ ލީޑަރު ނިސްބަތްވެވަޑައި ގަންނަވާ ރަށުގައި ބޭއްވޭކަމީ ވަރަށް ޚާއްސަ ކަމެއް ކަމަށްވެސް ޝިދާތާ ވިދާޅުވިއެވެ.\nޝިދާތާގެ ވާހަކަފުޅުގައި، ރައީސް ޔާމީން ވެރިކަމަށް ވަޑައިގަތީއްސުރެ ދައްކަންޖެހިފައިވަނީ ރައީސްގެ އަނިޔާވެރިކަމުގެ ވާހަކަތައް ކަމަށް ވިދާޅުވިއެވެ. އެގޮތުން މިސަރުކާރުގެ ބައެއް ސިޔާސަތުތަކާއި، ކޮށްފައިވާގޮތުގެ ކަންކަން ފާހަގަކުރެއްވިއެވެ.\nޝިދާތާ ވިދާޅުވީ، މިއަހަރު ބާއްވާ ރިޔާސީ އިންތިޚާބާއި އަދި 2019 ގައި ބާއްވާ އާންމު އިންތިޚާބުވެސް ކާމިޔާބު ކުރާނީ ގުޅިފައިވާ ޕާޓީތަކުން ކަމަށެވެ. އޭގެފަހުން އޭގެފަހުން ގައުމުގެ ކަންކަން ކުރިއަށްދާނީ އެންމެން ގުޅިގެން ކަމަށެވެ.\nއިދިކޮޅު ޕާޓީތަކުގެ ލީޑަރުން ޖަލަށް ލާފައިވާ މައްސަލަތަކަށް އަލިއަޅުއްވާލައްވައި ޝިދާތާ ވިދާޅުވީ، ޝައިޚް އިމްރާން އަބްދުﷲއާއި، ފާރިސް މައުމޫން، ގާސިމް އިބްރާހިމް، ރައީސް ނަޝީދު ޖަލަށް ލާފައިވުމަކީ ރައީސް ޔާމިންގެ އަނިޔާވެރިކަމުގެ ރަމްޒު ކަމަށެވެ. ކެބިނެޓްގެ މެމްބަރުން ފްރޭމްކުރެއްވުމާއި، ނާއިބް ރައީސުންނަށް ކަންކުރެއްވި ގޮތަކީ ފެންނާންހުރި ހަގީގަތްތައް ކަމަށްވެސް ވިދާޅުވިއެވެ.\nއެހެންނަމަވެސް، ގާސިމް، ނަޝީދު، ފާރިޝް، ޝައިޚް އިމްރާން ދާދިއަވަހަށް މިނިވަންވެގެން އަންނާނެ ކަމަށް ވިދާޅުވިއެވެ.\nޝިދާތާ ވިދާޅުވީ، ގުޅިފައިވާ ޕާޓީތަކުން މިއަނިޔާވެރިކަން މުލުން ލުހެލައްވާނެ ކަމަށާއި، މިވެރިކަމަށް ނިމުން ގެންނަވާނެ ކަމަށެވެ. ގުޅިފައިވާ ޕާޓީތަކުން ކޮންމެ ދުވަހެއް ކަޑައްތުކުރަނީ އެމަސައްކަތުގައި ކަމަށްވެސް ވިދާޅުވިއެވެ.\nގުޅިފައިވާ ސަރުކާރެއް އެކުލަވާލުމުގެ މަސައްކަތް މިހާރު ކުރިއަށްދާ ކަމަށާއި، ގުޅިފައިވާ ޕާޓީތަކުން ކޯޅެނީކީނޫން ކަމަށާއި، ގުޅިފައިވާ ޕާޓީތަކުގެ ގުޅުން އިހުނަށްވުރެ ވަރުގަދަވެފައި، ބަދަހި ކަމަށްވެސް އަދާލަތު ޕާޓީގެ ފޮރިން ރިލޭޝަން ކޮމިޓީގެ ޗެއަރ ޝިދާތާ ޝަރީފް ވިދާޅުވިއެވެ.


ރަސޫލާ صلى الله عليه وسلم ގެ ސުންނަތަކީ ޢީދުނަމާދު ހުސްބިމެއްގައިކުރުން – DhiSalafiyyah\nރަސޫލާ صلى الله عليه وسلم ގެ ސުންނަތަކީ ޢީދުނަމާދު ހުސްބިމެއްގައިކުރުން\n18/08/2012 ފިޤުހާއި އޭގެ ޢިލްމުތައް, ފިޤުހީ މައްސަލަތައްއަލް އުޚްތު އުންމު ޢަބްދިﷲ\nއިސްލާމްދީނުގެ އެންމެ މުހިންމު ދެ މަސްދަރަކީ ކީރިތި ޤުރުއާނާއި ރަސޫލާ صلى الله عليه وسلم ގެ ސުންނަތެވެ. ކޮންމެ ކަމެއްގައިވެސް އަޅުގަނޑުމެން ބަލާ ތަބާވަންޖެހެނީ މި ދެ މަސްދަރަށެވެ. ކީރިތި ޤުރުއާނާއި ރަސޫލާ صلى الله عليه وسلم ގެ ސުންނަތުން ކަމެއް ޘާބިތުވެއްޖެމަނަ އަޅުގަނޑުމެންގެ މައްޗަށްއޮތީ އެކަމެއްގައި ހިފެހެއްޓުމެވެ. އެކަމަކާ އެއްގޮތަށް ޢަމަލުކުރުމެވެ. އަދި މިދެ މަސްދަރުން ޘާބިތުވާ ކަމަކާ އިންކާރުކުރުން އަޅުގަނޑުމެންނަށް ހުއްދަވެގެންނުވެއެވެ.\nދެޢީދަކީ ޝުކުރުވެރިވުމާއި އުފާފާޅުކުރުމުގެ ގޮތުން ﷲ ތަޢާލާ މުސްލިމުންނަށް ލައްވާފައިވާ ދުވަސްތަކެކެވެ. ޢީދު ދުވަސް ފެށިގެން ދަނީ ކުދި ބޮޑު އެންމެން އެއްވެ ޖަމާޢަތުގައި ކުރެވޭ ޢީދު ނަމާދުންނެވެ. ރަސޫލާ صلى الله عليه وسلم ޢީދުނަމާދު ކުރުމަށްޓަކައި މިސްކިތް ދޫކުރައްވާ ހުސް ބިމަކަށް ވަޑައިގަންނަވާކަމަށް ޞައްޙަ ޙަދީޘްތަކުން ޘާބިތުވެއެވެ.\nعَنْ أَبِي سَعِيدٍ الْخُدْرِيِّ قَالَ: كَانَ رَسُولُ اللَّهِ صَلَّى اللَّهُ عَلَيْهِ وَسَلَّمَ يَخْرُجُ يَوْمَ الْفِطْرِ وَالْأَضْحَى إِلَى الْمُصَلَّى. فَأَوَّلُ شَيْءٍ يَبْدَأُ بِهِ الصَّلَاةُ ثُمَّ يَنْصَرِفُ فَيَقُومُ مُقَابِلَ النَّاسِ وَالنَّاسُ جُلُوسٌ عَلَى صُفُوفِهِمْ، فَيَعِظُهُمْ وَيُوصِيهِمْ وَيَأْمُرُهُمْ… [رواه البخاري / كتاب: العيدين/ باب: الخروج إلى المصلى بغير منبر/ رقم: ٩٥٦ ]\nމާނައީ: އަބޫ ސަޢީދު އަލްޚުދްރީ رضي الله عنه ގެ އަރިހުން ރިވާވެގެން އައިސްފައިވެއެވެ. “ރަސޫލުﷲ صلى الله عليه وسلم ފިޠުރު (ޢީދު)ދުވަހާއި އަޟްޙާ (ޢީދު)ދުވަހު ނަމާދުކުރާ ހުސްބިމަށް ނުކުމެވަޑައިގަންނަވައެވެ. ފަހެ އެކަލޭގެފާނު އެންމެ ފުރަތަމަ ފައްޓަވަނީ ނަމާދުންނެވެ. ދެން އެއަށްފަހު (ނަމާދުން)އަވަދިވުމުން، މީސްތަކުން އެބައިމީހުންގެ ސަފުތަކުގައި އިށީނދެތިއްބާ އެކަލޭގެފާނު އެބައިމީހުންނާ ކުރިމަތިލައްވާ ތެދުވެވަޑައިގަންނަވައެވެ. ފަހެ އެކަލޭގެފާނު އެބައިމީހުންނަށް ވައުޡާއި ނަޞޭޙަތްދެއްވާ އަދި އަމުރުފުޅުކޮށް ހައްދަވައެވެ. …”\n“އަލްއުންމު” އޭ ކިޔުނު ފޮތުގައި އިމާމް އައްޝާފީޢީ رحمه الله ވިދާޅުވެފައިވެއެވެ:\n“އަޅުގަނޑުމެންނަށް ފޯރާފައިވަނީ ހަމަކަށަވަރުން ރަސޫލުﷲ صلى الله عليه وسلم ދެޢީދުގައި މަދީނާގައިވާ ނަމާދުކުރާ ހުސްބިމަށް ނުކުމެވަޑައިގަންނަވާކަމަށެވެ. އަދި އެކަލޭގެފާނަށްފަހު ވަޑައިގެންނެވި ބޭފުޅުންވެސްމެއެވެ. އަދި ހަމައެފަދައިން މައްކާގެ އަހުލުވެރިންފިޔަވާ ގިނަރަށްތަކުގެ މީސްތަކުންވެސްމެއެވެ. އެއީ ވާރޭވެހުންފަދަ ޢުޛުރެއް މެދުވެރިނުވާނަމައެވެ.” [الأمّ للشافعي/ كتاب: صلاة العيدين/ باب: الخروج إلى الأعياد / ص: ٢٣٤/ جزء: ١ / طبعة: مكتبة الكليات الأزهرية ]\nމިކަމުން އަޅުގަނޑުމެންނަށް އެނގެނީ ހުސްބިމުގައި ޢީދުނަމާދުކުރުމަކީ ރަސޫލާ صلى الله عليه وسلم ގެ ސުންނަތެއްކަމެވެ. އަދި މިކަމާ ދެކޮޅުހަދާ އިންކާރުކޮށް ފުރައްސާރަކުރާމީހަކަށް އެ އިންކާރުކޮށް ފުރައްސާރަކުރެވެނީ ރަސޫލާ صلى الله عليه وسلم ގެ ސުންނަތަކަށެވެ. އަދި ނޭނގިގެންނަމަވެސް އެފަދަކަމެއް ކުރެވިއްޖެމީހެއްގެ މައްޗަށް ލާޒިމުވެގެންވަނީ އަވަހަށް ތައުބާވެ ޙައްޤަށް ރުޖޫޢަވުމެވެ. އިޚްލާޞްތެރި ތެދުވެރި މުއުމިނުންނަކީ ޙައްޤުގޮތް އެނގުމުން ރުޖޫޢަވާ ބައެކެވެ.\nމިސްކިތްތަކަކީ މިބިންމަތީގައިވާ އެންމެ މާތް ތަންތަން ކަމަށް ވާއިރުވެސް އެމިސްކިތްތައް ދޫކުރައްވާ ހުސްބިމަށް ނުކުމެވަޑައިގަތުމުން ދޭހަވަނީ މިކަމުގައި ޚާއްޞަ މަޤްޞަދުތަކެއް ވާކަމެވެ. ޢީދުނަމާދު މިސްކިތްތަކުގައި ކުރުމުގެ ޙުކުމަކީ ކޮބާތޯ އައްޝައިޚް މުޙައްމަދު ބުން ޞާލިޙު އަލްއުޘައިމީން رحمه الله އާއި ސުވާލުކުރެވުނެވެ. ޖަވާބުގައި ޝައިޚް ވިދާޅުވެފައިވެއެވެ.\n“ޢުޛުރެއްނެތި މިސްކިތްތަކުގައި ޢީދުނަމާދު ޤާއިމުކުރުމަކީ މަކްރޫހަކަމެކެވެ. އެހެނީ ހަމަކަށަވަރުން ސުންނަތްގޮތަކީ ޞަޙަރާގައި (ހުސްބިމުގައި) ޢީދު(ނަމާދު)ކުރުމެވެ. އަދި ނަބިއްޔާ صلى الله عليه وعلى آله وسلم ޢީދުނަމާދު ކުރެއްވީ ޞަޙަރާ(ހުސް ބިމު)ގައެވެ. އެކަމުގައި މަޤްޞަދެއް ނުވާނަމަ އެފަދައިން އެކަލޭގެފާނު ޢަމަލު ނުކުރެއްވީހެވެ. އަދި އެފަދައިން ނުކުތުމަށް މީސްތަކުންނަށް ތަކުލީފު ނުޖެއްސެވީހެވެ. އަދި (ޢީދު)ނަމާދު މިސްކިތްތަކުގައި ކުރުމުން މިޝިޢާރުފާޅުކުރުން ނެތިދެއެވެ.”1 [مجموع فتاوى و رسائل الشيخ محمد صالح العثيمين / المجلد السادس عشر – باب صلاة العيدين.]\nދުޢާއަކީ އަޅުގަނޑުމެންނާ މިބައްދަލުކުރާ ބަރަކާތްތެރި ފިޠުރުޢީދުގައި މިމަތިވެރި ސުންނަތް ޤާއިމުކުރުމުގެ ތައުފީޤުދެއްވާ، އަޅުގަނޑުމެންގެ މުޖުތަމަޢުގައި އުފެދިފައިވާ ބައިބައިވުންތައް ނެތިކުރައްވާ، އެއްބައިވަންތަކަމާއި ޞުލްޙަމަސަލަސްކަން ޤާއިމުކޮށްދެއްވުމެވެ.\n މިލިޔުމުގެ އަޞްލު (ޢަރަބިބަހުން) ބައްލަވާ: ލިންކު


ދުނިޔެއަށް ބޮޑު ގެއްލުމެއް ލިބިފައިވޭ: އދ - Voice of Meedhoo Voice of Meedhoo\nސްރީ ލަންކާގެ ވެރިރަށް ކޮލޮންބޯ ކައިރިން ރޯވެ ފެތިފައިވާ އާގުބޯޓުގެ ސަބަބުން ދުނިޔެއަށް ބޮޑު ގެއްލުމެއް ލިބިފައިވާކަމަށް އދން އެ ޤައުމަށް ކަނޑައަޅާފައިވާ ސަފީރު ހަނާ ސިނގާ ހަނމުދީ ވިދާޅުވެއްޖެއެވެ.\nއިންޑިޔާގެ ގުޖުރާތުން ސްރީ ލަންކާގެ ކޮލޮންބޯ ބަނދަރަށް ދަތުރުކުރި އާގުބޯޓުގައި ހުރީ ސިނާޢީ މަސައްކަތްތަކަށް ބޭނުންކުރާ ކެމިކަލާއި ވިހަ މާއްދާތަކެކެވެ. އެ ބޯޓުގައި އެންމެ ފުރަތަމަ އަލިފާން ރޯވީ މެއި މަހުގެ 20ވަނަ ދުވަހުއެވެ. ނަމަވެސް ސްރީ ލަންކާގެ ކަނޑުގެ ސިފައިންނާއި ޕޯޓްސް އޮތޯރިޓީއާއި މެރިން އެންވައިރަމަންޓު ޕުރޮޓެކްޝަން އޮތޯރިޓީންވަނީ އަލިފާންގަނޑު ނިއްވާލައިފައެވެ. ނަމަވެސް އަނެއްކާ މެއި މަހުގެ 25ވަނަ ދުވަހު ކުރިއަށްވުރެ ބޮޑަށް ބޯޓުގައި ރޯވެ އަލިފާންގަނޑު ނިއްވާލުމުގައި ބޮޑެތި ދަތިތަކަކާ ކުރިމަތިލާން ޖެހުނެވެ. ޖޫން މަހުގެ 2ވަނަ ދުވަހު އެ ބޯޓު ފެތެން ފެށުމުން ސްރީ ލަންކާގެ އައްސޭރިއާ ދުރަށް އެ ބޯޓު ގެންދިޔުމަށްވަނީ މަސައްކަތްކޮށްފައެވެ. ނަމަވެސް ބޯޓުގެ ކޮޅުފަސްކޮޅު ކަނޑު އަޑީގައި ޖެހުމުން އެ މަސައްކަތް ނާކާމިޔާބުވިއެވެ.\nސްރީ ލަންކާގެ ވެރިރަށް ކޮލޮންބޯއާ 9.5 ނޯޓިކަލް މޭލު ބޭރުން ދަތުރުކުރަނިކޮށް އަލިފާން ރޯވި އެމްވީ އެކްސް-ޕުރެސް ޕަރލުގައި 1،486 ކޮންޓެއިނަރު ބަރުކޮށްފައި ހުއްޓެވެ. އޭގެ ތެރޭގައި 25 ޓަނުގެ ނައިޓުރިކް އެސިޑާއި އެހެނިހެން ކެމިކަލާއި ޕުލާސްޓިކުގެ ބާވަތްތައް ހިމެނެއެވެ. އަލިފާނުގެ ހާދިޘާގެ ސަބަބުން އާގުބޯޓުގައި ހުރި ކޮންޓޭނަރުތައްވަނީ ކަނޑަށް ވެއްޓިފައެވެ. އަދި ކޮންޓެއިނަރުތަކުގައި ހުރި ޕުލާސްޓިކު ޕެލަޓުތަކާއި ވިހަ މާއްދާތައްވަނީ މަސްވެރިކަން ރަނގަޅު އަދި ފަތުރުވެރިންގެ މެދުގައި މަޤުބޫލު ނެގަންބޯގެ ގޮނޑުދޮށަށް ލައްގަމުންނެވެ. އަތިރިމަތި ތަޣައްޔަރުވާން ފެށުމުން އެ ސަރަޙައްދުވަނީ ޢާންމުންނަށް ބަންދުކޮށްފައެވެ. ސްރީ ލަންކާގެ ކަނޑުގެ ސިފައިން އެ ސަރަޙައްދު ސާފުކުރުމުގެ މަސައްކަތްވަނީ ފަށައިފައެވެ.\nބޯޓު ފެތުމުން ސްރީ ލަންކާގެ އައްސޭރިފަށުން ފެށިގެން 80 ކިލޯމީޓަރުގެ ސަރަޙައްދެއްގައި މަސްވެރިކަން ނުކުރުމަށްވަނީ އަންގައިފައެވެ. އޭގެ އަސަރު މަސްވެރިކަންކުރާ 5،600އަށްވުރެ ގިނަ އުޅަނދަށް ކުރާނެއެވެ.\nސްރީ ލަނާކާގައި ހުންނަވާ އދގެ ސަފީރު ވިދާޅުވީ އެ ޙާދިޘާގެ ސަބަބުން އެ ޤައުމަށް ލިބިފައިވާ ގެއްލުމާއި މުސްތަޤްބަލުގައި އެފަދަ ޙާދިޘާއެއް ނުހިނގާނެ ގޮތްތައް ހޯދުމަށް ބައިނަލްއަޤްވާމީ ފަރާތްތަކާ ގުޅިގެން މަސައްކަތް ކުރަމުންދާކަމަށެވެ. އޭނާ ވިދާޅުވީ އެފަދަ ޙާދިޘާތަކުގެ ސަބަބުން ތިމާވެއްޓަށް ބޮޑެތި ނޭދޭވޭ އަސަރުތައް ކުރާނެކަމަށާއި އެކަމުގެ އަސަރު އެތައް ބަޔަކަށް ކުރާނެކަމަށެވެ.\nވިލާތުގެ އިއްތިޙާދުގެ އެހީތެރިކަމާއެކު އދންވަނީ ޙާލަތު ދެނެގަތުމަށް ތަޖުރިބާކާރުންގެ ޚާއްޞަ ވަފުދެއް ސްރީ ލަންކާއަށް ފޮނުވައިފައެވެ.\nކޮވިޑް 19 – ހިތަދޫގެ އެކްޓިވް ކޭސް އަދަދު 117 އަރައިފި\nކޮވިޑް ވައިރަހުގެ މުޅިން އައު ވޭރިއެންޓެއް އިންޑިއާއިން ފެނިއްޖެކަމަށް އިންޑިއާގެ ކަމާބެހޭ އިދާރާތަކުން ހާމަކޮށްފިއެވެ. އަލަށް ފެނުނު ވޭރިއެންޓަށް ...\nބޭރުގައި މާސްކު އަޅަން ނުޖެހޭ ގޮތަށް ސުޕެއިނުގައި ކަނޑައަޅައިފިއެވެ. ބޭރުގައި އުޅޭ އުޅުމުގައި މާސްކު އެޅުމަށް ސުޕެއިނުގައި މަޖުބޫރުކުރީ ...


vnews - Adheeb ge vakeelu Siraj hayyarukoh eynage apartment balai faaskoffi\nއަދީބުގެ ވަކީލު ސިރާޖު ހައްޔަރުކޮށް އޭނަގެ އެޕާޓްމަންޓު ބަލައިފާސްކޮށްފި\nއަދީބުގެ ގާނޫނީ ވަކީލު މޫސާ ސިރާޖުގެ އެޕާޓްމަންޓްމަންޓް ފާސްކުރުމަށް ފުލުހުން ހަރަކާތްތެރިވަނީ --\nކުކުރީގެ ނައިބު ރައީސް އަހުމަދު އަދީބުގެ ގާނޫނީ ވަކީލު މޫސާ ސިރާޖު ހައްޔަރުކުރުމަށްފަހު އޭނަ ދިރިއުޅޭ އެޕާޓްމަންޓް ބަލައި ފާސްކޮށްފިއެވެ.\nރޭގެ ވަގުތެއްގައި ސިރާޖު ހައްޔަރުކުރުމަށްފަހު މިއަދު ހެނދުނުގެ ވަގުތެއްގައި ގ.ހުމަށިގޭގެ ސިރާޖު ދިރިއުޅުއްވާ އެޕާޓްމަންޓު ބަލައި ފާސްކޮށްފައިވަނީ އޭނާގެ ހާޒިރުގައެވެ.\nމީޑިއާއަށް މައުލޫމާތު ދެއްވަމުން ސިރާޖުގެ ގާނޫނީ ވަކީލު އިބްރާހިމް ޝިޔާމް ވިދާޅުވީ ފުލުހުން ސިރާޖުގެ ގެ ބަލައިފާސްކޮށްފައިވަނީ ކޯޓު އަމުރެއްގެ ދަށުން ކަމަށެވެ. އަދި ކޯޓު އަމުރުގައި ބަޔާން ކޮށްފައިވާ ގޮތުން ސިރާޖުގެ މައްޗަށް ކޮށްފައިވަނީ ރައީސުލްޖުމްހޫރިއްޔާ އަބްދުﷲ ޔާމީނު އަބްދުލްގައްޔޫމާއި އެހެން ބަޔަކު ޖިނާއި ކުށެއް ކަމަށް ބެލެވިދާނެ އަމަލުތަކެއް ކުރި ކަމަށް ދޭހަވާ މޭރުމުން ސިރާޖުގެ މުވައްކިލު ކުރީގެ ނައިބު ރައީސް އަހުމަދު އަދިބާ ހަވާލާދީ ނޫސްބަޔާންތަކެއް ނެރެ ސާބިތުނުހިފޭ ދޮގު ޚަބަރުތައް ދައުލަތުގެ އާއްމު އިދާރާތައް ހިމެނޭހެން އާއްމުކޮށް ޝާއިއުކޮށް ރިޕޯޓު ކުރަމުން ދިޔުމާއި، ހަޑިހުތުރު ބަހުރުވައިން ލިޔުންތައް ތައްޔާރުކޮށް ފަތުރަމުންދާ ކަމުގެ ތުހުމަތު ކަމަށެވެ.\nއަދި ވިދާޅުވީ ފުލުހުން ބަލައިފާސްކުރުމަށްފަހު މި މައްސަލައާ ގުޅުންހުރި ތަކެތި ކަމަށް ބެލެވޭ ބައެއް ތަކެތި ގެންގޮސްފައިވާ ކަމަށެވެ. އެއީ ހާޑް ޑްރައިވަކާއި، ޕެން ޑްރައިވެއްގެ އިތުރަށް5ގަނޑުގެ ލިޔެކިޔުން ކަމަށް ޝިޔާމް ވިދާޅުވިއެވެ.\nއަދި މީގެ އިތުރަށް ބަންދުގެ މުއްދަތު ޖެހުމަށް މިއަދު މެންދުރުފަހު3ޖަހާއިރަށް ސިރާޖު ކޯޓަށް ހާޒިރުކުރުމަށް ނިންމައި އެކަން އަންގާފައިވާ ކަމަށްވެސް ވިދާޅުވިއެވެ.\nޝިޔާމް ވިދާޅުވީ ނުހައްގުން ސިރާޖު ހައްޔަރުކުރި ކަމުގައި ވިޔަސް ސިރާޖު ހުރީ ގަދަވެ ސަލާމަތުން ވަރަށް ޖޯޝާއި ފޯރީގައި ކަމަށެވެ. އަދި ހުރިހާ ރައްޔިތުންގެ ކިބައިން ސިރާޖުގެ އެދުމަކީވެސް ކެންޑިޑޭޓު ނަމްބަރު ދޭކަށް ވޯޓު ދިނުން ކަމަށްވެސް ވިދާޅުވިއެވެ.\nސިރާޖުގެ ގެ ބަލައި ފާސް ކުރުމަށްފަހު ފުލުހުންގެ ބެލުމުގެ ދަށުން އޭނާ ގެންދިޔަ ވަގުތު ސިރާޖުވެސް ވިދާޅުވެފައި ވަނީ މި އަނިޔާވެރިކަން މިނިމުނީ ކަމަށާއި ކެންޑިޑޭޓް ނަމްބަރު ދޭކަށް ވޯޓު ދިނުމަށް ގޮވާލައްވާ ކަމަށެވެ.\nރޭގެ ވަގުތެއްގައި ފުލުހުން ސިރާޖު ހައްޔަރުކޮށްފައި ވަނީ އޭނާ ހޮޓެލް ޖެންއިން ނުކުންނެވި ވަގުތު ކޯޓު އަމުރެއްގެ ދަށުންނެވެ.\nމިހަފްތާގެ ތެރޭގައި އަދީބު ސިލްސިލާކޮށް ތިން ބަޔާނެއް ނެރުއްވިއިރު އެބަޔާންތަކުގައި ރައީސް ޔާމީނަށް ބޮޑެތި ތުހުމަތުތަކެއް ކުރައްވާފައި ވެއެވެ. އޭގެ ތެރޭގައި އެމްއެމްޕީއާރްސީގެ ޚިޔާނާތާއި ވެރިކަމުގެ ބާރުތައް ދެމެހެއްޓެވުމަށް ސިހުރުހެއްދެވުމާއި އެނޫންވެސް ބޮޑެތި ތުހުމަތުތައް ހިމެނެއެވެ.


Coronavirus: Baeh meehunnah kameh nuve, aneh bayaku maa bodah balivaa sababu hoadhanee | Mihaaru\nކޮރޯނާވައިރަސް: ބައެއް މީހުންނަށް ކަމެއް ނުވެ އަނެއް ބަޔަކު މާބޮޑަށް ބަލިވާ ސަބަބު ހޯދަނީ\nކޮރޯނާވައިރަސްގެ ސަބަބުން ބަލިވި މީހަކަށް ފަރުވާ ދެނީ. -- ފޮޓޯ: އޭއެފްޕީ\n15 އެޕްރީލް 2020 - 08:32\nކޮރޯނާވައިރަހުން ޖެހޭ ކޮވިޑް-19ގެ ބިރުވެރިކަން ކިތަންމެ ބޮޑަސް ގިނަ މީހުންނަކީ "ނަމަކަށް ޕޮޒިޓިވް" ވާ މީހުންނެވެ. މާނަ އަކީ ވައިރަހަށް ޕޮޒިޓިވް ވިޔަސް ހާއްސަ ފަރުވާއެއް ހޯދަންޖެހޭ ވަރަށް ބަލި ނުވުމެވެ. ނަމަވެސް ކޮރޯނާވައިރަސް ފެތުރެން ފެށުމާ އެކު ވެސް މިއީ އުމުރުން ދުވަސްވީ މީހުންނާއި ސިއްހީ އެހެން މައްސަލަތައް ހުންނަ މީހުންނަށް ވަރަށް ނުރައްކާ ބައްޔެއްކަން އޮތީ އެނގިފަ އެވެ.\nއެކަމަކު ޒުވާން އުމުރުގައި، އެހެން ބައްޔެއް ނެތަސް ބައެއް މީހުން މި ބަލީގައި ބޮޑުވަރުވެ އޭގެ ތެރެއިން އެތައް ބަޔަކު މަރުވަނީ ކީއްވެތޯ އެއީ އަދި ޖަވާބު ހޯދިފައި ނެތް ސުވާލެކެވެ.\nދުނިޔޭގެ އެކި ހިސާބުތަކުން ސައިންސްވެރިން ބައިވެރިވާ "ކޮވިޑް ހިއުމަން ޖެނެޓިކް އެފަޓް" ޓީމުން މިހާރު އަންނަނީ މި ސުވާލަށް ޖަވާބު ހޯދަން މަސައްކަތްކުރަމުންނެވެ. އެ ޓީމުން މިކަމުގައި ބަލަނީ ބައެއް މީހުންގެ ޖެނެޓިކްސްގައި ހުންނަ އުނިކަމަކާ ކޮރޯނާވައިރަހުން ނުރައްކާވުމާ ގުޅުމެއް އޮތްތޯ އެވެ. މިކަމުގައި އެ ޓީމުން އަންނަނީ ފާހަގަކުރެވޭ ސިއްހީ އެއްވެސް މައްސަލައެއް ނެތީ ކޮރޯނާވައިރަހަށް ޕޮޒިޓިވްވެ ހާލު ބޮޑުވި އަދި މަރުވެފައިވާ، އުމުރުން 50 އަހަރަށް ވުރެ ދަށުގެ ބައެއް މީހުންގެ ޖެނެޓިކްސް ދިރާސާކުރަމުންނެވެ. އެއީ ޖެނެޓިކްސްގެ އުނިކަމެއްގެ ސަބަބުން ކޮރޯނާވައިރަހުގެ ނުރައްކާ ބޮޑުވަނީތޯ ބެލުމަށެވެ.\n"ބަލަމުން މި އަންނަނީ އައިސީޔޫގައި ފަރުވާ ދޭން ޖެހުނު، އުމުރުން ފަންސާސް އަހަރަށް ވުރެ ހަގު، މަދު ބައެއްގެ ސިއްހީ ހާލަތު ހުރި ގޮތެއް،" ޕްރޮޖެކްޓުގެ ލީޑަރެއް ކަމަށްވާ ނިއު ޔޯކްގެ ރޮކެފެލާ ޔުނިވަސިޓީގެ ޕްރޮފެސަރު ޑރ. ޖޯން-ލޯރެން ކަސަނޯވާ ވިދާޅުވި އެވެ. "އެއީ ވަރަށް ވަރުގަދަކޮށް ތިބި މީހުން އެކަމަކު ހަމަ ކުއްލިއަކަށް އައިސީޔޫގައި ފަރުވާ ދޭން ޖެހުނު މީހުން."\n"އަޅުގަނޑުމެންނަށް އޮތް މަސައްކަތަކީ ޖެނެޓިކްސްގައިވާ ހާއްސަ ސިފައެއްގެ ސަބަބުން ކޮވިޑް-19 ގައި ހާލު ބޮޑުވުމަށް ނުވަތަ މަރުވުމަށް މެދުވެރިވަނީ ކީއްވެތޯ ދެނެގަތުން،" ޕްރޮޖެކްޓުގެ ވެބްސައިޓުގައި ޝާއިއުކޮށްފައިވާ ބަޔާނެއްގައި، މި މަސައްކަތުގެ އެހެން ލީޑަރެއް ކަމަށްވާ އެމެރިކާގެ ނެޝަނަލް އިންސްޓިޓިއުޓް އޮފް އެލާޖީ އެންޑް އިންފެކްޝަސް ޑިޒީޒްގެ ހިއުމަން އިމިއުނޮލޮޖިކަލް ޑިޒީޒް ރީސާޗް ސެންޓަރުގެ ޗީފް، ޑރ. ހެލެން ސޫ ވިދާޅުވެފައިވެ އެވެ.\nއެމެރިކާގެ ސީޑީސީގައި އެލިސާ އެކާޓް އާއި ޑަން ހިގިންސް ތައްޔާރުކުރި ކޮރޯނާވައިރަސްގެ އިލަސްޓްރޭޝަން\nއެމެރިކާ އަށް ބަލާއިރު، ފެބްރުއަރީ2އާއި މި މަހުގެ 13 އާ ދެމެދު، އުމުރުން 55 އަހަރުން ދަށުގެ 746 މީހަކު ކޮރޯނާވައިރަހުގައި މަރުވެފައިވާ ކަމަށް ސެންޓާސް ފޯ ޑިޒީޒް ކޮންޓްރޯލް އެންޑް ޕްރިވެންޝަނުން ހާމަކޮށްފައިވެ އެވެ.\n"ބަލަމުން މި އަންނަނީ، ވަކި ސަބަބެއް ނެތި، އައިސީޔޫގައި ފަރުވާ ދޭން ޖެހުނު އެއް ޕަސެންޓް މީހުންނަށް އަމާޒުކޮށްގެން،" ކަސަނޯވާ ވިދާޅުވި އެވެ.\nމި ޓީމުން އިތުރަށް ބަލަމުން އަންނަނީ، ހަށިގަނޑަށް ވައިރަހެއް ވަނުމުން ނޫނީ އެ މީހެއްގެ ދިފާއީ ނިޒާމުގެ ހުންނަ އުނިކަމެއް ނޭނގި ސިއްރުވެފައި ހުރުމާ ބެހޭ ގޮތުން މިދިޔަ 30 އަހަރު ކޮށްފައިވާ ދިރާސާ އެވެ. މި ހޯދުމުގައި މިހާތަނަށް ވަނީ ހާޕްސް، ޓީބީ އަދި އިންފްލުއެންޒާ ޖެހުމުން ބައެއް މީހުންނަށް ބޮޑުވަރުވާ ސަބަބާ ގުޅުން ހުރި ޖެނެޓިކްސްގެ 100 ވޭރިއޭޝަނެއް ދެނެގެންފަ އެވެ. އެހެންވެ ހަމަ މި ގޮތަށް، ކޮރޯނާވައިރަހުން ބޮޑަށް ނުރައްކާވާ މީހުންނަށް އެހެން ދިމާވާ ސަބަބު ވެސް ހޯދޭނެ ކަމަށް ޓީމުން އުންމީދުކުރެ އެވެ.\nމި ދިރާސާގައި، ޓޯކްޔޯ އާއި ތެހެރާނާއި ޝަންހާއީ އާއި ތެލް އަވީވާއި މޮންޓްރިއަލް އާއި ސާއޮ ޕާލޯގެ ރިސާޗް ސެންޓަރުތަކުން ވެސް، ކޮރޯނާވައިރަހުން ބޮޑުވަރުވާ އުމުރުން 50 އަހަރުން ދަށުގެ މީހުންގެ ޖެނެޓިކް މައުލޫމާތު ހިއްސާކުރާނެ އެވެ. މި މައުލޫމާތު ރޮކެފެލާ ޔުނިވަސިޓީގައި، ކަސަނޯވާގެ ލެބްގައި ހުންނަ ސާވާއެއްގައި ރައްކާކުރާނެ އެވެ.\nރިސާޗަރުން ދެން ބަލާނީ މި މީހުންނަށް ކޮވިޑް-19 އިން މިހާ ބޮޑަށް ނުރައްކާވާން ޖެހުނު ސަބަބެވެ. އެގޮތުން ޖެނެޓިކްސްގެ އުނި ސިފަތަކާއި ބަޔޯކެމިކަލް ޕާތުވޭސް ނުވަތަ މެޓަބޮލިކް ޕާތުވޭގެ ދައުރު މިކަމުގައި އޮން މިންވަރު ވަޒަންކުރާނެ އެވެ.\nމީގެ އިތުރުން ކަސަނޯވާ އާއި އޭނާގެ ޓީމުން ވަނީ ކޮރޯނާވައިރަހަށް އެތައް ފަހަރަކު ހުށަހެޅި އެކަމަކު އެ ވައިރަސްގެ ސަބަބުން ބަލި ނުވި މީހުންނާއި އެ މީހުންގެ އާއިލާތަކުގެ މީހުންނާއި އެ މީހުންނާ ކޮންޓެކްޓްވި މީހުން ވެސް ދިރާސާގައި ބައިވެރިކުރަން ނިންމައިފަ އެވެ. މި މީހުންގެ ހަށިގަނޑުގައި، ކޮރޯނާވައިރަހުން ދިފާއުކޮށްދޭ ޖެނެޓިކް ވޭރިއޭޝަނެއް ހުރުން އެކަށީގެންވެ އެވެ. އެއީ ބައެއް މީހުންގެ ހަށިގަނޑުން އެޗްއައިވީ ވައިރަސް ބްލޮކް ކޮށްލާ ޖެނެޓިކް މިއުޓޭޝަން ކަމަށްވާ ސީސީއާރް5-ޑެލްޓާ 32 ޖީން ހުންނަ ގޮތަށެވެ. -- ޔޫއެސްނިއުސް\nސައިންޓިފިކް ރިސާޗް ސިއްހަތު


SunOnline: Muhammadh ismail aai ibrahim razzaan vany frame kohffa: PPM\nމުޙައްމަދު އިސްމާއިލާއި ރައްޒާން ވަނީ ފްރޭމް ކޮށްފަ: ޕީޕީއެމް\nމަރިޔަމް ޝަހާމާ 24 Jun 2022, 11:19\nމުޙައްމަދު އިސްމާއިލް ހައްޔަރު ކޮށްގެން ގެންދަނީ --- ސަން ފޮޓޯ/ މުޙައްމަދު ޙައްޔާން\nޕީޕީއެމްގެ ކައުންސިލް މެންބަރު އަދި ކުރީގެ ހޯރަފުށީ ދާއިރާގެ މެމްބަރު މުޙައްމަދު އިސްމާޢިލާއި ޕީޕީއެމްގެ ކައުންސިލް މެންބަރު އިބްރާހީމް ރައްޒާން ވަނީ ފްރޭމްކޮށްފައިކަމަށް ޕީޕީއެމް/ޕީއެންސީ ކޯލިޝަނުން ބުނެފިއެވެ.\nމިދިޔަ އަންގާރަ ދުވަހު ގަލޮޅު ދަނޑުގައި ހިނގި ހަމަ ނުޖެހުމާ ގުޅިގެން މި ދެ މީހުން ހައްޔަރުކުރުމާއި ގުޅިގެން ޕީޕީއެމް، ޕީއެންސީންން ނެރުނު ނޫސްބަޔާނުގައި ބުނެފައި ވަނީ މުޙައްމަދު އިސްމާއީލް އަދި ރައްޒާނު ވެސް ހައްޔަރުކޮށް ބަންދުގައި ބަހައްޓާފައި ވަނީ ދޮގު ތުހުމަތު ތަކެއްގައި ކަމަށެވެ.\nއަދި އެ ދުވަހު ގަލޮޅު ދަނޑުގައި ހިނގި ހަމަނުޖެހުމަކީ އެ ކޯލިޝަން އަދި އެކޯލިޝަންގެ މެންބަރުންނާ އެއްވެސް ގޮތަކަށް ގުޅުންހުރި ކަމެއް ނޫންކަމަށް ނޫސް ބަޔާނުގައި ވެއެވެ.\nމި ހަަމަނުޖެހުން ސިޔާސީ ކޮށް އެ ޕާޓީގެ މެންބަރުން ފްރޭމްކުރުމަކީ ބަލައިނުގަނެވޭ ނާތަހުޒީބު އަމަލެއްގެ ގޮތުގައި އެ ޕާޓީން ސިފަކުރެއެވެ.\nމީގެ އިތުރުން މި ހަރަކާތާ ގުޅިގެން ހައްޔަރުކުރަމުންދާ ދީނީ އިލްމުވެރިން ހައްޔަރުކުރުމުގައި އަނިޔާވެރިވުމާއި، ބުލީކޮށް ހައްޔަރުކުރުމާއި، ދަރިން ކުރިމަތީ ހައްޔަރުކުރުމަކީ އެ ކޯލިޝަނުން ގަބޫލުކުރާ ކަމެއް ނޫންކަން ފާހަގަކޮށްފައިވެއެވެ.\nއަދި މި ހަރަކާތާ ގުޅިގެން ހައްޔަރުކޮށްފައިވާ ހުރިހާ އެއްމެން ދޫކޮށްލުމަށް އެ ބަޔާނުގައި ގޮވާލާފައިވެއެވެ.\nއެ ބަޔާނުގައި އިތުރަށް ވަނީ މި ހަރަކާތުގެ ފުރިހަމަ ތަހުޤީގެެއް ހިންގާ ޒިންމާ ވާންޖެހޭ ފަރާތްްތަކުން ޒިންމާދާރު ކުރުވުމަށް ގޮވާލާާފައެވެ.\nޔޯގާ ދުވަސް ފާހަގަކުރުމަށް ގަލޮޅު ދަނޑުގައި ބޭއްވި ހަރަކާތުގައި ހަމަނުޖެހުން އުފެއްދުމާއި ގުޅިގެން ފަހުން ހައްޔަރުކޮށްފައިވަނީ6މީހެކެވެ.\nއެގޮތުން އައްޝައިޚް އާދަމް ނިޝާން ބިން ޢަލީ އާދަމްގެ ބަންދަށް ހަތް ދުވަސް އިތުރުކޮށްދިންއިރު މުޙައްމަދު އިސްމާއީލްގެ ބަންދަށް ވަނީ ފަސް ދުވަސް އިތުރުކޮށްދީފައެވެ.\nއެ މައްސަލައާ ގުޅިގެން އަންގާރަ ދުވަހު ހަ މީހަކު ހައްޔަރު ކުރިއެވެ. އެ މީހުންނަކީ ކ. ތުލުސްދޫ، ވީނަސް، މުޙައްމަދު ނަދީމް އާއި ކ. މާލެ، މއ. ކަނުހުރާ، މުޙައްމަދު ޒިލްޔަން އާއި ކ. މާލެ، ދަފްތަރު ނަންބަރު ދރ 1105، ޝާމީ ރަޝާދު އިދްރީސް އާއި ތ. މަޑިފުށި، ހެޕީސައިޑް، މުޙައްމަދު މަޢުޞޫމް އާއި ހއ. ތުރާކުނު، ގްރީންހައުސް، މުޙައްމަދު ޙުސައިން އަދި ގދ. ރަތަފަންދޫ، ލިލީޕާރކް، އަމީން އަޙްމަދެވެ.\nއެ ހަ މީހުންގެ މުއްދަތު ވެސް ބުދަދުވަހު ކްރިމިނަލް ކޯޓުން ވަނީ އިތުރުކޮށްދީފައެވެ.


New Radiant ah Portugal coach akaai fitness coach eh | Mihaaru\nނިއުގެ ކޯޗު ޓަވަރޭސް.\n11 ޖެނުއަރީ 2017 - 12:56 19 comments\nކުރިން ޑިފެންސިވް މިޑްފީލްޑަރަކަށް ކުޅުނު ޓަވަރެސް އަންނަނީ 1997 ވަނަ އަހަރުން ފެށިގެން ކޯޗިންގައި ހަރަކާތްތެރިވަމުންނެވެ. އެގޮތުން ޕޯޗުގަލްގެ ގަދަބާރު ބެންފީކާގެ ޖޫނިއާ ޓީމަށް ކޯޗުކޮށްދީ އަދި ޕޯޓޯގެ ސްކައުޓެއްގެ ގޮތުގައި މަސައްކަތްކުރި އެވެ. މީގެ އިތުރުން ދުނިޔޭގެ އެންމެ މަޝްހޫރު އެއް އެކަޑަމީ ކަމަށްވާ ސްޕޯޓިން ލިސްބަން އެކަޑަމީގެ އެސިސްޓަންޓް ކޯޗަކަށް މަސައްކަތްކުރި އެވެ. އޭގެ ފަހުން ވެސް އޭނާ ވަނީ ޕޯޗުގަލް ލީގުގެ ގިލް ވިސެންޓެގެ ސްކައުޓެއްގެ ގޮތުގައި ހަރަކާތްތެރިވެފަ އެވެ.\nޓަވަރެސް ވަނީ 2005-2008 އަށް ޕޯޗުގަލްގެ ތިން ވަނަ ޑިވިޝަނުގެ އަލްކޮބަކާގެ ޔޫތު ޓީމުތަކުގެ ހެޑްކޯޗުކަންކޮށް ސީނިއާ ޓީމުގެ އެސިސްޓަންޓް ކޯޗުކަން ވެސް ކޮށްފަ އެވެ. އަދި ޕޯޗުގަލްގެ ދެ ވަނަ ޑިވިޝަނުގެ ކަރެގަޑޯގެ އެސިސްޓަންޓް ކޯޗުކަންކޮށް ޕޯޗުގަލް ލީގުގެ ބެލެނެންސެސްގެ ހެޑްކޯޗުކަން ވެސް ކުރި އެވެ.\nނިއުގެ ކޯޗު ޓަވަރޭސް (ވ) ބައެއް ކުޅުންތެރިންނާ އެކު.\nއޭނާގެ އޭޝިއާގެ ކޯޗިން ތަޖުރިބާ ފަށާފައިވަނީ 2013 ވަނަ އަހަރެވެ. އެގޮތުން ބަހްރޭން ޕްރިމިއާ ލީގުގެ އަލް-ހިދު ޓީމުގެ އެސިސްޓަންޓް ކޯޗަކަށް މަސައްކަތްކޮށް އޭއެފްސީ ޗެމްޕިއަންސް ލީގާއި އޭއެފްސީ ކަޕުގައި ކޯޗުކޮށްދިނެވެ.\nއޭގެ ފަހުން އޮމާން ލީގުގެ އަލް-ނަހްދާ ކްލަބަށް އޭއެފްސީ ކަޕުގައި ކޯޗުކޮށްދިނެވެ. މިދިޔަ އަހަރު ޓެންޒޭނިއާ ޕްރިމިއާ ލީގުގައި މަސައްކަތްކުރި ޓަވަރޭސް އަތުގައި ޔުއެފާ ޕްރޯ ލައިސަންސް އަދި ގޯލްކީޕިން ޕްރޯ ލައިސަންސް ފާސް އޮވެ އެވެ.\nނިއުގެ އެގްޒެކެޓިވް ބޯޑުގެ މެމްބަރު އައްބާސް ޝަރީފް ވިދާޅުވީ ކްލަބަށް ގެންނަ ފިޓްނަސް ކޯޗަކީ ފިޓްނަސް ޓްރެއިނަރެއްގެ އިތުރުން ކޮންޑިޝަން އާއި ރިކަވަރީ ސްޕެޝަލިސްޓެއް ކަމަށެވެ. މީގެ އިތުރުން އޭނާގެ އަތުގައި ޔުއެފާ ޕްރޯ ބީ ލައިންސަސް ކޯޗިން ފާސް އޮންނަ ކަމަށް ވެސް އައްބާސް ވިދާޅުވި އެވެ.\n"މި ފެންވަރުގެ ފުލް ޓައިމް ފިޓްނަސް ޓްރެއިނަރެއް ރާއްޖޭގެ ކްލަބަކުން ގެންނަ ފުރަތަމަ ފަހަރު މިއީ. އަޅުގަނޑުމެން ބޭނުންވޭ ކުޅުންތެރިން އަނިޔާ އިން ވީހާ ވެސް ބޮޑަށް ދުރުކޮށް ކުޅުންތެރިން ކޮންޑިޝަންކޮށް ދިގު މުއްދަތަކަށް ފިޓްކޮށް ތިބެ ކުޅެވޭ ގޮތް ހަދަން. އެކަމަށްޓަކައި އެ ހުރިހާ ކަމެއްގެ ތަޖުރިބާކާރު މިގެންނަނީ. އޭނާ އަކީ ކޯޗިން ލައިސަންސް ވެސް އޮތް ފިޒިކަލް ފިޓްނަސް ޓްރެއިނަރެއް،" އައްބާސް ވިދާޅުވި އެވެ.\nނިއުގެ ފިޓްނަސް ކޯޗު.\nމިއީ ނިއު އަށް ފަސް އަހަރު ތެރޭ ގެންނަ 10 ވަނަ ކޯޗެވެ. އެގޮތުން 2013 ވަނަ އަހަރު ބަލްގޭރިއާގެ ވެލިޒާ ޕޮޕޯފް ކޯޗުކޮށްދިން އިރު 2014 ވަނަ އަހަރުގެ ކުރީކޮޅު އިރުޝާދު ދިނީ ސްޕެއިނުގެ ޕެރޭޒް ގާސިއާ އެވެ. އޭގެ ފަހުން އެ އަހަރު އިންގްލެންޑުގެ ސިމޮން މެކްމެނެމީ އާއި މިކާ ލޮމްސްޓްރޮން ވެސް ނިއު އަށް ކޯޗުކޮށްދިނެވެ. ޖެހިގެން އައި އަހަރު ބޮސްނިއާގެ އާމިރު އަލަގިޗާއި ރާއްޖޭގެ ސޮބާހު މުހައްމަދު އަދި ސާބިއާގެ ނިކޮލާ ކަވަޒޮވިޗް ނިއުގެ ބެންޗުން ފެނުނެވެ. އަދި މިދިޔަ އަހަރު އިރުޝާދު ދިނީ ޔޮރްދާން ސްޓޮއިކޯފާއި އަޝްރަތް ލުތުފީ (ސަމްޕަތު) އެވެ.


Mathee thauleemaai thamreenu program thakugai veythuvedhiya aharu 13999 dharivarun baiverivi – Iru\nމަތީ ތައުލީމާއި ތަމްރީނު ޕްރޮގްރާމްތަކުގައި ވޭތުވެދިޔަ އަހަރު 13999 ދަރިވަރުން ބައިވެރިވި\nވޭތުވެދިޔަ އަހަރު މަތީ ތައުލީމާއި ތަމްރީނު ޕްރޮގްރާމްތަކުގެ ގޮތުގައި ކޮލެޖް އަދި ޔުނިވަރސިޓީތަކުން ހިންގި 843 ޕްރޮގްރާމެއްގައި 13999 ދަރިވަރުން ބައިވެރިވެފައިވާ ކަމަށް ހަޔަރ އެޑިއުކޭޝަން މިނިސްޓްރީް ވިދާޅުވެއްޖެއެވެ.\nހަޔަރ އެޑިއުކޭޝަން މިނިސްޓްރީން ވަނީ 2019 ވަނަ އަހަރުގެ ޔުނިވަރސިޓީ އަދި ކޮލެޖްތަކުގެ ތަފާސް ހިސާބު ހިމެނޭ ފޮތެއް ނެރެފައެވެ. މި ފޮތް ނެރެދެއްވީ ޓުއަރިޒަމް މިނިސްޓަރ ޑރ. އަބްދުﷲ މައުސޫމެވެ.\nޔުނިވަރސިޓީ އަދި ކޮލެޖްތަކުގެ ތަފާސް ހިސާބުތަކުން ދައްކާގޮތުން ވޭތުވެދިޔަ އަހަރު އެއްމެ ގިނަ ދަރިވަރުން ކިޔަވާފައިވާ ދާއިރާގެ ގޮތުގައި ފާހަގަވެފައިވަނީ ބިޒްނަސް، އެޑްމިނިސްޓްރޭޝަން އެންޑް ލޯ، އެޑިއުކޭޝަން، އާރޓްސް އެންޑް ހިއުމެނިޓީސްއެެވެ. ނެޗުރަލް ސައިންސް، މެތަމެޓިކްސް އަދި ސްޓެޓިސްޓިކްސް ފާހަގަވެފައިވަނީ އެންމެ މަދުން ދަރިވަރުން ކިޔަވާ ދާއިރާތަކުގެ ގޮތުގައެވެ.\nއެއްމެ ގިނައިން ހިންގާފައިވަނީ ޑިގްރީ އަދި ސެޓްފިކެޓް ލެވެލް4އެއްގެ ޕްރޮގްރާމްތައް ކަމަށް މި ތަފާސް ހިސާބުތަކުން ދައްކައެވެ. މި ތަފާސް ހިސާބުން ދައްކާގޮތުގައި 2019 ވަނަ އަހަރު މަތީ ތައުލީމާއި ތަމްރީނުގައި ބައިވެރިވި އަންހެނުންގެ ނިސްބަތަކީ 59 އިންސައްތައެވެ. އަދި މިވަގުތު މަތީ ތައުލީމާއި ތަމްރީނު ޕްރޮގްރާމްތަކުގައި ޖުމުލަ 64 އިންސައްތަ އަންހެނުން ބައިވެރިވެއެވެ. 2019 ވަނަ އަހަރު ދަސްވެނިވި ނިސްބަތަށް ބަލާއިރު 37 އިންސައްތަ ފިރިހެނުން ވަނީ މަތީ ތައުލީމާއި ތަމްރީނު ޕްރޮގްރާމްތަކުން ދަސްވެނިވެފައެވެ. އެންމެ ގިނައިން ދަރިވަރުން ދަސްވެނިވެފައިވާ ދާއިރާތަކުގެ ގޮތުގައި ފާހަގަވަނީ ބިޒްނަސް، އެޑްމިނިސްޓްރޭޝަން، ލޯ، އައިޓީ، ޕްރައިމަރީ ޓީޗިންގް އާއި ޕްރީ ސްކޫލް ޓީޗިންގްއެވެ.\nމަސްދޯންޏެއްގައި ހުރި މީހެއްގެ ލޮލަށް ބުޅިއެއް ހެރިއްޖެ\nމި ފޮތް ނެރެދެއްވާ ވާހަކަފުޅުދައްކަވަމުން ޓުއަރިޒަމް މިނިސްޓަރ ޑރ.އަބްދުﷲ މައުސޫމް ވިދާޅުވީ ޤައުމެއް ތަރައްގީވުމުގައި އެންމެ ބޮޑު އެއް ދައުރެއް އަދާކުރާކަމަކީ މައުލޫމާތުގެ އަލީގައި ކަންކަން ނިންމުމުގެ ފުރުސަތު ފަހިވެގެން ދިއުންކަމަށެވެ. އަދި އިންސާނީ ވަސީލަތް ތަރައްގީކުރުމުގައި އެންމެ މުހިންމު ކަމަކީ މަތީ ތައުލީމާއި ތަމްރީނުގެ ފުރުސަތު ކަމަށްވެސް ޑރ. އަބްދުﷲ މައުސޫމް ވިދާޅުވިއެވެ.


Kidney ge massala thakun dhuruvumah kaanvee kon echeh?\nކިޑްނީގެ މައްސަލަތަކުން ދުރުވުމަށް ކާންވީ ކޮންއެއްޗެއް؟\nކިޑްނީގެ މައްސަލަތަައް ދިމާވުމަކީ، ދިވެހިންގެ ތެރޭގައިވެސް، އާންމުވަމުން އަންނަ ޞިއްޙީ މައްސަަލަތަކެެކެވެ.\nތިމާއަށް ނޭނގި ނަމަވެސް ކުރެވޭ ކުދި ކުދި ކަންކަމުންވެސް ކިޑްނީގެ މައްސަލަތައް ދިމާވެދާނެއެވެ. އެގޮތުން ކުޑަ ކަމުދާން ޖެހިއްޖެ ނަމަ ނުގޮސް ގިނައިރު ކުރުމާއި މާ ގިނައިން އެނާރޖީ ޑްރިންކް ބޭނުން ކުރުމަކީ ކިޑްނީގެ ޞިއްޙަތަށް އެދެވިގެންވާ ކަމެއް ނޫނެވެ.\nއަދި މާ ގިނައިން ބޭހުގެ ގޮތުގައި ޕެއިން ކިލާ ބޭނުން ކުުރުމާއި ތައްޔާރީ ކާނާ ގެތެރެއިން ގިނައިން ޕޮޓެންޝިއަމް ހިމެނޭ ކާނާ ބޭނުން ކުރުމަކީ ވެސް ކިޑްނީގެ މައްސަލަތަށް ދިމާވާން މަގުފައިވާ ކަންކަމެވެ. މިފަދަ ތަކެތިން ގިނައިން ބޭނުން ކުރުމުން ދުރުވުމަކީ ކިޑްނީގެ މައްސަލަތަށް ދުރުކުރުމަށް އެޅޭ ވަރަށް ބޮޑު ފިޔަވަޅެކެވެ.\nކިޑްނީގެ މައްސަލަތަކުން ދުުރުވުމަށް ބޭނުން ކުރެވިދަނެ ބައެއް ކަންކަން:\nކްރޭންބެރީ: ކްރޭންބެރީ އަކީ ކިޑްނީގެ ދުޅަހެޔޮ ކަަމަށް އެހީތެރިވެދޭނެ މާއްދާތަކެއް އެކުލެވިގެންވާ، މީރު މޭވާއެކެވެ.\nކްރޭންބެރީގައި ގިނަ އަދަދަކަށް ވިޓަމިން ސީ، އެންޓި އޮކްސިޑެންޓް އަދި ފައިބާ ހިމެނެއެވެ. އޭގެ އިތުރުން ކޭންބެރީގަކީ ހަކުރު ހިމެނޭ މިންވަރު މަދު މޭވާ އެކެވެ. މިއީ ކިޑްނީގައި ހިމެނޭ ބެކްޓީރިއާއި ބްލެޑާރ ގެ އެތެރެއަށް ވަންނަ ބެކްޓީރިއާ މަދުކޮށްދިނުމަށް އެހީ ވެދޭ މެވާ އެއްވެސް މެއެވެ.\nކެބެޖް: ކެބެޖުގައި ވިޓަމިން ކޭ، ވިޓަމިން ސީ، ވިޓަމިން ބީ6 އަދި ފައިބާ ހިމެނޭ ތަރުކާރީ އެކެެވެ. ކިޑްނީއަށް ފައިދާ ހުރި ކާނާ ތެރޭގައި ކެބެޖް ހިމެނެނީ ކެބެޖަކީ ޕޮޓެންޝިއަމް ހިމެނޭ މިންވަރު މަދު ކަނާ އަކަށް ވުމުންނެވެ.\nމަޝްރޫމް: ވިޓަމިން ޑީ ގިނަ އަަދަދަކަށް ހިމެނެ މަޝްރޫމް އަކީ ކިޑްނީގެ ބަލިތަކުން ދުރުކޮށްދިނުމަށް އެންމެ ރަނގަޅު އެއް ކަނާއެވެ.\nމީގެ އިތުރުން ކިޑްނީގެ މައްސަލަތަކުން ދުރުވުމަށް ގިނައިން ފެން ބުއިމަކީ އެންމެ އިސްކަމެއް ދޭން ވާނެ އެއް ކަމެވެ.\nސްޓްރޯބެރީ ކާންޖެހޭ ސަބަބުތައް މިއޮތީ01 day ago\nކިޑްނީގެ މައްސަލަތަކުން ދުރުވުމަށް ކާންވީ ކޮންއެއްޗެއް؟06 days ago\nބަރުދަން ލުއިކުރަން ބޭނުންތަ؟ މިކަންކަމަށް ސަމާލުކަންދީ!01 week ago\nއޮރެންޖު ކެއުމުގެ މުހިންމުކަން އެނގޭތަ؟01 week ago\nމީހަކު ދުރަށް ޖެހިލާއިރަށް އެމީހެއްގެ ގޯސް ވާހަކަ ދައްކަނީ ކީއްވެ؟01 week ago\nމިއީ ބަރުދަން ލުއި ކުރުމަށް އެހީތެރިވެދޭނެ ކަންކަން!01 week ago\nކުރުނބާ: ދިވެހީންގެ އެންމެ ގާތް މޭވާ، ޞިއްޙީ ފައިދާތައް ގިނަ!01 week ago\nދަރިފުޅު ބުލީގެ ޝިކާރައަކަށްވެފައިވާކަން އެނގޭނީ ކިހިނެއް؟02 weeks ago


Zameer ge salhibaisaa thakaai hure Rayyithunge rulhiverikan sarukaarah! – adduLIVE\nޒަމީރުގެ "ސަޅިބައިސާ"، ރައްޔިތުންގެ ރުޅި ސަރުކާރަށް!\n2 Jul 11, 2018, 09:41 ލިޔުނީ ހަސަން އަޝްރަފް\nއޮކްޓޯބަރު، 28، 2015 ގައި ޓޫރިޒަމް މިނިސްޓަރު ކަމަށް އައްޔަން ކުރެއްވުމާއި އެކުހެން މިނިސްޓަރު ޒަމީރު އައްޑޫއަށް ވަޑައިގެންނެވިއެވެ. އައްޑޫގެ ގޮނޑުދޮށްތަކުގައި ޒަމީރު ހުންނަވާ މަންޒަރު ފެންނަ ފޮޓޯތަކާއި އެކު ޕީޕީއެމްގެ އެކްޓިވިސްޓުން ބުނަމުން ގެންދިޔައީ "ބިޔަ މަޝްރޫޢޫތައް" އަންނަނީ ކަމަށެވެ. ޚުދު ޒަމީރުގެ ފަރާތްޕުޅުން ވެސް ރައްޔިތުންނަށް ދެއްވި މެސެޖަކީ އެއީއެވެ.\nއެހެން ނަމަވެސް ޒަމީރު ފަތުރުވެރިކަމުގެ ވުޒާރާ އާއި ހަވާލުވެ ހުންނަވާތާ 1000 ދުވަސް ވާން ކައިރިވެފައިވާއިރު އެ "ބިޔަ މަޝްރޫޢުތައް" ފެންނަ ވަރެއް ނުވެއެވެ. ތިން ހާސް އެނދު ޤާއިމްކުރުމަކީ "އަމާޒެއް" ކަމަށް ޒަމީރު ވިދާޅުވި ފަހުން އައްޑޫގައި ފަތުރުވެރިކަމުގެ އެންމެ އެނދެއް ވެސް އިތުރެއް ނުވެއެވެ.\nފަތުރުވެރިކަމުގެ އެނދުތައް އިތުރު ކުރުމަށް ޒަމީރު އިސްވެ ހުންނަވައިގެން އިއުލާން ކުރެއްވި މަޝްރޫޢުތަކުގެ މަސައްކަތެއް ވެސް ނުފެށެއެވެ. އެ މަޝްރޫޢުތަކަށް ވީގޮތެއް އެނގޭ މީހަކު ޓޫރިޒަމް މިނިސްޓްރީ އަކު ވެސް ނެތެވެ. ޚުދު މިނިސްޓަރު ޒަމީރަށް ވެސް "ބިޒީ" ކަމުން އެ ސުވާލަށް ޖަވާބެއް ދެވޭކަށް ނެތެވެ.\nމިނިސްޓަރު ޒަމީރު ޝަރަފްވެރިކޮށްދެއްވި "އައްޑޫ އިންވެސްޓާސް ފޯރަމް"ގައި ވާހަކަ ދައްކަވަމުން ވިދާޅުވެފައި ވަނީ، "ކުރިއަށް އޮތް ދެ މަސް ތެރޭގައި އައްޑޫގައި ގެސްޓް ހައުސްގެ މަޝްރޫޢު ފެށޭނެ" ކަމަށެވެ. އޭގެ ފަހުން އަހަރެއް ވީއިރުވެސް އެ ގެސްޓް ހައުސްގެ ހިލަމެއް ވެސް ނުވެއެވެ. އެ މަޝްރޫޢު ހުއްޓާލީ ކަމެއް ނުވަތަ މަޑުޖައްސާލީ ކަމެއް ވެސް އެނގޭކަށް ނެތެވެ.\n18 މަސް ދުވަހުން ނިންމަން ބުނި ގެސްޓް ހައުސް މަޝްރޫޢު ނުފެށި 14 މަސް ދުވަސް ފާއިތުވެގެން ހިނގައްޖެއެވެ. އެންމެ ކުޑަމިިނުން ސަރުކާރުގެ ގެޒެޓްގައި އެ މަޝްރޫޢާއި ބެހޭ އިއުލާނެއް ވެސް ކޮށްފައެއް ނުވެއެވެ.\nއައްޑޫގެ ބައެއް ވިޔަފާރިވެރިން ބުނާ ގޮތުގައި ފަތުރުވެރިކަން ކުރިއެރުވުމަށް އިންވެސްޓްކުރުމުގެ ޝައުޤުވެރިކަން އެމީހުންގެ ވެސް އެބަހުރި ކަމަށެވެ. އެހެން ނަމަވެސް އެކަމުގެ ޝައުޤުވެރިކަމެއް މިނިސްޓަރު ޒަމީރުގެ ނެތް ކަމަށެވެ.\n"އަޅުގަނޑުމެން ޝައުޤުވެރިކަން ހުއްޓަސް ވަޒީރުގެ ފަރާތުން ނުފެނޭ އެކަމެއް. އެންމެ ފަހުން އައްޑޫއަށް ދިޔަ ފަހަރުވެސް އެބޭފުޅާ މިއުޅުއްވަނީ ޕީޕީއެމް އެކްޓިވިސްޓުންނާއި އެކު އެއް ބައްދަލުވުމުން އަނެއް ބައްދަލުވުމުން. އަބަދުވެސް ބިޒީ. ބިޒީ" އައްޑޫގެ ވިޔަފާރިވެރިޔަކު ބުންޏެވެ.\n'އައްޑޫލައިވް' އާއި ވާހަކަ ދެއްކި ގިނަ ވިޔަފާރިވެރިން ބުނާ ގޮތުގައި، މޯލްޑިވްސް އިންޓަގްރޭޓެޑް ޓޫރިޒަމް ޑިވްލޮޕްމަންޓް ކޯޕަރޭޝަން (އެމްއައިޓީޑީސީ) އިން އިއުލާންކުރި ގެސްޓް ހައުސް މަޝްރޫޢު ކުރިއަށް ނުދަނީ ފަތުރުވެރިކަމުގެ ވުޒާރާ ނާޤާބިލުކަމުންނެވެ. އޭގެ ސަބަބެއް ކަމަށް ވިޔަފާރިވެރިން ބުނެފައިވަނީ، މަޝްރޫޢު ކުރިއަށް ނުދާއިރު ވެސް އެކަމާއި ފަތުރުވެރިކަމާއި ބެހޭ ވަޒީރު އެއްޗެއް ވިދާޅުނުވެ "ހަނު" ހުންނެވުމެވެ.\nއައްޑޫގައި ތިއްބެވި ސަރުކާރު ހިންގާ ޕާޓީއަށް ނިސްބަތްވާ މެންބަރުންނަށް ވެސް އެންމެ ގިނައިން އަންނަ ޝަކުވާ އަކީ ފަތުރުވެރިކަން ކުރިއެރުވުމަށް ސަރުކާރުން މަސައްކަތް ނުކުރާ ކަމުގެ ޝަކުވާއެވެ. އެ ޝަކުވާތަކަށް ދޭނެ ޖަވާބެއް އެ މެންބަރުންގެ ވެސް ނެތެވެ.\n"ސީދާ މެންބަރު ނުބުންޏަސް އެނގޭ ވާހަކަތަކުން ފަތުރުވެރިކަމާއި ބެހޭ ވުޒާރާގެ އެއްބާރުލުން ނުލިބެނީކަން. އެހެން ވަޒީރުންނަށް ވުރެ އައްޑޫއަށް ވަޑައިގެންނެވިޔަސް ޒަމީރު އަކީ މާ ބޭފުޅުވަންތަ ވަޒީރެއް." ފޭދޫގެ ޕީޕީއެމް އެކްޓިވިސްޓަކު ބުންޏެވެ.\nއައްޑޫގައި ގެސްޓް ހައުސްގެ ބިޔަ މަޝްރޫޢު އިއުލާން ކުރެއްވި ފަހުން ޕީޕިއެމްގެ ކެމްޕެއިން ހަރަކާތްތަކަށް މިނިސްޓަރު ޒަމީރު ވަނީ އެތައް ފަހަރަކު އައްޑޫއަށް ވަޑައިގެންފައެވެ. އެހެން ނަމަވެސް އައްޑޫގެ ފަތުރުވެރިކަން ކުރިއަރުވާ ވާހަކައެއް ނުދައްކަވައެވެ.\nއަމިއްލަފުޅަށް ވައުދުވެވަޑައިގެންނެވި މަޝްރޫޢުތަކުގެ ވާހަކަ ނުދައްކަވައި ރައްޔިތުންގެ ތާއީދު ހޯދަން ޒަމީރު ކުރިއަށް ނިކުމެވަޑައިގަތުމުން ހަގީގަތުގައި ސަރުކާރަށް އަމާޒުވަނީ ރައްޔިތުންގެ ރުޅިވެރިކަމެވެ.


ފެލިވަރު އައިސްޕްލާންޓް ޑިސެމްބަރުގައި ހުޅުވަނީ\nފެލިވަރުގެ މަސް ފެކްޓަރީ. ފެލިވަރު އައިސްޕްލާންޓް ޑިސެމްބަރު މަހު ހުޅުވަން ވަނީ ނިންމައިފައި --- ފޮޓޯ: އަވަސް އާކައިވް\nމިއަހަރުގެ މަސްވެރިންގެ ދުވަހުގެ ކުރިން ފެލިވަރުގައި 50 ޓަނުގެ އިތުރު އައިސްޕްލާންޓެއް ހުޅުވާނެ ކަމަށް ފިޝަރީޒް މިނިސްޓަރު ޑރ. ހުސައިން ރަޝީދު ހަސަން ވިދާޅުވެއްޖެ އެވެ.\nފިޝަރީޒް މިނިސްޓަރު މިހެން ވިދާޅުވީ ނައިފަރުގައި އައިސްޕްލާންޓްގެ އެއްވެސް މަސައްކަތެއް ކުރިއަށް ނުދާތީ އެކަން ސާފުކުރުމަށް ނައިފަރު ދާއިރާގެ މެމްބަރު އަހުމަދު ޝިޔާމް ސުވާލުކުރެއްވުމުން މިއަދު މަޖިލީހަށް ހާޒިރުވެ ފެލިވަރުގެ މަސައްކަތްތަކާ ގުޅޭ ގޮތުން މައުލޫމާތު ދެއްވަމުންނެވެ.\nމިނިސްޓަރު ވިދާޅުވީ ފެލިވަރުގައި 100 ޓަނުގެ އައިސް ޕްލާންޓެއް ގާއިމުކުރާނެ ކަމަށާއި އޭގެ ތެރެއިން 50 ޓަނުގެ އައިސް ޕްލާންޓް މަސްވެރިންގެ ދުވަހުގެ ކުރިން ހުޅުވާނެ ކަމަށެވެ.\nފެލިވަރު އަޕްގްރޭޑް ކުރުމުގެ މަޝްރޫއުގެ ދަށުން 200 ޓަނު މަސް ފިނިކުރާނެ ބްރައިން ފްރީޒިން އާއި، ދުވާލަކު 80 ޓަނުގެ މަސް ފިނި ކުރާނެ ރެފްރިޖަރޭޓެޑް ސީ ވޯޓާ ސިސްޓަމެއް ގާއިމްކުރުމުގެ މަސައްކަތް ކުރަމުންދާ ކަމަށް މިނިސްޓަރު ވިދާޅުވި އެވެ. އަދި ފެލިވަރުގައި މިހާރު ހުރި 550 ކޯލްޑް ވޯޓާ ސްޓޯރޭޖްގެ ބަދަލުގައި 4000 ޓަނުގެ ކޯލްޑް ސްޓޯރޭޖްއަށް ކެޕޭސިޓީ އިތުރުކުރާނެ ކަމަށެވެ.\n“މި މަޝްރޫއު ނިމުމުން ރައީސް ސޯލިހުގެ މިވެރިކަމުގައި ޖުމްލަކޮށް ރާއްޖޭގެ މަސްވެރިންނަށް ހާއްސަކޮށް ފާދިއްޕޮޅާއި ރާއްޖެގެ އުތުރުގެ މަސްވެރިންނަށް މަސްވެރިކަން ކުރުމަށާއި މަސްވިއްކުމަށް އިތުރު ފަސޭހަތައް ލިބި އޭގެ ނަފާ ލިބޭނެ. ފެލިވަރާއި ކޫއްޑޫއަށް ރާވާފައިވާ ޕްރޮޖެކްޓްތައް ތަންފީޒުކޮށް ނިމޭއިރު މަސްވެރިކަމަށް ޒަމާނީ ހެޔޮ އިންގިލާބެއް ގެނެވޭނެ” މިނިސްޓަރު ވިދާޅުވި އެވެ.\nމަސްވެރިން ބާނާ ހުރިހާ މަހެއް ގަތުމަށްޓަކައި ސަރުކާރުން ގެންދަނީ ކޫއްޑޫ ފެކްޓަރީގެ ސްޓޯރޭޖު ބޮޑު ކުރުމުގެ މަސައްކަތް ވެސް އިތުރުކުރަމުންނެވެ. އެގޮތުން ކޫއްޑޫގައި މިހާރު ހުރި 2000 ޓަނުގެ މަސް ރައްކާކުރާ ސްޓޯރޭޖަށް އިތުރު 4000 ޓަނުގެ މަސް ރައްކާކުރެވޭ ގޮތަށް ކޫއްޑޫ ސްޓޯރޭޖުގެ ކެޕޭސިޓީ ޖުމްލަ 6000 ޓަނަށް ބަދަލުކުރުމުގެ މަސައްކަތް ސަރުކާރުން ދަނީ ކުރަމުންނެވެ.\nމިފްކޯގެ މެނޭޖިން ޑިރެކްޓަރު އިސްމާއިލް ފައުޒީ މީގެ ކުރިން އަވަސް އަށް ދެއްވި އިންޓަވިއުއެއްގައި ވިދާޅުވެފައިވާ ގޮތުގައި ފެލިވަރާއި ކޫއްޑޫ ތަރައްގީ ކުރަން ފަށާ މަޝްރޫއަށް ފައިނޭންސް ކުރަނީ ސައޫދީ ފަންޑާއި އިންޑިއަން އެގްޒިމް ބޭންކް އިންނެވެ. މި މަަޝްރޫއުގެ އަގަކީ 17.5 މިލިއަން ޑޮލަރެވެ. މި މަޝްރޫއުގެ ދަށުން ފެލިވަރު ފަޅުން ބައެއް ހިންގައިގެން މަސް ރައްކާކޮށް ފިނިކުރެވޭނެ ކާރުހާނާގެ އިތުރުން އިތުރު ފެސިލީޓީތައް ގާއިމް ކުރާނެ އެވެ. މި މަސައްކަތް ކުރަން ބިން ހިއްކުމުގެ މަސައްކަތް މިހާރު ވަނީ އެމްޓީސީސީއާ ހަވާލުވެސް ކޮށްފަ އެވެ.


Boadar futsal chelenj sikal kaamiyaabukohfi\nބޯޑަރ ފުޓްސަލް ޗެލެންޖް ސިކަލް ކާމިޔާބުކޮށްފި\nބޯޑަރ ފުޓްސަލް ޗެލެންޖް 2011 ގެ ޗެމްޕިއަންކަން ތަފާތު ބޮޑު ނަތީޖާއަކުން މެގަރ މައުތު ބަލިކޮށް ސިކަލް ހޯދައިފި އެވެ.\nޒޯން ސްޓޭޑިއަމް ގައި އޮތް މިމުބާރާތުގެ ފައިނަލް މެޗު ސިކަލް އިން ކާމިޔާބު ކުރީ7ލަނޑު3ލަނޑުންނެވެ. ފައިނަލް މެޗުގެ މޮޅު ކުޅުންތެރިޔަކަށް ހޮވުނީ ސިކަލްގެ ޖާޒީ ނަމްބަރ9އަލީ ޒިޔާދެއެވެ.\nމުބާރާތުގެ ފެއަރ ޕްލޭ ކުޅުންތެރިއަކަށް މެގަމައުތުގެ ޖާޒީ ނަމްބަރ9ފަތުހުﷲ އާދަމް ހޮވިފައި ވީއިރު 16 ލަނޑު ޖަހައިގެން މުބާރާތުގެ އެންމެ ގިނަ ލަނޑު ޖެހި ކުޅުންތެރިއަކަށް ވެސް ހޮވިފައި ވަނީ ހަމަ އެޓީމުގެ ޖާޒީ ނަމްބަރ17 އަހުމީމް އަލީއެވެ. މިމުބާރާތުގެ އެންމެ މޮޅު5ކުޅުންތެރިންނަކީ ސިކަލްގެ ތިންކުޅުންތެރިން ކަމަށްވާ އަހުމަދު އާސިފާއި، އަލީ ޒިޔާދު އަދި މުހައްމަދު ގާސިމްގެ އިތުރުން މެގަރ މައުތުގެ އަހުމަދު އަލީ އަދި ޕެންޓަގަންގެ އަޝްރަފް މުހައްމަދެވެ.\nމުބާރާތުގެެ ޗެމްޕިއަން ޓީމާއި ރަނަރއަޕް ޓީމަށް ސެޓްފިކެޓާއި ޓްރޮފީ ހަވާލު ކޮއްދެއްވީ ފައިނަލް މެޗްގެ ޝަރަފްވެރި މެހެމާން އަޕަރ ނޯތް ޕޮލިސް ޑިވިޜަންގެ ކޮމާންޑަރ، ސަބް އިނިސްޕެކްޓަރ އޮފް ޕޮލިސް އިބްރާހިމް ނަބީލް އެވެ.\nއިންޓަނޭޝަނަލް ބަނދަރުގައި މަސައްކަތް ކުރާ ތިން މުއައްސަސާކަމުގައިވާ ކުޅުދުއްފުށީ ޕޯޓް ލިމިޓެޑާއި އިމިގްރޭޝަން އަދި ކަސްޓަމްސްގެ މުވައްޒަފުން ގެތެރެއިން5ޓީމު ހޮވައިގެން ކުޅެވުނު މި މުބާރަތަކީ މުއައްސަސާތަކުގެ މުވައްޒަފުންގެ މެދުގައި އެކުވެރިކަން އާލަކޮށް ގުޅުން ބަދަހިކުރުމަށް ބޭއްވުނު މުބާރާތެއްކަމަށް މުބާރާތް އިންތިޒާމްކުރި ކުޅުދުއްފުށީ ކަސްޓަމްސް ރިކްރިއޭޝަން ކޮމިޓީއިން މައުލޫމާތު ދެއެވެ. މިމުބާރާތް ކުރިއަށް ދިޔައީ ޖޫން 13 އިން 19 އަށް ޒޯން ސްޓޭޑިއަމް ގައެވެ.


100 million meehun kurimathee Hillary aai Trump varugadha bahuge hamalaa thakeh dhevvaifi | Mihaaru\nނިއު ޔޯކުގެ ހޮފްސްޓްރާ ޔުނިވާސިޓީގައި ބޭއްވި ރިޔާސީ ބަހުސްގައި ޑިމޮކްރެޓިކް ކެންޑިޑޭޓް ހިލަރީ އާއި ރިޕަބްލިކަން ކެންޑިޑޭޓް ޓްރަމްޕް ބަހުގެ ހަމަލާތައް ދެއްވަނީ. --ފޮޓޯ:އޭއެފްޕީ\n100 މިލިއަން މީހުން ކުރިމަތީ ހިލަރީ އާއި ޓްރަމްޕް ވަރުގަދަ ބަހުގެ ހަމަލާތަކެއް ދެއްވައިފި\n27 ސެޕްޓެމްބަރ 2016 - 10:284comments\nނިއު ޔޯކް (ސެޕްޓެމްބަރު 27) - އެމެރިކާގެ ރިޔާސީ އިންތިޚާބުގައި ވާދަކުރައްވާ ދެ ކެންޑިޑޭޓުންގެ ފުރަތަމަ ރިޔާސީ ބަހުސްގައި ވަޒީފާ އާއި ޓެރަރިޒަމާއި ނަސްލީ ތަފާތުކުރުން ފަދަ ބޮޑެތި މައްސަލަތަކުގައި ޓީވީން ވަގުތުން ބަލަމުންދިޔަ 100 މިލިއަން މީހުން ކުރިމަތީ ހިލަރީ ކްލިންޓަނާއި ޑޮނަލްޑް ޓްރަމްޕް ވަރުގަދަ ބަހުގެ ހަމަލާތަކެއް ދެއްވައިފި އެވެ.\nބަހުސުގެ ތެރޭގައި އެއްބޭފުޅަކު އަނެއް ބޭފުޅަކު ވަނީ ޒާތީ މައްސަލަތަކަށް ވެސް ހަމަލާތައް ރައްދުކުރައްވައިފަ އެވެ. ޓްރަމްޕް ވިދާޅުވީ ވާދަވެރި ކެންޑިޑޭޓް ހިލަރީ ކްލިންޓަނުގެ ކިބައިގައި ރައީސެއްގެ ސަޚުސިއްޔަތު ނެތް ކަމަށެވެ. ރައްދުގައި ހިލަރީ ވަނީ ނިއު ޔޯކުގެ ބިލިއަނަރު ޓެކްސްގެ ހިސާބުތައް އާއްމުކުރަން ދެކޮޅު ހަދާކަން ފާހަގަ ކުރައްވައިފަ އެވެ.\nރިޔާސީ ބަހުސްގައި ޑިމޮކްރެޓިކް ކެންޑިޑޭޓް ހިލަރީ އާއި ރިޕަބްލިކަން ކެންޑިޑޭޓް ޓްރަމްޕް މޮޑަރޭޓަރާ ސަލާމް ކުރައްވަނީ. --ފޮޓޯ:އޭއެފްޕީ\n"މި ބަހުސް ނިމިގެންދާއިރު ހިނގި ހުރިހާ ގޯސް ކަމެއްގެ ޒިންމާ އަޅުގަނޑު އުފުލަން ޖެހޭނެ ކަމުގެ އިހްސާސް މިހާރު އެބަކުރެވޭ،" ޓްރަމްޕުގެ ބަހުގެ ހަމަލާއަކަށް ރައްދު ދެއްވަމުން ހިލަރީ ވިދާޅުވި އެވެ.\n"ޒިންމާ އުފުލަން ނުޖެހެންވީ ކީއްވެ،" ހިލަރީގެ ވާހަކަ އަށް ހުރަސް އަޅުއްވާ ޓްރަމްޕް ވިދާޅުވި އެވެ.\nޓްރަމްޕަށް ވަނީ ބަހުސް މޮޑަރޭޓް ކުރެއްވި އެންބީސީގެ ޕްރެޒެންޓަރު ލެސްޓާ ހޯލްޓުގެ ސުވާލުތަކަށް ވެސް ޖަވާބު ދެއްވަން ޖެހިވަޑައިގެންފަ އެވެ. ޓެކްސްއާ ބެހޭ މައުލޫމާތު ހާމަނުކުރައްވާ މައްސަލާގައި ހޯލްޓާ ކުރެއްވި ސުވާލުގައި ޓްރަމްޕް ވިދާޅުވީ އޭނާ މިހާރު އުޅުއްވަނީ ހިސާބުތައް އޮޑިޓް ކުރެއްވުމުގެ މަސައްކަތުގައި ކަމަށާއި އެކަން ނިމުމުން ހިސާބުތައް އާއްމު ކުރައްވާނެ ކަމަށެވެ. އެކަމަކު ނިއު ޔޯކުގެ ބިލިއަނަރު ވިދާޅުވީ ޓެކްސް ހިސާބުތައް އާއްމު ކުރައްވާނީ އިދިކޮޅު ކެންޑިޑޭޓް ޑިލީޓް ކުރެއްވި 33،000 އީމެއިލް އާއްމު ކުރެއްވުމުން ކަމަށެވެ. ޓްރަމްޕް އިޝާރާތް ކުރައްވާފައި ވަނީ ޚާރިޖީ ވަޒީރުކަމުގައި ހިލަރީ ހުންނެވި އިރު އަމިއްލަ އީމެއިލް ބޭނުންކޮށްގެން މުއާމަލާތް ކުރެއްވި މައްސަލައިގެ ތަހުގީގަށެވެ.\nޓްރަމްޕުގެ ތުހުމަތަށް ވަގުތުން ރައްދު ދެއްވާ ހިލަރީ ވަނީ އީމެއިލް މައްސަލައިގައި ރެކެން އެކަމަނާ މަސައްކަތް ނުކުރައްވާ ކަމަށާއި އެކަމުގެ ހުރިހާ ޒިންމާއެއް އަމިއްލަފުޅަށް ނަންގަވާ ކަމަށް ވިދާޅުވެފަ އެވެ.\nބަހުސުގެ ބައެއް އުސްއަލިތައް:\n- މުޅި ހަޔާތުގައި ތިޔަ ގެންދަވަނީ އިސްލާމިކް ސްޓޭޓް (އައިއެސް)އާ ހަނގުރާމަ ކުރަމުން: ހިލަރީ އަށް އިޝާރާތް ކުރައްވާ ޓްރަމްޕް ވިދާޅުވި\n- ރައީސްކަން ކުރެއްވޭ ވަރަށް ހިތްވަރު ނެތް ކަމަށް ޓްރަމްޕް ވިދާޅުވުމުން ރައްދުގައި ހިލަރީ ވަނީ އެކަމަނާގެ ޚާރިޖީ ވަޒީރުކަމުގައި 112 ގައުމަށް ވަޑައިގެންނެވި ކަމަށް ވިދާޅުވެފައި.\n- ބަޑީގެ ހަމަލާތަކުގެ ނުރައްކަލުގައި އެފްރިކަން އެމެރިކާ މީހުން ދިރިއުޅެން ޖެހިފައި ވަނީ ބިރުވެރިކަމެއްގެ ތެރޭގައި ކަމަށް ޓްރަމްޕް ވިދާޅުވި.\n- ޖިނާއީ އަދުލުގެ އިސްލާހުކޮށްފައިވާ ނިޒާމެއް ގެންނަވާނެ ކަމަށް ހިލަރީ ވިދާޅުވި.\n- އައިއެސް އާއި އީރާނާމެދު ހިލަރީ މަޑުމައިތިރި ސިޔާސަތެއް ގެންގުޅުއްވާތީ ޓްރަމްޕް ވަނީ ފާޑުވިދާޅުވެފައި.\nބަހުސްގައި ވާހަކަ ދެކެވުނު އެއް މައުޟޫއަކީ ރައީސް ބަރަކް އޮބާމާއަކީ އެމެރިކާ އިން ބޭރުގައި އުފަންވެ ވަޑައިގެންފައިވާ ބޭފުޅެއް ކަމަށް ޓްރަމްޕް ކުރިންސުރެ ކުރައްވަމުން ގެންދެވި ތުހުމަތު އަނބުރާ ގެންދެވި މައްސަލަ އެވެ. ޓްރަމްޕުގެ ނިންމުން ބަދަލު ކުރެއްވުމާ ގުޅޭ ގޮތުން މޮޑަރޭޓަރު ސުވާލު ކުރެއްވުމުން ޓްރަމްޕް ވިދާޅުވީ އޭނާ ބޭނުން ވަނީ ބޮޑެތި މުހިންމު މައްސަލަތަކަށް ސަމާލުކަން ދެއްވަން ކަމަށެވެ.\n"ޓަރްމްޕަކީ ނަސްލީ ތަފާތު ކުރުމުގެ ރެކޯޑެއް އޮތް ބޭފުޅެއް،" ޓްރަމްޕަށް ރައްދު ދެއްވަމުން ހިލަރީ ވިދާޅުވި އެވެ.\nރިޔާސީ ބަހުސްގައި ޑިމޮކްރެޓިކް ކެންޑިޑޭޓް ހިލަރީ ވާހަކަ ދައްކަވަނީ. --ފޮޓޯ:އޭއެފްޕީ\nރަޝިޔާގެ ރައީސް ލަޑިިމިއާ ޕުޓިން އަށް ޓްރަމްޕް ތައުރީފް ކުރައްވާ މައްސަލާގައި ހިލަރީ ވިދާޅުވީ އެމެރިކާ މީހުންގެ އީމެއިލްތައް ހެކް ކުރުމަށް ޕުޓިން އަށް ޓްރަމްޕް ދައުވަތު ދެއްވުމުން އެކަމަނާ ހައިރާންވެވަޑައިގެންނެވި ކަމަށެވެ.\n"މިއީ ގަބޫލް ކުރެވޭނެ ކަމެއް ނޫން. އެހެންވެ އަޅުގަނޑު މި ދަންނަވަނީ ޑޮނަލްޑް އަކީ ގައުމެއްގެ ކޮމާންޑަ އިން ޗީފްގެ މަގާމަށް އެކަށީގެންވާ ބޭފުޅެއް ނޫން ކަމަށް،" ހިލަރީ ވިދާޅުވި އެވެ.\nނޮވެމްބަރު 8 ވަނަ ދުވަހު އިންތިޚާބު ބޭއްވުމުގެ ކުރިން ދެ ކެންޑިޑޭޓުންގެ އިތުރު ދެ ބަހުސް އަދި ބާއްވާނެ އެވެ.


SunOnline: Transfer market: Mashhoor gina kulhuntherin thakeh team dhookohlany\nޓްރާންސްފާ މާކެޓު: މަޝްހޫރު ގިނަ ކުޅުންތެރިންތަކެއް ޓީމް ދޫކޮށްލަނީ\nއަހްމަދު އިޒްމީމް 19 May 2022, 09:31\nއެމްބާއްޕޭ ގޯލު ޖެހުމަށްފަހު އުފާ ފާޅުކުރަނީ---\nދުނިޔޭގެ ނަން މަޝްހޫރު ގިނަ ކުޅުންތެރިންތަކެއް މިވަގުތު އެ ކުޅުންތެރިން ނިސްބަތްވާ ޓީމުތަކާއެކު ހަދާފައިވާ އެއްބަސްވުން ހަމަވާން ކައިރިވެފައިވާއިރު މި ސީޒަން ނިމުމާއެކު އެ ކުޅުންތެރިން ވަނީ ގޮތެއް ނިންމަން ޖެހިފައެވެ. މިހާރު ހުރި ޓީމުގައި މަޑުކުރާނީތޯ ނުވަތަ އާ ޓީމަކަށް ދާނީތޯ ކުރެވޭ ސުވާލުތަކަށް ކުޅުންތެރިންނަށް މިހާރު ވަނީ ކޮންމެވެސް ވަރެއްގެ އަލިމަގެއް ފެނިފައެވެ.\nމި ސީޒަން ނިމުމާއެކު ކޮންޓްރެކްޓު ހަމަވެގެން ޓީމު ދޫކޮށްލާނެކަމަށް ބެލެވޭ ކުޅުންތެރިން\n1. ކައިލިއަން އެމްބާއްޕޭ\nސްޕެއިންގެ މަޝްހޫރު ކުޅިވަރު ނޫސް، މާސާއިން ރިޕޯޓުކޮށްފައިވާ ގޮތުގައި މި ޓްރާންސާފާ މާކެޓުގައި ފްރާންސްގެ ޤައުމީ ޓީމަށް ކުޅެމުން އަންނަ ޒުވާން ހަލުވި އެމްބައްޕޭ އެ ޓީމު ދޫކޮށް ރެއާލްމެޑްރިޑަށް ބަދަލުވާނެއެވެ. މިހާރު އޭނާ ކުޅެމުންދާ ޕީއެސްޖީގެ އެތައް އޮފާތަކަކަށް އޭނާ ވަނީ ނޫނެކޭ ބުނެފައެވެ.\n2. ޕައުލް ޕޮގްބާ\nޕޮގްބާ މި ސީޒަން ނިމުމަށް ފަހު މެންޗެސްޓާ ޔުނައިޓެޑުގައި ދެން މަޑުނުކުރާނެކަން މިހާރު ވަނީ ޔަޤީންވެފައެވެ. ނަމަވެސް އޭނާ ދެން ދާނީ ކޮން ޓީމަކަށް ކަމެއް އަދި ޔަޤީންވެފައެއް ނުވެއެވެ.\nޕޮގްބާ ހޯދުމުގެ ރޭހުގައި ދުނިޔޭގެ ނަން މަޝްހޫރު ގިނަ ކުލަބު ތަކެއް ވަނީ ވާދަކުރަން ފަށާފައެވެ. އޭގެ ތެރޭގައި އޭނާ ކުރިން ކުޅުނު ކުލަބެއްކަމަށްވާ ޖުވެންޓަސް ވެސް ހިމެނެއެވެ. ނަމަވެސް ޕީއެސްޖީން އޮތީ ބޮޑު މުސާރައަކާއެކު އޭނާ ހޯދުމަށް ތައްޔާރަށެވެ.\n3. ފްރޭންކް ކެސީ އަދި އަންދްރޭސް ކްރިސްޓަންސެން\nއޭސީ މިލާނަށް ކުޅޭ ކެސީގެ އިތުރުން ޗެލްސީގެ ކްރިސްޓަންސެން އަކީ ގާތްގަނޑަކަށް މިހާރު ސްޕެއިންގެ ބާސެލޯނާގެ ދެ ކުޅުންތެރިންނެވެ. ސްޕެއިންގެ މާސާއިން ރިޕޯޓުކުރާ ގޮތުގައި ކައިރި މުސްތަޤުބަލެއްގައި ބާސެލޯނާއިން ރަސްމީކޮށް އެ ދެ ކުޅުންތެރިންގެ ޓްރާންސްފާ އިއުލާނުކުރާނެއެވެ.\n4. އެންޓޯނިއޯ ރުޑިގާ\nމާސާއިން މި މަހުގެ 10 ވަނަ ދުވަހު ކަށަވަރުކޮށްދިން ގޮތުގައި 2022/23 ވަނަ ސީޒަނުގެ ކުރިން ރެއާލް މެޑްރިޑާ ގުޅުމަށް ޗެލްސީގެ ސެންޓާ ބެކް މެޑްރިޑަށް ފުރާނެއެވެ. އޭނާ ސޮއި ކުރުމުގެ ރަސްމިއްޔާތު އޮންނާނީ ޗެމްޕިއަންސް ލީގުގެ ފައިނަލަށް ފަހުގައެވެ.\n5. އޮސްމާނޭ ޑެމްބެލޭ\nބާސެލޯނާއަށް މި ސީޒަނުގައި މޮޅު ކުޅުމެއް ކުޅެދީފައިވާ ޑެމްބެލޭގެ ކޮންޓްރެކްޓު މި ސިޒާނާއެކު ވަނީ ހަމަވެފައެވެ. އަދި ބާސެލޯނާއިން އޭނާ ޓީމުގައި މަޑުކުރުވޭތޯ މަސައްކަތް ކުރާއިރު އެންމެ ފަހުން ހުށަހެޅި ހުރިހާ ހުށެހެޅުމަކަށް ވެސް އޭނާ ވަނީ ނޫނެކޭ ބުނެފައެވެ.\nނަމަވެސް ގިނަ މީޑިއާ ރިޕޯޓުތައް ބުނާ ގޮތުން އޭނާ އެހެން ޓީމަކަށް ދިއުމަށް ވުރެ ގާތީ ބަސެލޯނާގައި މަޑުކުރުމެވެ.\n6. ލުއިޒް ސުއަރޭޒް\nމިދިޔަ އާދިއްތަ ދުވަހު ސެވިއްޔާ އާ ދެކޮޅަށް އެޓްލެޓިކޯ މެޑްރިޑް ނިކުތް މެޗުގައި އެ ޓީމުގެ ސަޕޯޓަރުންނަށް ސުއަރޭޒް ވަނީ ވަދާއީ ފެނިލުން ފެނިލާފައެވެ. އޭނާ ވަނީ އިޓަލީގެ ބައެއް ކްލަބްތަކުގެ އިތުރުން ސްޓީވަން ޖެރާޑްގެ އެސްޓަން ވިލާ ފަދަ ޕްރިމިއާ ލީގުގެ ޓީމުތަކުން ޝައުގުވެރިކަން ހޯދައިފައެވެ.\n7. އޭންޖަލް ޑިމާރިއާ\nއާޖެންޓީނާގެ ގައުމީ ޓީމަށް ކުޅެމުން އަންނަ ޑިމާރިއާ ޕީއެސްޖީ ދޫކޮށްލާނެކަމަށް ވެސް މާސާއިން ވަނީ ރިޕޯޓުކޮށްފައެވެ. އަދި އޭނާ ހޯދުމުގެ ރޭހުގެ އެންމެ ކުރީގައި އޮތީ ޖުވެންޓަސް ކަމަށް ވެސް އެ ރިޕޯޓުތައް ބުނެއެވެ.\nމާސެލޭގެ ބޮބަކާރު ކަމާރާ އާއި މެންޗެސްޓާ ޔުނައިޓެޑްގެ ޖެސީ ލިންގާޑުގެ އިތުރުން ބާންލީގެ ޖޭމްސް ޓާކޯސްކީ އާއި ލިޔޯންގެ ޖޭސަން ޑެނަޔާ އަދި ބަޔާން މިޔުނިކްގެ ކޮރެންޓިން ޓޮލީސޯގެ ކޮންޓްރެކްޓްވެސް ވަނީ ހަމަވެފައެވެ.


އިޓާލިއަން ސެރިއޭ: ކުޅުނު ފުރަތަމަ މެޗުން ފިއޮރެންޓީނާ މޮޅުވިއިރު، ރޯމާ ޕޮއިންޓަކުން ފުއްދާލަން ޖެހިއްޖެ – Dhuvas Online\nއިޓާލިއަން ސެރިއޭ: ކުޅުނު ފުރަތަމަ މެޗުން ފިއޮރެންޓީނާ މޮޅުވިއިރު، ރޯމާ ޕޮއިންޓަކުން ފުއްދާލަން ޖެހިއްޖެ\nއިޓާލިއަން ސެރިއޭގެ ކުޅުން ރޭގައި ފެށިގެން ދިޔައިރު، ރޭ ވަނީ މި ލީގުގެ ދެ މެޗެއް ކުޅެފައެވެ. އެގޮތުން ފިއޮރެންޓީނާ އަދި ޓޮރީނޯ ބައްދަލު ކުރި މެޗުގެ އިތުރުން ހެލަސް ވެރޯނާއާއި ރޯމާ ބައްދަލުކުރި މެޗު ހިމެނެއެވެ.\nރޭގެ ކުޅުނު ފުރަތަމަ މެޗުގައި ފިއޮރެންޓީނާއާއި ޓޮރީނޯ ބައްދަލުކުރި އިރު، މި މެޗު ކާމިޔާބު ކޮށްފައިވަނީ ފިއޮރެންޓީނާއެވެ.\nރޭގެ މެޗުން ޓޮރީނޯގެ މައްޗަށް ފިއޮރެންޓީނާއިން ކުރި ހޯދާފައިވަނީ 0-1 ގެ ނަތީޖާއިންނެވެ.\nފިއޮރެންޓީނާގެ އަމިއްލަ ދަނޑުގައި ޓޮރީނޯއާއި ދެކޮޅަށް ކުޅުނު މި މެޗުގައި ވާދަވެރި ކުޅުމެއް ފެނިގެން ދިޔައިރު، މެޗުގެ ފުރަތަމަ ހާފުގެ ކުޅުން ނިމިގެން ގޮސްފައިވަނީ އެއްވެސް ޓީމަކަށް ލަނޑެއް ނުޖެހި 0-0 ގެ ނަތީޖާއަކުން އެއްވަރުވެ އޮވެއެވެ. ފިއޮރެންޓީނާާ އިން މި މެޗުގެ މޮޅުވި ލަނޑު ކާމިޔާބު ކުރީ މެޗުގެ ފަހު ހާފުގެ ކުޅުން ނިމެން ދަނިކޮށް މެޗުގެ 78 ވަނަ މިނެޓުގައި މިޑްފީލްޑަރ ގައިޓާނޯ ކާސްޓްރޮވިލީއެވެ.\nރޭގެ ދެވަނަ މެޗުގައި ބައްދަލުކުރީ ހެލަސް ވެރޯނާ އާއި ރޯމާ އެވެ. މި މެޗުގެ ކުޅުން އެއްވެސް ޓީމަކަށް ލަނޑެއް ނުޖެހި 0-0 ގެ ނަތީޖާއިން އެއްވަރުވެގެން ނިމުނު އިރު، މެޗުގައި ދެޓީމަށްވެސް ވަނީ ލަނޑުޖަހަން ރަނގަޅު ފުރުސަތުތަކެއް ވެސް ލިބި ބޭކާރުވެފައެވެ.\nލީގުގައި ދެން ކުޅެން ޖެހޭ މެޗުގައި ރަށުން ބޭރުގައި އިންޓަމިލާނާއި ދެކޮޅަށް ފިއޮރެންޓީނާ ނިކުންނަ އިރު، އެޓީމު އަތުން ބަލިވި ޓޮރީނޯ ނިކުންނާނީ އެޓަލާންޓާއާއި ދެކޮޅަށެވެ.\nއަދި ރޯމާ ދެން ކުޅެން ޖެހޭ މެޗުގައި ނިކުންނާނީ ޗެމްޕިއަން ޔުވެންޓަސް އާއި ދެކޮޅަށެވެ. އަދި ހެލަސް ވެރޯނާ ނިކުންނާނީ އުދިނޭސީއާއި ދެކޮޅަށެވެ.


އިސްރާއީލާއެކު ގުޅުންބަދަހިކުރުމުގެ އެއްބަސްވުންތަކުގައި ޔޫއޭއީއާއި ބަހުރައިނުން ސޮއިކޮށްފި އިސްރާއީލާއެކު ގުޅުންބަދަހިކުރުމުގެ އެއްބަސްވުންތަކުގައި ޔޫއޭއީއާއި ބަހުރައިނުން ސޮއިކޮށްފި\nއިސްރާއީލާއެކު ގުޅުންބަދަހިކުރުމުގެ އެއްބަސްވުންތަކުގައި ޔޫއޭއީއާއި ބަހުރައިނުން ސޮއިކޮށްފި\nޔޫއޭއީ އާއި ބަހުރައިން އިސްރާއީލާ ގުޅުން ބަދަހި ކުރަން އެއްބަސްވުމެއްގައި ސޮއިކުރުން.- ފޮޓޯ: ރައިޓަރސް\nއިސްރާއީލާއެކު ގުޅުންބަދަހިކުރުމުގެ އެއްބަސްވުމުގައި ޔޫއޭއީއާއި ބަހުރައިނުން އެ ޤައުމާއެކު ސޮއިކޮށްފިއެވެ. ސެޕްޓެމްބަރު މަހުގެ 15ވަނަ ދުވަހު އެމެރިކާއިން މެދުވެރިވެ އެކުލަވާލި އެއްބަސްވުމުގައި ސޮއިކޮށްފައިވަނީ އެމެރިކާގެ ރިޔާސީ އިދާރާ، ވައިޓު ހައުސްގައި ބޭއްވި ޚާއްޞަ ރަސްމިއްޔާތެއްގައެވެ. އިސްރާއީލުގެ ފަރާތުން އެއްބަސްވުމުގައި ސޮއިކުރެއްވީ އެ ޤައުމުގެ ބޮޑުވަޒީރު ބެންޔަމިން ނަތަންޔާހޫއެވެ. އެއްބަސްވުމުގައި ޔޫއޭއީގެ ފަރާތުން ސޮއިކުރެއްވީ އެމިރޭޓްސްގެ ޚާރިޖީ ވަޒީރު ޝައިޚް އަބްދުﷲ ބިން ޒައިދު އަލްނަހްޔާނެވެ. އަދި ބަހުރައިނުގެ ފަރާތުން ސޮއި ކުރެއްވީ އެ ޤައުމުގެ ޚާރިޖީ ވަޒީރު އަބްދުލް ލަތީފް އަލްޒަޔާނީއެވެ. އެއާއެކު ޔޫއޭއީއާއި ބަހުރައިނު ވެފައިވަނީ އިސްރާއީލާއެކު ގުޅުން ބަދަހިކުރި ތިންވަނަ އަދި ހަތަރުވަނަ ޢަރަބި ޤައުމަށެވެ. މީގެ ކުރިން 1979 ވަނަ އަހަރާއި 1994ވަނަ އަހަރު މިޞްރާއީ އުރުދުންވަނީ އިސްރާއީލާއެކު ގުޅުން ޤާއިމްކޮށްފައެވެ.\nވައިޓު ހައުސްގައި ބޭއްވި ރަސްމިއްޔާތުގައި ވާހަކަ ދައްކަވަމުން އެމެރިކާގެ ރައީސް، ޑޮނަލްޑު ޓްރަންޕު ވިދާޅުވީ މެދުއިރުމަތީގެ ޤައުމުތަކަށް ނިސްބަތްވާ މީހުން ހައްދު ފަހަނައަޅާ ދިއުމުގެ ބަހަނާއެއްގެ ގޮތުގައި އިސްރާއީލާ ދެކޮޅަށް އޮންނަ ރުޅިވެރިކަމާއި ޢަދާވާތްތެރިކަން ދެން ބޭނުންކުރިޔަ ނުދޭނެކަމަށެވެ. ހަމަ އެގޮތަށް އެމީހުން ނިސްބަތްވާ ސަރަޙައްދަށް ލިބެންޖެހޭ ކުރިއެރުންތައް ލިބުމަށް ހުރަސް އެޅިޔަ ނުދޭނެކަމަށްވެސް ޓްރަންޕު ވިދާޅުވިއެވެ.\nރަސްމިއްޔާތުގައި ވާހަކަދައްކަވަމުން އިސްރާއީލުގެ ބޮޑުވަޒީރު ބެންޔަމިން ނަތަންޔާހޫ ވިދާޅުވީ ޔޫއޭއީއާއި ބަހުރައިނާއެކު ގުޅުން ޤާއިމްކުރުމުގެ ސަބަބުން ލިބޭ ހަމަޖެހުން އިތުރުވެ، ޢަރަބި އެހެން ޤައުމުތަކުންވެސް އެފަދަ އެއްބަސްވުމަކާއި ހަމައަށް ކުރިއަށް އޮތް ތަނުގައި ވާޞިލްވާނެކަމަށެވެ. އެއާއެކު ޢަބަރިންނާއި އިސްރާއީލާ ދެމެދު އުފެދިފައިވާ ރުޅިވެރިކަމާއި ޢަދާވާތްތެރިކަން ދާއިމީގޮތަކަށް ނެތިގެން ދާނެކަމަށް އޭނާ ވިދާޅުވިއެވެ.\nއިސްރާއީލާއެކު ގުޅުން ބަދަހިކުރުމަށް ޔޫއޭއީއާއި ބަހުރައިނުން ނިންމުމުން އެއްބަސްވުންތަކާ ދެކޮޅަށް ފަލަސްޠީނުގައި ދަނީ މުޒާހަރާކުރަމުންނެވެ. ފަލަސްޠީނުގެ ޚާރިޖީ ކަންކަމާބެހޭ ވުޒާރާގެ ނައިބު ވަޒީރު، އައްމާރު ހިޖާޒީ ވިދާޅުވީ އެއްބަސްވުންތަކުގައި ސޮއިކުރި ދުވަހަކީ ހިތާމަވެރި ދުވަހެއްކަމަށެވެ. ފަލަސްޠީނުގައި އަމާންކަމާއި ސުލްޙަ ޤާއިމްކޮށް، ޤައުމަށް އިސްތިޢުމާރުވެފައިވާ އިސްރާއީލުންގެ ކިބައިން ސަލާމަތްވެވޭނެ ހަމައެކަނި ގޮތަކީ ފަލަސްޠީނުގެ ރައްޔިތުންގެ ހައްޤުތައް ހޯދައިދިނުންކަމަށް އޭނާ ވިދާޅުވިއެވެ. އެނޫންގޮތަކަށް ސަރަޙައްދީ އަމާންކަމާއި ހަމަޖެހުން ޤާއިމް ނުކުރެވޭނެކަމަށް އޭނާ ވިދާޅުވިއެވެ. ހިޖާޒީ ވިދާޅުވީ ވައިޓު ހައުސްގައި ބޭއްވި ރަސްމިއްޔާތަކީ މެދުއިރުމަތީގެ 'ފުލުހުން'ގެ މަޤާމު އިސްރާއީލަށް ދީ، މެދުއިރުމައްޗަށް ގިނަ ހަތިޔާރު ވިއްކުމުގެ ފުރުޞަތު ހޯދައިދިނުމަށް އެމެރިކާއިން އެޅުވި އަނދުނެއްކަމަށެވެ.\nބެލެވޭ ގޮތުގައި ޔޫއޭއީއާއި ބަހުރައިނުން އިސްރާއީލާއެކު އެއްގަލަކަށް އަރައި ގުޅުން ޤާއިމްކޮށްފައިވަނީ މެދުއިރުމަތީގެ ސަރަޙައްދުގައި އީރާނުގެ ބާރުގަދަވަމުންދާތީ އެ ޤައުމުގެ ނުފޫޒުކުޑަކުރުމަށް އެކުގައި މަސައްކަތްކުރުމަށެވެ. އީރާނުންވަނީ ދެ އެއްބަސްވުމަށްވެސް ފާޑުކިޔައިފައެވެ. ހަމަ އެހެންމެ، އިސްރާއީލާއި ފަލަސްޠީނުގެ މައްސަލައަށް ޙައްލެއް ނުލިބެނީސް އިސްރާއީލާއެކު ގުޅުން ޤާއިމްނުކުރާނެކަމަށް ޢަރަބި ޤައުމެއްކަމަށްވާ ޤަތަރުންވަނީ ބުނެފައެވެ. ނަމަވެސް ޓްރަންޕުވަނީ ވަރަށް އަވަހަށް ޢަރަބި ގިނަ ޤައުމުތަކަކުން އިސްރާއީލާއެކު ގުޅުން ޤާއިމްކުރާނެކަމަށް ވިދާޅުވެފައެވެ. އަދި ކުރިއަށް އޮތްތަނުގައި ފަލަސްޠީނުންވެސް އެގޮތަށް ޢަމަލުކުރާނެކަމަށް ޤަބޫލުކުރައްވާކަމަށް ޓްރަންޕު ވިދާޅުވިއެވެ.


Miadhakee dhivehi bahuge dhuvahai sagaafee aa aharu fashaa Bihroz dhuvas\nމިއީ ދިވެހި ބަހުގެ ދުވަސް، ސަގާފީ އާ އަހަރު ފަށާ "ބިހުރޯޒް" ދުވަސް؟!\nއަޅުގަނޑު ކުޑައިރު ވަރަށް ބޮޑަށް ސުވާލު އުފެދިފައި އޮންނަ ކަމެއް އޮވެއެވެ. އެއީ އަޅުގަނޑާ ދިމާއަށް "ތިޔައީ ބިހު އާއިލާގެ މީހެކޭ" ބުނާތީ އެވެ. އެކަމާހުރެ އަޅުގަނޑުގެ "ވިޔަރި ގަނޑު" ބައެއްފަހާރާ ނުކުމެގެން އާދޭވެސް މެއެވެ. މި ސުވާލުގެ ޖަވާބު ހޯދަން އަޅުގަނޑު ކުރި މަސައްކަތުން އެހެން ނިސްބަތް ކުރަނީ އަޅުގަނޑުގެ މަންމަ ފަރާތުގެ އާއިލާއަށް "ބިހު އާއިލާ" އޭ ކިޔާތީ އެވެ. ދެން އެފުދުނު ސުވާލުވެސް ސަހަލައެއް ނޫނެވެ. އެހެން ކިޔަނީ ކީއްވެ ހެއްޔެވެ؟ ވަރަށް ފަހަކާ ޖެހެންދެންވެސް އެ ސުވާލަށް އެކަށީގެންވާ ޖަވާބެއް އަޅުގަނޑަށް އޮތީ ނުލިބި އެވެ. ނަމަވެސް އެ މަސައްކަތުގެ ތެރޭގައި އަޅުގަނޑު، ބައްޕަ ފަރާތުގެ އާއިލާ އަކީ "ކަންފަތް އާއިލާ" ކަން އެނގުނެވެ.\nމި ސުވާލުގެ ތެރެއަށް އަޅުގަނޑަށް ފީނައިލާނެ ދޮރެއް ހުޅުވުނީ މީގެ ހަ އަހަރު ކުރީން އަޅުގަނޑުގެ ކުދީން ސިލޯނަށް ކިޔަވަން ފޮނުވުމަށްފަހު ކުރި ދަތުރެއްގައި އަޅުގަނޑުގެ ދޮށީ ގޮލާ "ސިންހަލައޭ އަވަރުދުއޭ، އަވުރުދުއޭ" ކިޔައިގެން ހުއްޓާ ނުލައި ޒާތެއްގެ ފަތިވަރެއް އަމުނާތީ އެއީ ކޮންމެ ފަދަ އަވަގުރާނައަކަށްވެސް ވެދާނެ ކަމަށް ގަންނާކުރެއްވި ބިރުން އެއީ ކޯންޗެއްތޯ ހޯދަން ކުރި މަސައްކަތުގެ ތެރެއިންނެވެ. އެ ގެނބިލުމުގެ ތެރޭގައި "ވެލި އަރާފައިވާ" އެތައް ކަމެއް ކޮނެވޭ ގޮތް ވެއްޖެ އެވެ.\nއޭގެ ތެރެއިން އެއް ކަމަކީ އޭޕްރީލް މަހުގެ 14 ވަނަ ދުވަހަކީ ދިވެހިންނާ ކިހާ ގުޅުމެއް ހުރި ކޮން ދުވަހެއްކަން އެނގުމެވެ. އެ ހޯދުންތަކުގެ އަލީގައި "ދިވެހިން ހަނދާން ނައްތާލާފައިވާ އޭޕްރީލް 14" މި ނަމުގައި އަޅުގަނޑު ލިޔުނު ރިޕޯޓެއްގައި އެ ދުވަހަކީ ދިވެހި ބަހުގެ ދުވަސް ފާހަގަ ކުރަން އެންމެ ފައްކާ ދުވަސް ކަމަށް ލިޔެ، ޗާޕްޖަހައިގެން ނެރުމާއެކު އޭގެ އަހަރެއްހާ ދުވަސް ފަހުން "ލިޔުންތެރިންގެ ގުޅުން" ކިޔާ ޖަމިއްޔާއަކުން ނުރަސްމީކޮށް ދިވެހި ބަހުގެ ދުވަހަކީ އެ ދުވަސް ކަމަށް ހަދައިފި އެވެ. – ޝުރިއްޔާ -- އަދި ފަހުން މި އަހަރުގެ ޖެނުއަރީ 22 ގައި ސަރުކާރުން އެދުވަސް ރަސްމީކޮށްފި އެވެ. – ފަށްފަށުން ޝުކުރިއްޔާ --\nއޭޕްރީލް 14 ދިވެހި ބަހުގެ ދުވަހުގެ ގޮތުގައި ފާހަގަ ކުރަން ޖެހޭ މައިގަނޑު ސަބަބަކީ ދިވެހި ރާއްޖެ އެ އިލްމުވެރިޔަކަށްޓަކައި ފަހުރުވެރިވާ އަދީބު، ހުސައިން ސަލާހުއްދީނު އުފަންވެވަޑައިގަތް ދުވަހަކީ ހިޖުރީ ގޮތުން ޖުމާދަލްއޫލާ 15، 1298 ވީ ބުރާސްފަތި ދުވަހަށް ވެފައި އެ ދުވަސް މީލާދީ ގޮތުން ދިމާވަނީ އޭޕްރީލް ،14 1881 ވަނަ ދުވަހަށް ކަމަށްވުމުންނެވެ. އެމަނިކުފާނު އުފަންވެވަޑައިގަތް ތާރީހު މީލާދީ ގޮތުން މެއި 11، 1881 ކަމަށް ބައެއް ލިއުންތަކުން ފެނުނަސް އެއީ ހިޖުރީ ތާރީހު މީލާދީ ތާރީހަށް ބަދަލު ކުރުމުގައި އަރާފައިވާ އޮޅުމެކެވެ. -- ކީރިތި ޤުރުއާނުގެ އެންމެ މަޝްހޫރު ތަރުޖަމާއެއް ކުރެއްވި އިލްމުވެރިޔާ އަބްދުﷲ ޔޫސުފު އަލީ އާއި ދިވެހި ތާރީހު އިލްމުވެރިޔާ ސިއްކަގޭ މުހައްމަދު ނަސީމުގެ އުފަން ދުވަހަކީ ވެސް އޭޕްރީލް 14 އެވެ. --\nދިވެހި ބަހުގެ ދުވަހެއް ފާހަގަކުރަން ކަލަންޑަރުން އޭޕްރީލް 14 އަށް ވުރެ ވަކިން ރީތި ދުވަހެއް ނުލިބޭނެ އެވެ.\nމިއަދަކީ ނަކަތުން ކޮން ދުވަހެއްތޯ ބަލައިލަން ކަލަންޑަރަށް ދާށެވެ! މިއަދަކީ އައްސިދަ ނަކަތުން7ވަނަ ދުވަހެވެ. އެއީ ހުޅަނގު މޫސުން ފަށައި ހަފުތާވާ ދުވަހެވެ. އައްސިދައިގެ ހަތް ވަނަ ދުވަހަކީ އޭޕްރީ މަހުގެ 14 ވަނަ ދުވަހެވެ. އެ ދުވަހަކީ ދިވެހިންގެ "ބިހުރޯޒް" ނުވަތަ ސަގާފީ އާ އަހަރު ފަށާ ދުވަހެވެ. ވީމާ ބިހުރޯޒަކީ އައްސިދައިގެ ހަތްވަނަ ދުވަހެވެ. (މިތާނގައި ބިހުރޯޒް ކަމަނާ ވާހަކަ އާއި ބިހުރޯޒް ކަމަނާ މިސްކިތާމެދު ސުވާލު އުފެދެދިދާނެތީ އެ ދެ މައުލޫ ގުޅުވާލައިގެން ފަހުން އެހެން ލިޔުމެއް ލިޔާން ގަސްދު އެބައޮތެވެ.)\nބިހުރޯޒްގެ މާނައަކީ ބިހު ދުވަހެވެ. "ރޯޒް" އަކީ ފާރިސީ ބަހުން ދުވަހުގެ މާނާގައި ބޭނުން ކުރާ ލަފުޒެކެވެ. ކުރިން ރާއްޖޭގައި "ނާރޯޒް" ވެސް ފާހަގަ ކުރި އެވެ. އެހެން ކަމުން ބިހުރޯޒް ނުވަތަ ބިހު ދުވަހަކީ އޭޕްރީލް މަހުގެ 14 ވަނަ ދުވަހެވެ. ސަގާފީ އާ އަހަރު ފަށާ ދުވަހެވެ.\n"ބިހު" މިއީ އިރުމަތީ އިންޑިޔާގެ އާސާމް ފަދަ ތަންތަނުގައި ވެސް ފާހަގަ ކުރާ ދުވަހެކެވެ. އެމީހުން ވެސް މި ދުވަހަށް ކިޔަނީ "ބިހު" އެވެ. މި އުސޫލާއި ފެންނާން ހުރި ހެކިތަކުގެ މައްޗަށް ބަލާއިރު އޭޕްރީލް މަހުގެ 14 ވަނަ ދުވަހަކީ ދިވެހިންގެ ސަގާފީ އާ އަހަރުގެ އިތުރުން އޭޝިޔާގެ ވަރަށް ގިނަ އެހެން ގައުމުތަކުގައި ވެސް ސަގާފީ އާ އަހަރު ފަށާ ދުވަހެވެ.\nއޭގެ ތެރޭގައި ބަރުމާ އާއި ކެމްބޯޑިއާ އާއި ލާއޮސް އާއި ނޭޕާލް ހިމެނެ އެވެ. އަދި މަލަޔާޅީންގެ އާ އަހަރު "ވިޝޫ"، އާއި އޮރިއްސާ މީހުންގެ އާ އަހަރާއި ސިންގަޅައިންގެ އާ އަހަރު "އަލުތު އަވްރުއްދަ" އާއި ތަމަޅައިގެން އާ އަހަރު "ޕުތަންޑު" އާއި ތައިލޭންޑްގެ އާ އަހަރު، "ސޮންކަރަން" އަދި އިންޑިޔާގެ ކަރްނާޓަކާގެ ތުލުނާޑް ސަރަހައްދުގެ އާ އަހަރު ބިސު، އާއި ބަންގާޅު މީހުންގެ އާ އަހަރު ހިމެނެ އެވެ. އެންމެން ވެސް ފަށަނީ އޭޕްރީލް 14 އިގައެވެ.\nދިވެހިންގެ ގަދީމީ ޒަމާނަށްދާއިރު ވެސް އޭޕްރީލް 14 އަކީ ދިވެހިންގެ ސަގާފީ އާ އަހަރުކަން އެނގެ އެވެ. ތާރީހީ އިލުމުވެރިޔާ މަރުހޫމް ހަސަން އަހުމަދު މަނިކު (ކޮލި ހަސަންމަނިކު) ގެ ތާރީހީ ދިރާސާތަކުން މިކަން ސާބިތުވާ ކަމަށް އޭނާ ވިދާޅުވެފައިވެ އެވެ. އަވަށްޓެރި ސްރީ ލަންކާގެ ސިންގަޅައިންނާއި ތަމަޅައިން، އަދި އިންޑިޔާގެ ސްޓޭޓުތަކުގެ ތެރެއިން ދިވެހިރާއްޖެއާ އެންމެ ގާތުގައި އޮތް ކެރެލާ އާއި ޓެމިލްނާޑޫ އާއި ޒަމާނުއްސުރެ ދިވެހިންނާ ގާތް ގުޅުމެއް އޮތް އޮރިއްސާ އާއި ބަންގާޅުގައި އެމީހުންގެ އާ އަހަރު ފަށަނީ އޭޕްރީލް 14 އަށް ވުމުން އިހުޒަމާނުގެ ދިވެހިންނާ ވެސް އެދުވަސް ގުޅެނީ ކަމަށް ބެލެވެ އެވެ.\nދެން އޮތީ ސްރީ ލަންކާ އެވެ. އާދަކާދަ އާއި ވައްޓަފާޅީގެ ގޮތުން ދިވެހިންނާ އެންމެ ގުޅުން ބޮޑު އަވަށްޓެރިއާ އެވެ. ސްރީ ލަންކާ އަށް ބަލާއިރު، ސިންގަޅައިންނާއި ދިވެހިންނަކީ "އެއް ގަހުގެ ދެ ގޮފިގަނޑު" ކަން ހާމަވާ ވަރަށް ހެތްކާއި ގަރީނާތައް އެހުރީ ފެންނާށެވެ. ބަހާއި ނަސްލުގެ ގޮތުން ބެލިއަސް ދިވެހިންނާއި ސިންގަޅައިންގެ "އެއް ގޮހޮރުވަންތަކަން" ކަށަވަރުވެ އެވެ. ދެބައި މީހުންގެ ސަގާފަތާއި ވަންތަކަމަށް ބަލައިލިޔަސް ދިވެހިންގެ ގަދީމީ ދުވަސްތަކުގައި އޭޕްރީލް 14 އަށް ސަމާލުކަން ދިން ގޮތުގެ ތަސައްވުރެއް ކުރަހައިލަން ދައްޗެއް ނުވާނެ އެވެ.\nސިންގަޅަ ބަހުން އެ ދުވަހަށް ކިޔަނީ "އަލުތު އަވުރުދު" އެވެ. މި ބަސްތަކަށް ބަލާއިރު "އަލުތު" މިބަހަކީ ދިވެހިން ނަމަ "އަލަތު" އެވެ. "އައުރުދު" ނުވަތަ "އައުރޮދު" މި ބަހަކީ ބޯދާ ދިވެހި ބަހުގައި "އަހަރު" މި މާނައިގައި ބޭނުންކުރި ބަހެއްކަން މާލޭ ހުކުރު މިސްކިތުގައި ހުރި މަހާނަ ގާތަކާއި ބޯދާ ފަތްފުށްތަކުގެ ސަފުހާތަކުން ސާފުވާނެ އެވެ.\nރާއްޖޭގައި ސަގާފީ އާ އަހަރުގެ ފެށުން އޭޕްރީލް 14 ގައި ފާހަގަކުރި ގޮތާއި ވައްޓަފާޅި އެންމެ ރަނގަޅަށް މިހާރު ވަޒަންކުރެވޭނީ ވެސް ސްރީ ލަންކާ އިންނެވެ. ދެން ބަންގާޅާއި ކެރެލާއިންނެވެ. ދިވެހިންގެ ފާހަގަކުރަމުން އައި ސަގާފީ އާ އަހަރު ދޫކޮށްލުމަކީ ގައުމީ ގޮތުން ކޮންމެވެސް ވަރެއްގެ ރުކުނެއް ދޫކޮށްލުމެކެވެ.\nމަރުހޫމް ސިއްކަގޭ މުހައްމަދު ނަސީމް ވިދާޅުވެފައިވާ ގޮތުގައި ދިވެހިން ސަގާފީ އާ އަހަރު ފާހަގަ ކުރުން ހުއްޓާލާފައި ވަނީ 19 ވަނަ ގަރުނުގެ ފަހުކޮޅާ ހަމައިން ރާއްޖެއަށް އައި ސިޔާސީ ބޮޑެތި ބަދަލުތަކުގެ ތެރޭގައި ކަމަށް ބެލެވެވެ. އެ ތަފުސީލު ހޯދިފައެއް ނެތެވެ.\nއެހެން ބައެއް ބޭފުޅުން ވިދާޅުވާ ގޮތުގައި ސާގާފީ އާ އަހަރު ފަށާ ދުވަހަށް ދިވެހިން "ބިހުރޯޒް" ގެ އިތުރުން "މުލަބައިސާގު" އޭ ވެސް ކިޔައެވެ. އިސްލާމްވުމުގެ ކުރީގެ ބައެއް އާދަތައް ބަދަލުވި އިރު ދިވެހިންގެ އެ އާދަ ދޫކޮށްލާފައިވުން އެކަށީގެންވާ ކަމަށް ވެސް ބައެއް ބޭފުޅުން ފާހަގަ ކުރެ އެވެ. ނަމަވެސް ބަންގާޅުގެ މުސްލިމުން މިހާރު ވެސް ސަގާފީ އާ އަހަރު އެ ދުވަހުގައި ފާހަގަކުރެ ކުރެ އެވެ. އެހެން ކަމުން އެއީ އެގޮތަށް އުވިގެން ދިޔަ ދުވަހެއްތޯ ވެސް ސުވާލު އުފެދެ އެވެ.\nދުނިޔޭގެ ހުރިހާ ގައުމެއްގައި މީލާދީ އާ އަހަރު ޖެނުއަރީ 1 ގައި ފަށައި އެކަން ފާހަގަ ކުރެތެވެ. ހަމައެހެން ދުނިޔޭގެ ވަރަށް ގިނަ ގައުމުތަކުގައި އެމީހުންގެ އަމިއްލަ ސަގާފީ އާ އަހަރު ވެސް ފާހަގަކުރެ އެވެ. އިސްލާމީ ވަރަށް ގިނަ ގައުމުތަކުގައި ވެސް އެ އާދަ، އެ ގޮތަށް ހިނގަ އެވެ. އީރާނުގައި އެމީހުންގެ ސަގާފީ އާ އަހަރު ނުވަތަ ނާރޯޒް ދުވަސް ފާހަގަކުރެ އެވެ. އިންޑޮނޭޝިޔާ އާއި މެލޭޝިޔާ އާއި ޗައިނާ އާއި ސިންގަޕޫރުގައި ވެސް މީލާދީ އާ އަހަރާއި ހިޖުރީ އާ އަހަރުގެ އިތުރުން ސަގާފީ އާ އަހަރު ފާހަގަކުރެ އެވެ.\nރާއްޖެއަކީ ޓޫރިޒަމަށް ބަރޯސާވެ ޓޫރިސްޓުން ޒިޔާރަތް ކުރާ ގައުމަކަށްވެފައި ދިވެހިން ސަގާފީ އާ އަހަރު، "ބިހުރޯޒް" ފާހަގަކޮށް ފެސްޓިވަލްތައް ބާއްވާނަމަ އަދި އެކަން އެމްއެމްޕީއާރްސީ ފަދަ އިދާރާއިން ރާއްޖޭގެ ޓޫރިޒަމް ބްރޭންޑް "ސަނީ ސައިޑް އޮފް ލައިފް" ގެ ތެރޭގައި ހިމަނައި ދުނިޔޭގައި ޕްރޮމޯޓް ކުރަން ފަށައިފި ނަމަ އެއީ ރާއްޖޭގެ ޓޫރިޒަމްގެ ކުރިއެރުމަށް ވެސް އޮތް ބޮޑު ބާރަކަށް ވެގެންދާނެ އެވެ. އަދި ވަޅުލެވިފައިވާ ރާއްޖޭގެ ސަގާފީ ކަންކަމާއި އާދަތައް ވެލި ފޮޅާލާފައި "ތެދުވެ" ދިރިގެން ދިއުމުގެ ބާރަކަވެސް ވެގެންދާނެ އެވެ.\nސިންގަޅައިން، އެ މީހުންގެ "ހާވެސްޓް ފެސްޓިވަލް" ނުވަތަ "ދަނޑުވެރިކަމުގެ އީދު" ފާހަގަކުރަނީ އޭޕްރީލް 14 ވަނަ ދުވަހު އެވެ. ހަމަ އެހެންމެ އެ ތާރީހުގައި ދިވެހިން ވެސް "އެއްގަމުގެ ރޯދީގެ ދުވަސް" ފާހަގަކުރަމުން އައި ކަން ވެސް އެނގެ އެވެ. (މިތަނުގައި އެއްގަމު ރޯދީގެ ބަދަލުގައި ހެވީ "ގަމު ރޯދި" ބޭނުން ކުރުމެވެ.) އިތުރަށް ހޯދައި ބަލައިފިނަމަ މި ދުވަހާ ގުޅޭ ގިނަ ވާހަކަ ލިޔެވިދާނެ އެވެ. ގަދީމީ ޒަމާނުގައި "އެއްގަމު ރޯދީގެ ދުވަސް" އޭޕްރީލް 14 ގައި ފާހަގަކުރި ފަދައިން އެނަމުގައި ނުވަތަ ދަނޑުވެރިންގެ ދުވަހުގެ ގޮތުގައި އެ ދުވަސް ގެނައުމަކީ ރާއްޖޭގެ ދަނޑުވެރި ކަމަށް ޖަހާލައިވޭ ތާޒާ ފެނަކަށްވާނެ އެވެ.\nކުޑައިރު އަޅުގަނޑަށް ނިސްބަތްކޮށް ބިހު އާއިލާއޭ ބުނަނީ ކީއްވެގެންކަން ހޯދާކަށް ފަސޭހައެއް ނުވި އެވެ. އެކަމަކު މި މަސައްކަތުން ހޯދުނު ހޯދުންތަކުން ބިހުރޯޒް ކަމަނާގެ އާއިލާ އާއި އައްޑު އަތޮޅާއި ހުވަދު އަތޮޅުން ދެމިގެން އައި އަޅުގަނޑުގެ މަންމަ ފަރާތު އާއިލާއާ ގުޅުމެއްވާކަމަށް ބެލެވެ އެވެ. މުޅީން ކަށަވަރެއް ނުކުރެވުނެވެ. އަދިވެސް ބަލާނީ އެވެ.


ނާސާ އާޓެމިސްގެ ޖަައްވީ އުޅަނދު އުފެއްދުން ސްޕޭސްއެކްސްއަށް - Tech News Maldives\nނާސާ އާޓެމިސްގެ ޖަައްވީ އުޅަނދު އުފެއްދުން ސްޕޭސްއެކްސްއަށް\nމުހައްމަދު ރައްޔާން • 17 އޭޕްރީލު 2021\nނާސާގެ އާޓެމިސް ޕްރޮގްރާމްގެ ދަށުން ހަނދަށް އިންސާނުން ފޮނުވުމަށްޓަކައި ބޭނުންވާ ޖައްވީ އުޅަނދު އުފެއްދުމަށް ސްޕޭސްއެކްސް އާއި ހަވާލުކޮށްފިއެވެ.\nނާސާ އިން ހާމަކޮށްފައިވާ ގޮތުގައި މި އުޅަނދުވެގެންދާނީ ދެން އެންމެ އަވަހަށް އެމެރިކާގެ2އެސްޓްރޮނޯޓުން ގޮވައިގެން ހަނދަށް ދާނެ އުޅަނދަށެވެ. އާޓެމިސް ޕްރޮގްރާމްގެ ދަށުން ހަނދަށް ފޮނުވުމަށް ހަމަޖެހިފައިވާ އެއް އެސްޓްރޮނޯޓް ވެގެންދާނީ ހަނދަށް ޒިޔާރަތްކުރާ ފުރަތަމަ އަންހެން އެސްޓްރޮނޯޓަށެވެ.\nނާސާގެ އޮރަޔަން ޖައްވީ އުޅަނދުގައި4އެސްޓްރޮނޯޓުން ޖައްވަށް ދިއުމަށް ވަނީ ހަމަޖެހިފައިއެވެ. މީގެ ތެރެއިން2މީހުން ސްޕޭސްއެކްސް އިން އުފައްދާ ހިއުމަން ލޭންޑިން ސިސްޓަމް މެދުވެރިކޮށް ހަނދުގެ ސަތަހައަށް ދަތުރުކުރުމަށް ވަނީ ހަމަޖެހިފައިއެވެ. މި ދަތުރުގައި މި ޓީމުން ހަނދުގެ ސަތަހައިގައި ހަފްތާއެއް ހޭދާކުރާނެ ކަމަށް ނާސާއިން ވަނީ ހާމަކޮށްފައިއެވެ.\nނާސާއިން ހާމަކޮށްފައިވާ ގޮތުގައި ސްޕޭސްއެކްސް އަށް މި މަސައްކަތް ހަވާލުކޮށްފައިވަނީ 2.89 ބިލިއަން ޑޮލަރަށެވެ. ސްޕޭސްއެކްސް އިން ތައްޔާރުކުރަމުންދާ ޖައްވީ އުޅަނދަކީ އަލުން ބޭނުންކުރެވޭ ގޮތަށް ތައްޔާރުކުރަމުންދާ އުޅަނދެކެވެ. މީގެ އިތުރުން މި އުޅަނދަކީ ހަނދުގެ އިތުރުން މާސް އަށާއި އެހެނިހެން ތަންތަނަށް ދަތުރުކުރެވޭ ގޮތަށް ފަރުމާކުރެވިފައިވާ އުޅަނދެކެވެ.\nނާސާ އިން ހާމަކޮށްފައިވާ ގޮތުގައި އާޓެމިސް ޕްރޮގްރާމްގެ ތެރެއިން ލިބެމުންދާ ކުރިއެރުމާއިއެކު މުސްތަގްބަކުގައި އިންސާނުން ގޮވައިގެން މާސް އަށް ދަތުރުކުރުމަށް ކުރަމުންގެންދާ މަސައްކަތްތަކަށް އިތުރު ކުރިއެރުންތަކެއް ލިބިގެންދާނެއެވެ.


Loabiverieh Hoadhan Beynun Nama Gengulhenvy iPhone Eh - Dhiraasaa - Vaguthu\nލޯބިވެރިއެއް ހޯދަން ބޭނުން ނަމަ ގެންގުޅެންވީ އައިފޯނެއް - ދިރާސާ\n9 މަސް ކުރިން ( ޖުލައި 20, 2018 )\nދުނިޔޭގެ ބާޒާރުގައި އެންމެ ވާދަވެރިއީ އައިއޯއެސް އާއި އެންޑްރޮއިޑްއެވެ. އެންޑްރޮއިޑްގެ ތަފާތު ބްރޭޑްތަކުގެ ފޯންތައް އުފައްދަމުން ދިޔަ ނަމަވެސް އައިފޯން އާ ޖަހާލެވޭ ވަރުގެ ފޯނެއް އަދި އުފެއްދިފައި ނުވާކަމުގައި ގިނަ ބަޔަކު ޤަބޫލު ކުރެއެވެ.\nމީހާ ގެންގުޅޭ ފޯނަކީވެސް ލޯބީގެ ގޮތުން މީހާ ކާމިޔާބު ވުމަށް އޮތް ހުރަހެއް ކަމަށް މިވަނީ ދިރާސާއަކުން ދައްކާފައެވެ. އިލެކްޓްރޯނިކްސް އާލާތް ވިއްކަމުން އަންނަ ޑެކްލަރ އިން ކޮށްފައިވާ ދިރާސާއެއްގައި ދައްކާފައިވާ ގޮތުން 70 އިންސައްތަ މީހުން ލޯބީގެ ގޮތުން ގުޅެން ބޭނުންވަނީ އައިފޯނެއް ގެންގުޅޭ މީހަކާއެެވެ.\nއަދި މިދިރާސާގައި ބައިވެރިވި ގިނަ ބައިވެރިން ބުނެފައިވަނީ އަނެކާއާ މެދު ދެކޭގޮތް އަތުގައި އޮންނަ ފޯންގެ ސަބަބުން ބަދަލު ކަމަށާއި އައިފޯން އެއް ގެންގުޅޭނަމަ ދޭހަވަނީ އެއީ މޮޅު މީހެއް ކަމަށެވެ.\nމީގެ އިތުރުން މިދިރާގައި ބައިވެރިވި މީހުން ބުނެފައިވަނީ ފޯންގެ ބްރޭޑްގެ އިތުރުންވެސް ފޯންގެ ހާލަތަށްވެސް ލޯބީގެ ގޮތުން ގުޅޭ އިރު ބަލާ ކަމަށާއި މިގޮތުން ފޯންގެ ސުކްރީން ތެޅިފައިވާނަމަ އެމީހަކާއެކީ ލޯބީގެ ގޮތުން ގުޅެން ބޭނުން ނުވާ ކަމަށެވެ. ސަބަބެއްގެ ގޮތުގައި ބުނެފައިވަނީ، ފޯންގެ ސްކްރީން ތެޅިފައިވުމުން ދައްކުވައިދެނީ އެމީހާއަކީ ފަރުވާތެރި މީހެއް ނޫން ކަމަށާއި އަދި މާލީ ގޮތުން ފުދޭ މީހެއް ނޫން ކަމަށެވެ.\nއަދި މިދިރާސާގެ ބައިވެރިން ބުނެފައިވަނީ ކުރީގެ ފޯން އެއް ގެންގުޅޭނަމަވެސް އެމީހާއަކީ ދަށް ފެންވަރުގެ މީހެއް ކަމަށް ދައްކުވައިދޭ ކަމަށެވެ.\nމާގިނައިން ވިޓަމިން ޑީ ބޭނުން ކުރި މީހަކު ކިޑްނީ ފެއިލް ވެއްޖެ\nޗައިނާ އިން ވިއްސާރަ ވިލާގަނޑު "އުފައްދައިގެން" ވާރޭ ވެހޭނެ ގޮތް ހަދަނީ!\nދިވެހިންގެ ދުލުން: ފޯން ނުލާ ފާޚާނައަށް ނުވަދެވެނީ ކީއްވެ؟


Transition amaankoh gendhan ehbaarulun dheyn Shaheem vaudhu vehjje\nޓްރާންސިޝަން އަމާންކޮށް ގެންދަން އެއްބާރުލުން ދޭން ޝަހީމް ވައުދުވެއްޖެ\nއިބްރާހިމް އިސްމާއިލް މިއަދު ޔުނިވާސިޓީއަށް ވަޑައިގަތުމުން ޝަހީމް މަރުހަބާ ދަންނަވަނީ --\nވެރިކަން ބަދަލުވުމުގެ މަރުހަލާ އަމާންކޮށް ކުރިއަށް ގެންދިޔުމަށް ފުރިހަމަ އެއްބާރުލުން ދެއްވާނެ ކަމުގެ ޔަގީންކަން އިސްލާމިކް ޔުނިވާސިޓީގެ ޗާންސެލާ ޑރ. މުހައްމަދު ޝަހީމް އަލީ ސައީދު ދެއްވައިފި އެވެ.\nއިންތިހާބީ ރައީސް އިބްރާހިމް މުހައްމަދު ސޯލިހު، އިބޫގެ ފަރާތުން މިއަދު އިސްލާމިކް ޔުނިވާސިޓީއަށް ވަނީ ވަފުދެއް ވަޑައިގެންފަ އެވެ. ވަފުދުގައި އިސްކޮށް ތިއްބެވީ ޑރ. މުސްތަފާ ލުތުފީ އާއި އިބްރާހިމް އިސްމާއިލެވެ.\nއެ ވަފުދަށް އިސްލާމިކް ޔުނިވާސިޓީއިން މަރުހަބާ ދެންނެވީ ޗާންސެލާ ޝަހީމެވެ. އޭނާއަކީ އިބްރާހިމް މުހައްމަދު ސޯލިހުއާ ވާދަ ކުރެއްވި ރައީސް އަބްދުﷲ ޔާމީންގެ ރަނިންމޭޓެއްގެ ގޮތުގައި އިންތިހާބުގައި ވާދަ ވެސް ކުރެއްވި ބޭފުޅާ އެވެ.\nއިސްލާމިކް ޔުނިވާސިޓީއިން މިއަދު ބުނީ، އެ ޔުނިވާސިޓީއާ ބެހޭ މައުލޫމާތުތަކާއި ތަސައްވުރާ ގުޅޭ ގޮތުން ވަފުދަށް ޕްރެޒެންޓޭޝަނެއް ދީފައިވާނެ ކަމަށެވެ. އަދި، ވެރިކަން ބަދަލުވުމުގެ މަރުހަލާ އޮމާންކޮށް ކުރިއަށް ގެންދިޔުމަށް ޔުނިވާސިޓީއިން ފުރިހަމަ އެއްބާރުލުން ދޭނެ ކަމުގެ ޔަގީންކަން ޝަހީމް، ވަފުދަށް އަރުއްވާފައިވާ ކަމަށް ވެސް ބުންޏެވެ.\nރިޔާސީ އިންތިހާބަށްފަހު ސިޔާސީ ހަރަކާތްތަކުން ޝަހީމް ފެނުން ވަނީ މަދުވެފަ އެވެ. ނަމަވެސް އިސްލާމިކް ޔުނިވާސިޓީގެ މަސައްކަތްތަކުގައި ދަނީ ހަރަކާތްތެރިވަމުންނެވެ.\nޑރ. މުހައްމަދު ޝަހީމް އަލީ ސައީދު އިސްލާމިކް ޔުނިވާސިޓީ\nޝަހީމްގެ ކަންބޮޑުުވުމާއި ލަފާ: އައިޔޫއެމް އުވާ ނުލެވޭނެ!\nދެ މުއައްސަސާއެއްގެ މައްސަލާގައި ޝަހީމްގެ ކަންބޮޑުވުން\nޗާންސެލާގެ މަގާމުން ޑރ. ޝަހީމް އިސްތިއުފާ ދެއްވައިފި\nއައިޔޫއެމްގެ ޗާންސެލާގެ މަގާމުން ޝަހީމް އިސްތިއުފާ ދެއްވަނީ


SunOnline: Ice TV ves dhiraagu TV in mihaaru balaa leveveyne\nއައިސް ޓީވީވެސް ދިރާގު ޓީވީން މިހާރު ބަލާލެވޭނެ!\nމުހައްމަދު އައުޒަމް 10 Jan 2019, 14:45\nއައިސް ޓީވީ މިހަރު ދިރާގު ޓީވީން ބެލޭނެ\nރާއްޖޭގައި އެންމެ ފުޅާކޮށް ގެނެސްދެމެން ގެންދާ ދިރާގު ޓީވީއިން އައިސްޓީވީގެ ޗެނަލް ތައާރާފްކުށްފިއެވެ.\nއައިސް ޓީވީ އަކީ މުނިފޫހިފިލުވުމުގެ ޕްރޮގްރާމްތަށް ގެނެސްދޭ ދިވެހިންގެ މެދުގައި މަޝޫރު ދިވެހި ޗެނަލެކެވެ.\nއައިސް ޓީވީއިން ގެނެސްދޭ ހާއްސަ ޕްރޮގުރާމުތަކުގެ ތެރޭގައި ކުޑަކުދިންނަށް ޚާއްސަ ޕްރޮގްރަމްތަކާއި އިނގިރޭސި ޕްރިމިއަރ ލީގުގެ ބައެއް މެޗްތަކުގެ އިތުރުން މަޝްހޫރު ފިލްމީތަރި ޢައްޒަ ހުށަހަޅައިދޭ ޓޯކްޝޯޗ "އަޒޯނާ"ހިމެނެއެވެ.\nމާލެއާއި އަތޮޅުތެރޭގައި ފޯރުކޮށްދޭ ދިރާގުގެ ޓީވީ ޚިދުމަތުމަތުގައި އެއްވެސް ތަފާތުކުރުމެއްނެތި ދިރާގުޓީވީގެ އިންޓްރޯޑަކްޓަރީ އޮފަރގައި 80 އަށް ވުރެ ގިނަ ޗެނެލްތައް ބެލެއެވެ. ދިރާގު ޓީވީގައި ދިވެހި ހުރިހާ ޗެނަލްތަކެއްގެ އިތުރުން ބޭރުގެ މަޝްހޫރު ގިނަ ޗެނަލްތަކެއް ހިމެނެއެވެ. ހަބަރާއި މުނިފޫހިފިލުވުމުގެ ޗެނަލްތަކުން ފެށިގެން އެންމެ ފަހުގެ ހިންދީ އަދި އިނގިރެސި ފިލްމާ މިއުޒިކް ޗެނެލްތައް އަދި ކުޑަކުދިންނަށް ޚާއްސަ ޗެނަލްތައް ދިރާގު ޓީވީގައި ހިމެނޭނެއެވެ.\nއެ ޗެނަލްތަކުގެ ތެރޭގައި އޭއެކްސްއެން، ކަލަރސް، ސޮނީ، ޓެން ސްޕޯޓްސް އަދި ޑިޒްނީގެ ޗެނަލްތައް ހިމެނެއެވެ. މީގެ އިތުރުން 4ކޭ ކޮލިޓީގެ ޗެނަލްތަށްވެސް ހިމެނެއެވެ.\nދިރާގުގެ އިންޓްރޯޑަކްޓަރީ އޮފަރ އަގަކީ ޖީ.އެސް.ޓީ ނުލާ 300 ރުފިޔާއެވެ އަދި ކޮންމެ ކަނެކްޝަނަކާއި އެކު ހިލޭ ޖޯއިބޮސް ލިބިގެނެދާނެއެވެ. ޖޯއި ބޮކްސްގެ ޒަރީއާއިން ގޭގައި ދިރާގު ޓީވީގެ ހިދުމަތް ހޯދާ ފަރާތްތަކަށް އިންޓަރނެޓް އެލަވަންސްގެ އަސަރެއް ނުކުރާނެއެވެ. މީގެ އިތުރުން ދިރާގުޓީވީގެ އެކައުންޓް ބޭނުންކޮށްގެން ރާއްޖޭގެ ކޮންމެތަނެއްގައި ކޮންމެ ވަގުތެއްގައި ލެޕްޓޮޕް، ޓެބްލެޓް އަދި ސްމާޓްފޯން ބޭނުންކޮށްގެން ޓީވީ ބެލޭނެއެވެ.


Thimanna akee Everest farubadha kamah buni Klitschko jehi jeheenun...\nދުނިޔެ - ބޮކްސިން\nތިމަންނައަކީ އެވަރެސްޓް ފަރުބަދަ ކަމަށް ބުނި ކްލިޗްކޯ ޖެހިޖެހީނުން ދަންމާލައިފި!\nކްލިޗްކޯ ބަލިވި ފަސްވަނަ ފަހަރު\nޗޮޝުއާ ބަލިނުވާތާ 19 ވަނަ މެޗު\nކުރިމަތިލުން ނިމުނީ 11 ވަނަ ބުރުގައި\nކ. މާލެ 30 އޭޕުރިލް 2017 | އާދީއްތަ 20:12 2,154\nޖޮޝުއާގެ ވަރުގަދަ ހަމަލާއެއް ކްލިޗްކޯގެ މޫނު މައްޗަށް އަމާޒުކޮށްލަނީ - ސްކައި ނިއުސް\nހެވީ ވެއިޓް ބޮކްސިން މެޗެއްގައި އޭނާއާ ކުރިމަތިލުމަކީ އެވަރެސްޓް ފަރުބަދައާ ކުރިމަތިލުން ފަދަ ކަމެއް ކަމަށްބުނެ އިނގިރޭސި ވިލާތުގެ އެންތަނީ ޖޮޝުއާއަށް އިންޒާރުދިން ޔުކްރެއިންގެ ވެލްޑަމީރު ކްލިޗްކޯ އާ ކުރިމަތިލުން ޖޮޝުއާ ކާމިޔާބުކޮށްފިއެވެ.\nހެވީވެއިޓް ބޮކްސިންގެ ތާރީޚީ މިމެޗަށް ނުކުތުމުގެ ކުރިން ޖޮޝުއާއަށް ކިލިޗްކޯވަނީ ވަރަށް ވަރުގަދައަށް ބަހުގެ ހަމާލައް ދީފައެވެ.\nނޮވެމްބަރު 2015 ގައި ޓައިސަން ފިއުރީގައި ހެވީ ވެއިޓް ޓައިޓަލް ގެއްލިފައިވާ ޔުކްރެއިންގެ 41 އަހަރުގެ ކްލިޗްކޯ 27 އަހަރުގެ ޖޮޝުއާ އާ ދެކޮޅަށް ނުކުތީ އައިބީއެފް އާ ޑަބްލިއުބީއޭ އަދި ޑަބްލިއުބީއޯ ޓައިޓަލްގެ ތެޅުމަކަށެވެ.\nބޮކްސިންގެ އެންމެ މަތީފަންތީގެ އެންމެ ވަރުގަދަ ކެޓެގަރީގެ މި ދެމީހުންގެ ތެޅުން 11 ބުރަށް ދެމިގެންދިޔައިރު، ޖޮޝުއާ މޮޅުވީ ކްލިޗްކޯ ބެލެކައުޓަކަށް ދުއްވާލުމަށްފަހުގައެވެ.\nދެ މީހުންނަށްވެސް ބޮޑު އަދަދެއްގެ ފައިސާ ލިބުނޭނެ ކަމަށް ބެލެވިފައިވާ މި ތެޅުމަށް ނުކުތުމުގެ ކުރިންވެސް ޒުވާން ޖޮޝުއާ ވަނީ ޕްރޮފެޝަނަލް ބޮކްސް ތެޅުންތެރިޔަކަށް ބަދަލުވި ފަހުން އޭނާ ކުރިމަތިލި ހުރިހާ އެންމެ ބަލިކޮށްފައެވެ.\nދެހާސް ސާދަ ވަނަ އަހަރު ކްލިޗްކޯ ހިންގާ ޓްރައިނިން ކޭމްޕަކަށްދިޔަ ޖޮޝުއާ ޕްރޮފެޝަނަލްކޮށް ބޮކްސިން ތަޅަންފަށާފައިވަނީ 2013 ވަނަ އަހަރުއެވެ.\nކޮންމެ ތެޅުންތެރިޔަކަށް 20 މިލިއަން ޕައުންޑް ލިބޭނެ ކަމަށް ބެލެވިފައިވަ މި ތެޅުމުގައި ޖޮޝުއާ ވެއްޓިފައިވަނީ އެންމެ ފަހަރަކުއެވެ. އެއީ ހަވަނަ ބުރުގައި ކްލިޗްކޯ ބާރު އެތިފަހަރެއް ބްލޮކުން ނައްޓައިގެން އައިސް މޫނުގައި ޖެހުމުންނެވެ.\nމިއީ ވަރަށް ވާދަވެރި އަދި ކުޅިބަލަން ވަން މީހުން ހޭދަކުރި ފައިސާގެ އަގު ލިބުނު ތެޅުމެކެވެ. އެގޮތުން މި މެޗު ބަލާލުމަށް އިނގިރޭސި ވިލާތުގެ މަޝްހޫރު ފުޓްބޯޅަ ސްޓޭޑިއަމް، ވެމްބްލީ އަށް 90،000 މީހުން ވަދެ ފުރާލިއެވެ.\nހޮނިހިރު ދުވަހު ރޭ އޮތް މެޗަކީ 12 ބުރަށް ދެމިގެންދާ ގޮތަށް އޮތް މެޗެކެވެ. ނަމަވެސް އެގާރަވަނަ ބުރުގައި ޖޮޝުއާ ކްލިޗްކޯ ދަންމާލީ އޭނާގެ ބޮލަށް އަމާޒްކޮށް ހޫރާލި ވަރުގަދަ ޙަމަލާއަކުންނެވެ. މިއީ ކްލިޗްކޯގެ ކެރިއަރުގައި އޭނާ ބަލިވި ފަސްވަނަ ފަހަރެވެ.\nވަރުގަދަ ހަމަލާތަކުގައި ވާދަވެރިން ވައްޓާލައިގެން މެޗު ނިންމާ ބައެއްގެ ގޮތުގަ ބެލެވިފައިވާ މި ދެމީހުންނަށް ބަލާއިރު، މިހާތަނަށް ހެވީ ވެއިޓް ބޮކްސިންގައި ޖޯޝުއާ ވަނީ ބަލިނުވެ 18 މެޗު ހަމަކޮށްފައެވެ.\nއަނެއްކޮޅުން 64 މެޗުން މޮޅުވެ، 53 ނޮކައުޓް ހަދާފައިވާ ކްލިޗްކޯއަށް އެންމެ ވަރުގަދަ ކުރިމަތި ލުމަކަށްވެފައި އޮތީ މިފަހަރުގެ މެޗެވެ.\nމި ތެޅުމަށް ނުކުތުމުގެ ކުރިން ހެވީ ވެއިޓް ބޮކްސިންގެ މިމެޗަކީ ޖޮޝުއާއަށް އެވަރެސްޓް ފަރުބަދައަށް އެރުން ކަހަލަކަމެއް ކަމަށާއި މުޅި އަހަރު ދުވަސް ހޭދަކޮށްގެން އެވަރެސްޓް ފަރުބަދައަށް އަރަން އުޅުނަސް އެކަންވާ ފަހަރާއި ނުވާ ފަހަރު އަންނާނެ ކަމަށް ކްލިޗްކޯ އޮތީ ބުނެފައެވެ.


TC ge ibbe Maziya ah soikoffi | Mihaaru\nއިއްބެ (ކ) މާޒިޔާ އަށް ސޮއިކުރުމަށް ފަހު އެ ކްލަބްގެ ޗެއާމަން ސާޖިދުއާ އެކު.-- ފޮޓޯ: މާޒިޔާ\n02 މާޗް 2019 - 16:29 1 comment\nގައުމީ ޓީމާ އެކު މިދިޔަ އަހަރުގެ ސާފް ސުޒުކީ ކަޕް ކާމިޔާބުކުރި ހުނަރުވެރި މިޑްފީލްޑަރު ވަނީ މާޒިޔާއާ އެކު ތިން އަހަރު ދުވަހުގެ އެއްބަސްވުމެއްގައި ސޮއިކޮށްފަ އެވެ. އިއްބެ އަކީ މި ސީޒަނަށް މާޒިޔާ އިން ޓީމު ވަރުގަދަ ކުރުމުގެ ގޮތުން ގެނައި ފުރަތަމަ ކުޅުންތެރިޔާ އެވެ.\nމާޒިޔާ އަށް ސޮއިކުރުމަށް ފަހު އިއްބެ ވަނީ އޭނާ ފުޓްބޯޅަ ކެރިއަރުގައި ކުރިއަށް ދިއުމަށް ޓީސީން ފޯރުކޮށްދިން އެހީތެރިކަމަށް ޝުކުރުއަދާކޮށްފަ އެވެ. އަދި ޓީސީން ދިން ފުރުސަތު އަބަދުވެސް ހަނދާނުގައި ހުންނާނެ ކަމަށާއި ޓީސީގައި ހޯދުނު ކާމިޔާބީތަކާ މެދު ހިތްހަމަ ޖެހޭ ކަމަށެވެ. ޓީސީ ފަހުރުވެރިވާފަދަ ކުޅުންތެރިއެއްގެ ގޮތުގައި ކްލަބް ދޫކޮށް ދާން ޖެހޭއިރު، އަބަދުވެސް އެ ޓީމާ އެކު އޭނާގެ ހެޔޮ އެދުންތައް އޮންނާނެ ކަމަށެވެ.\nއިއްބެ 23، ގެ ކެރިއަރު ފެށީ ނިއު ރޭޑިއަންޓުންނެވެ.\nއޭނާ އަކީ 2013 ވަނަ އަހަރު ހުރިހާ މުބާރާތެއް ކާމިޔާބުކުރި ނިއުގެ ސްކޮޑުގައި ހިމެނޭ ކުޅުންތެރިޔެކެވެ. ނަމަވެސް އެ ކާމިޔާބީއަކާ އޭނާގެ މާ ބޮޑު ހިއްސާއެއް ނެތެވެ. އެއީ އޭނާ އަށް ކުޅުމުގެ ފުރުސަތު ލިބިފައި ނުވާތީ އެވެ. އެކަމަކު، އިއްބެ ވަނީ ނިއު އަށް ޔޫތު ޗެމްޕިއަންޝިޕް ކުޅެފަ އެވެ. އިއްބެ ނިއު ދޫކޮށްލީ 2014 ވަނަ އަހަރު އެ ޓީމަށް އޭއެފްސީ ކަޕް މެޗެއް ކުޅެދިނުމަށް ފަހު އެވެ.\nއިއްބެ ޓީސީއާ ގުޅުނީ 2015 އަހަރު އެވެ. ޓީސީ ފުރަތަމަ ޑިވިޝަނުގައި އަލަށް ކުޅުނުއިރު އިއްބެ ފެނުނީ ބަދަލު ކުޅުންތެރިއެއްގެ ގޮތުގަ އެވެ. އެކަމަކު ފަހުން ޓީސީގެ އޭރުގެ ކޯޗު މުހައްމަދު ނިޒާމް (ނިޒާމްބެ)ގެ ޕްލޭނުގެ ތެރެއިން ތަފާތު ދައްކައި ގަަވައިދުން ފުރަތަމަ އެގާރައިގައި ކުޅެން ފެށި އެވެ. އޭނާ މެދުތެރެއަށް ކުޅެން ފަށައި އެންމެ ބޮޑު ތަފާތެއް ދެއްކީ 2017 ވަނަ އަހަރު ބަންގްލަދޭޝްގައި އޮތް ޝެއިހް ކަމާލް ކަޕްގަ އެވެ. އެ މުބާރާތުގެ ޗެމްޕިއަންކަން ޓީސީން ހޯދިއިރު، އިއްބެ ވަނީ ޓީމުގެ މެދުތެރޭގައި މުހިއްމު ދައުރެއް އަދާކޮށްފަ އެވެ.\nޓީސީ އަށް ލަނޑެއް ކާމިޔާބު ކޮށްދިނުމަށް ފަހު އިއްބެ އުފާފާޅުކުރަނީ.-- ފޮޓޯ: ނިޝާން އަލީ/ މިހާރު\nމިދިޔަ އަހަރު ޓީސީން ދިރާގު ދިވެހި ޕްރިމިއާ ލީގުގެ ޗެމްޕިއަންކަން ހޯދިއިރު، އިއްބެ ވަނީ މޮޅު ކުޅުމެއް ދައްކައިފަ އެވެ. އަދި ސާފް ތަށި ރާއްޖެ އަށް 10 އަހަރު ފަހުން ގެނެސްދިނުމުގައި އިއްބެ ގައުމީ ޓީމަށް ދެއްކި މޮޅު ކުޅުން ފާހަގަކުރަން ޖެހެ އެވެ. އޭނާ އެންމެ ބޮޑަށް ފާހަގަވީ ސެމީ ފައިނަލުގައި ނޭޕާލް އަތުން މޮޅުވިއިރު ކާމިޔާބުކުރި ދެ ގޯލުންނެވެ.\nމި ފަހަރުގެ ޓްރާންސްފާ މާކެޓްގައި މާޒިޔާ ދޫކޮށް ދިޔަ ކުޅުންތެރިންނަކީ ދަ ގްރާންޑޭ އަށް ސޮއިކުރި ޔަސްފާދު ހަބީބު (މުލަކޭ) އާއި ޓީސީ އަށް ބަދަލުވި އިސްމާއިލް އީސާ (މެސީ) އެވެ. އަދި އަހުމަދު އިމާޒް (އާއްކޮ) އާއި ގާސިމް ސައްމާމު (ސައްމެ)ގެ އެއްބަސްވުން ވެސް މާޒިޔާ އިން އާ ނުކުރާއިރު، ވަރަށް އަވަހަށް އެ ދެ ކުޅުންތެރިން ވެސް އެހެން ޓީމަކަށް ބަދަލުވާނެ އެވެ.\nމިދިޔަ އަހަރު މާޒިޔާ އަށް ކޯޗުކޮށްދިން އިސްމާއިލް މަހަފޫޒް (އިންމަ) ވެސް މި އަހަރު އެ ޓީމުން ނުފެންނާނެ އެވެ. އިންމަ ވަނީ އަލަށް ފުރަތަމަ ޑިވިޝަނުގައި ވާދަކުރާ ދަ ގްރާންޑޭއާ ހަވާލުވެފަ އެވެ.\nމި ސީޒަނަށް ޓީމު ވަރުގަދަ ކުރުމުގެ ގޮތުން ކުރިއަށް އޮތްތަނުގައި މާޒިޔާ އިން އިތުރު ކުޅުންތެރިން ހޯދާނެ ކަމަށް އެ ކްލަބުން ވަނީ ބުނެފަ އެވެ.


ޙަޤީޤީ ޙާދިސާ: ފަރީދާ ބުނަނީ ދަހި ފިރިއަކާއެކު އުޅުމަށްވުރެ ބުދަކާއެކު އުޅުންވެސް މާރަނގަޅުކަމަށް-\nއަޅުގަނޑު ކައިވެނިކުރީ ޒުވާން އުމުރުގައެވެ. އެންމެ 23 އަހަރުގައެވެ. އެހެންވެ މީހުންގެ ސިފަތައް ދެނެގަންނާކަށް އެހައިރަނގަޅަކަށް ނޭނގެއެވެ. ކައިވެނިކުރިއިރުވެސް އޭނާއަކީ ޚަރަދުކުރުމުގައި ހިފަހައްޓާ މީހަކުކަން އެނގެއެވެ. ނަމަވެސް ވިސްނިފައި އޮތީ އެއީ އިޤްޠިޞާދުކުރުން ކަމަށެވެ.\nފިރިމީހާގެ ޙަޤީޤަތް ރަނގަޅަށް އެނގެން ފެށީ ދަރިއަކު ލިބުނުފަހުންނެވެ. ދަރިފުޅަށް ޚަރަދުކުރަން ޖެހުމުން އިތުރު ފައިސާ ބޭނުންވާންފެށުމުންނެވެ. ފިރިމީހާއަކީ ނުލިބޭ މީހެއް ނޫނެވެ. ތަނަވަސް މީހެކެވެ. ނަމަވެސް ބުނަން ފެށީ ދަރިފުޅަށް ނެޕީ ގަންނަންޖެހޭތީ ގެއަށް ގަންނަ ކިރުފަދަ އަސާސީތަކެތިވެސް ގަތުން މަދުކުރަންޖެހޭނެ ކަމަށެވެ.\nއެފަދަ ހުރިހާ ކަމަކަށްވެސް ކެތްތެރިވީމެވެ. އަޅުގަނޑަކީ މާގިނަ ކަންކަމަށް ބޭނުންވާ މީހެއް ނޫނެވެ. ލިބޭ މިންވަރަށް އަބަދުވެސް ޝުކުރުކުރަން ހުރީ ދަސްވެފައެވެ. އަޅުގަނޑަކީ އަބަދުވެސް ކޮންމެވެސް ވަރަކަށް ފެހުމުގެ މަސައްކަތްކުރާ މީހަކަށްވުމުން ކޮންމެވެސް ވަރަކަށް ފައިސާ ލިބެއެވެ. އަޅުގަނޑަށް ފައިސާ ލިބޭ މިންވަރަށް ކަންކަން ބަޖެޓުކޮށް ފިރިމީހާ އާއި އެއްވެސް ޝަކުވާއެއް ނުކުރަމެވެ.\nކެތް ނުކުރެވުނީ ދަރިފުޅު ބަލިވެގެން ތަންކޮޅެއް ގިނައިން ޑޮކްޓަރަށް ދައްކަން ޖެހުމުންނެވެ. އެކަމަށް ކުރަންޖެހޭ ޚަރަދުގެ ބޮޑުވާހަކަ ދައްކަން ފެށުމުންނެވެ. އެހިސާބުން އަޅުގަނޑު ނިންމީ ފިރިމީހާ އާއި ވަކިވާށެވެ. ކޮންމެޙާލެއް ޖެހުނު ނަމަވެސް ދަރިފުޅު ގޮވައިގެން އެގެއިން ނުކުތުމަށެވެ.\nވަރިވާން އެދުމުން ވެސް އޭނާ ކަންބޮޑެއް ނުވެއެވެ. ހަމައެކަނި ބުނި ވާހަކައަކީ ދަރިފުޅަށް ދޭންޖެހޭ ޚަރަދު ކޯޓަށް ބަރާބަރަށް ދައްކާނެ ކަމަށާއި އިތުރަށް ފައިސާ ހޯދަން ނުގުޅުމަށެވެ. އަޅުގަނޑު އެކަމަށްވެސް ރުހުނީމެވެ.\n2 ކޮޓަރީގެ އެޕާޓްމަންޓެއް ކުއްޔަށް ހިފައިގެން ދަރިފުޅު ގޮވައިގެން ގެއިން ނުކުތީއެވެ. ދެ ދުވަހަކު ބައިބޮއި ހަދާނެ މިންވަރަށް ނޫނީ އަތުގައި ފައިސާއެއް ވެސް ނެތެވެ. ނަމަވެސް ކަންބޮޑެއް ނުވަމެވެ. ހިންމަތާއިއެކު މަސައްކަތްކުރުމުން މާތް ﷲ ދެއްވަވާނެކަމުގެ ޔަޤީންކަން އަބަދުވެސް އޮންނާތީއެވެ.\nއެކަނި ދިރިއުޅެން ފެށިތާ3މަސްވަރު ވީތަނާ ދަރިފުޅު ބަލައިދޭނެ އެކަނިވެރި މައަކު ލިބުނެވެ. އޭނާގެވެސް4އަހަރުގެ ދަރިއަކު ހުރެއެވެ. ދެ މައިން ބަލަން ފެށުމުން އަޅުގަނޑަށް ދެއްވަވާ ރިޒްޤްވެސް ބޮޑުތަނުން އިތުރުވިއެވެ.\nކުރުކޮށްލާނަމެވެ. މިއަދު އަޅުގަނޑަކީ ފަހާ2ތަނާއި7މުވައްޒިފުން ގެންގުޅޭ އަންހެނަކީމެވެ. ލޯބިވާ ފިރިއަކުވެސް އެބަހުއްޓެވެ. އޭނާއަށްވެސް ދަރިއަކު ވިހައިފީމެވެ. އިން ޝާ ﷲ\nމިއަދުނޫހުގެ ކިޔުންތެރިންގެ ތެރެއިން ފިރިހެނުންނަށް ބުނެލަން ބޭނުމީ ދަރިން ބަލިވުމުން ބޭސްފަރުވާކުރަން ހޭދަކުރަން ޖެހިލުންވާ ޙާލަތަށް ވިސްނުން ހިނގައްޖެނަމަ ދަހިވެތިކަން އެވަނީ އިންތހާއަށް ގޮސްފައެވެ. ދަހިވެތި މީހުން ދެކެ ﷲ ތަޢާލާ ލޯބިވެވޮޑިގެނެއް ނުވެއެވެ. މަރުވެގެން ވަޅުލާއިރު ބޭންކް އެކައުންޓުގައި ހުންނަ ފައިސާ ތިމާއާއިއެކު ވަޅެއް ނުލާނެއެވެ. ނަމަވެސް އަނބިދަރިންނަށް ހެޔޮގޮތުގައި ޚަރަދުކޮށްފައިވާނަމަ ކުރި ޚަރަދު ތިމާއާއިއެކު ވަޅުލެވޭނެއެވެ. ކައްވަޅުގައިވެސް އަދި އާޚިރަތް ދުވަހުގައިވެސް ތިމާއާއިއެކުގައިވާނެއެވެ.\nއަންހެން ކިޔުންތެރިންނަށް ބުނެލަން ބޭނުމީ ދަހިފިރިންނާއިއެކުގައި ކުރިއަށްދާނަ މަސައްކަތްނުކުރާށެވެ. އެންމެ ބޮޑަށް އަޅުގަނޑަށް ތަޖުރިބާކުރެވުނު އެއްކަމަކީ ދަހިމީހުން ވާހަކަދެއްކުންވެސް މަދުކަމެވެ. ކަމަކު ކިޔައިފާނެތީ ހުންނަނީ އަނގައިން ނުބުނަން ތުން ފިއްތައިގެންނެވެ. އެފަދަ މީހަކާއިއެކު ދިރިއުޅުމަށްވުރެ ބުދަކާއިއެކު ދިރިއުޅުންވެސް މާރަނގަޅުވާނެއެވެ. މާއުފާވެރިވާނެއެވެ.\nދެން ބުނެލަން ބޭނުމީ ހޯދާ ޑޮކްޓަރީ ފާހަށްވުރެ ދަސްކުރާ މަސައްކަތުން ކުރާ ފައިދާ ކުޑަ ނޫން ކަމަށެވެ. އެކަމުގެ ހެއްކަކަށް އަޅުގަނޑުގެ ކަންކަން ފުދޭނެއެވެ.\n- ފަރީދާ ސަލީމް / މިއަދުނޫހުގެ ކިޔުންތެރިއެއް